text:
一個平時好少機會會去既地方 - 粉嶺, 今次我哋去鶴藪村裡面既綠田園基金會, 真係聽都未聽過, 如果唔係媽咪上網報咗名我都唔知, 呢個活動好特別, 俾小朋友去體驗農夫生活, 有得去嘗試插秧!
我哋搭276巴士由元朗20分鐘就到咗上水, 之後我哋搭咗一個站東鐵再轉的士
(後來我先覺得好傻, 應該係上水就搭的士唔駛煩),
總之搭的士入去用咗15分鐘度, 沿途經過八仙嶺郊野公園燒烤場,
跟住見到漁護署鶴藪管理站就落車, 對面就見到綠田園基金農場,
但係係一個欄鐵閘, 我都唔知算唔算係一個入口,
跟住諗住打開個閘, 點知係鎖住, 跟住再發現原來隔離有個窿係可以直接行入去!
因為天氣好差, 有少少雨粉, 於是我叫Hysan不斷祈禱唔好落雨,
我哋行咗5分鐘, 入到去裡面, Hysan一路話好驚, 其實都有少少架,
因為一路都冇咩指示牌話點行, 後來聽到人聲, 就問吓人,
跟住知道落腳地方之後, 見到今次負責呢個活動既職員阿強叔!
有好多人遲到 >.<, 我哋只有周圍行吓, 影吓相, 見到有隻羊, 同佢影咗好多張, 因為佢有條好長既繩綁住,
等到齊人之後我哋就先開始整芝蔴糊, 強叔先教我哋磨碎芝蔴!
真係好難磨, 磨好耐先得少少, 跟住最後都要交俾甚他職員仔去處理同埋佢拎哂去煲,
呢個時侯我哋就落去個田度插秧啦! 強叔示範完之後叫小朋友可以落去, 個個都唔敢, 有D就落咗去發脾氣同喊,
Hysan一D嘢都冇, 覺得好好玩, 最後連成個人都坐埋落去,
係附近另外有D旅行團嚟參觀, 大家見到Hysan都好好笑, 因為得佢一個好似游水咁係泥度行嚟行去, 坐嚟坐去! 超正
最後拎住條水喉同佢沖涼, 乾淨哂之後就坐係度等食芝蔴糊!
Hysan唔係好鍾意食, 我就食咗2-3碗, 真係滑D, 同埋香D, 仲有冇咁甜! 好似好健康咁
最後離開個陣咁啱見到有的士經過, 就出去搭的士了, 佢有專線小巴52B!
當然咁多人一齊走就可能要等多1-2班了
Photo by Camera | LEICA D-LUX 6
呀劍評語: 可以咁RAW我就俾高分, 不過始終都係一個上網報既團, 同埋教人既強叔都唔係專業, 所以整芝蔴糊同插秧既安排都麻麻地, 唔係個個都望到示範! 如果可以Walk-in就更加好!
呀劍貼士:
1/ 最緊要帶齊毛巾防曬, 帶多1-2套衫褲替換!
2/ 廁所都係農場STYLE污糟D, 唔方便帶BB去
3/ 因為係插秧, 一定要著水鞋, 如果唔係你對鞋就冇LU
綠田園基金簡介
綠田園基金園內所提供的活動大致有三個系列:有機耕種系列,綠色飲食系列和生態漫遊系列.


c: text/html

text:
認識台灣嘅美
咩係台灣好行?佢係一款專門為旅遊做規劃設計嘅巴士服務,全台知名觀光路線都有佢嘅蹤跡!出外旅遊唔想要長途揸車?有咗「台灣好行」令你做個背包客輕鬆無壓力咁四圍走!
呢幾年環保意識抬頭,我哋好榮幸可以同台灣好行合作,一齊宣導「低碳旅遊」嘅理念,令環保唔只喺我哋嘅日常生活之中,連外埠旅遊都可以跟住現代潮流響應節能減碳嘅新風潮.
最獨具一格嘅巴士
台灣好行VI識別說明圖
(photo from: 台灣好行官網 https://goo.gl/f7Djuj)
台灣好行LOGO配色唔單止清晰易分辨,紅底嘅巴士站牌可以令旅客容易搵到,最重要嘅係比起其他巴士嘅外型,台灣好行用簡約明亮嘅白色作為巴士底色,正中間係清楚好辨認嘅LOGO同埋主路線名,車嘅下面搭配一條經典活潑嘅橘緗色,象徵每個旅客朝氣蓬勃,愉快放鬆嘅出遊心情.
以上特徵,我哋將呢個辨識度極高嘅台灣好行巴士以幾乎擬真嘅方式完美打造成Q版訂造USB手指同埋訂造磁鐵.得意嘅台灣好行訂造USB手指無論係車嘅外型,圓轆轆嘅車呔,車底毛筆筆觸下嘅如意圖案同埋抆開後USB手指機身上嘅「宜蘭幸福」印章效果字樣呈現出嚟嘅效果,都令收到成品後嘅客戶十分滿意,之後又續單台灣好行巴士訂造杯蓋.除咗杯蓋上巴士嘅尺寸輕輕縮細一啲之外,兩者造型幾乎如出一轍!
正因為係訂造商品,所以我哋更加注意外型上嘅呈現!同客戶聯絡,設計圖稿修正同最後嘅量產製作,途中經過二十幾次網版印刷,師傅每一次每一次好畀心機咁喺產品位置上面做調整,都係為咗可以將商品品質同顏色準確性完美呈現,呢啲就係集比喺訂造商品服務中最堅持嘅地方,亦都係令客戶更為信賴嘅一點.

robotstxt: allowed

filter: keep


text:
Breast Friend 乳日誌 - 留低嘅係一份心意
仲記唔記得一年半前的承諾?我話過會幫機構整一個香港乳癌app.嗰時問大家攞意見,究竟一個點樣嘅app先幫到大家走呢條乳癌抗癌路,大家比咗好多好好的意見我,但由於現實技術的限制,好多好建議都未能夠付諸實行住,但唔緊要,做得幾多得幾多,呢個app終於同大家見面:乳日誌 Breast Friend⋯⋯
未開始介紹個app之前,當然要下載咗先:
iOS 版本:乳日誌 Breast Friend
Android 版本:乳日誌 Breast Friend
下載完成後第一步就係要登記:
開頭設計團隊諗,由於內容可能涉及私隱,咁一定要登記啦,一般D app都係用email登記,但問題黎喇,好多公公婆婆雖然有智能手機,但其實係冇email嘅,就算有都好有可能唔識check或直情唔check,所以設計團隊決定用電話號碼登記,咁就唔怕老人家唔識登記.登記完後就會收到SMS短訊啓動碼,輸入埋就可以開始用.
另外所有資料都加密曬,咁就唔怕比人hack server,個人私隱洩漏等問題.
登記完成後就可以進入嗰app,成個app由三大核心所組成:覆診日曆,電子病歷,個人日誌.
覆診日曆
第一大乳癌患者或家屬所面對的問題就係覆診,治療初期去得醫院又密又亂,好容易搞錯日期地點,治療完成後去覆診又會疏到大頭蝦唔記得咗.所以智能手機最好嘅一樣野就係日曆calendar ,佢可以幫到我地記底幾時去覆診,仲可以較埋幾時通知我地(notification).
「咁我用內置嗰calendar app都得啦,洗鬼你呢個app~」
啱,所以設計團隊要係內置calendar app 嘅基礎上再改進.
第一樣諗到嘅問題就係私隱.因為有些大忙人的朋友,本身嗰calendar 已經佈滿自己的約會,咁如果個乳癌app嘅calendar 本身既可以獨立(就唔會發生錯手比人睇到calendar 時,會泄露自己覆診的秘密),又可以融合(需要時就整合),咁就perfect.
第二樣諗到就係家屬陪覆診問題.好多仔女都好有阿媽心,會陪阿媽覆診,不過擬於要揾食的原因,好多時幾兄弟姊妹要分工合作,一時你去一時我去.人多時,夾時間都係一個痛點.
咁有一個share calendar 就正喇,陪覆診嗰個人update 個calendar 幾時覆診,其他人就算今次冇陪阿媽都知下次幾時再去,夾時間都方便D.其實google calendar 都有呢個功能,不過又要登記又要email又要setup,唔係人人識用.咁整合埋落個app到就方便好多.
第三樣就係叫得智能手機app,可唔可以智能少少,減省人手輸入咁咪方便D囉.所以揸住張覆診紙,影一張相,咁佢就會upload 上server認,好似D咭片皇app咁,幫你自動create 埋appointment,另外張相都會儲存低,咁就算唔見咗張實體覆診紙都冇咁驚.不過由於開發嗰時,只得瑪麗醫院同東華醫院參與,其他醫院D覆診紙唔知認唔認到.
電子病歷
去到第二個核心「電子病歷」,其實靈感來自香港乳癌基金會本「my journey 」,佢地本身都係借鏡Breast Cancer Network Australia本my journey kit.不過好多病友反映本野內容太煩亂鬆散唔想填,就算填咗都唔會帶係身,變相變得冇用.
電子版又唔同講法喇,有電話就等如有病歷,咁入曬D資料入去,究竟病理報告係點,期數係幾多,幾時開始化療,幾時開始食藥等等,就算公立私家兩邊走都一樣一清二楚.尤其醫生成日失驚無神玩答問比賽,例如問幾時開始食藥去決定幾時停藥,真係唔記下來真係比醫生考起.
另外呢個電子病歷都係可以share比親友嘅,咁老婆有咩事老公都一清二楚,或者阿媽唔識入咁多野,就仔女入完再share 返出黎比阿媽或者其他兄弟姊妺,又或者家族遺傳嘅幾姊妹都知大家情況.
個人日誌
至於個人日誌有咩用呢?主要都係舒發情感(尤其一D難以啟齒的內容就最啱),一方面可以好似私密日記咁,記底自己的心路歷程高山低谷.另一方面亦可以選擇性分享比身邊人知,等其他人亦可以了解多D患者的內心世界,及時作出適切支援.
但市面上咁多social networking嘅app,又Facebook 又微信圈,咁呢個function仲有咩用呢?其實市面D app就係想open想開放,乳日誌就係想close想私隱.你諗下,莫講話喺facebook公佈自己有乳癌要有莫大勇氣,尤如明星公佈出櫃咁震撼,就連like吓breasthk都怕D八掛精問你仲咩like D咁嘅野.所以私私密密就最啱,一來同自己其他account 嘅內容分開唔怕比人起底,二來鍾意同邊個share先分享比嗰個人.
三來個app專登設計成冇得comment冇得like,對身邊人可以減少壓力,唔洗再比人問點解我出咗post你唔like唔回應,或者點解藍剔剔只讀不回.所以返璞歸真,想回應就心動不如行動,現實世界搵吓人啦,唔再沉迷網絡世界,反而可以拉近彼此距離.
圖片來源:信諾電視廣告截圖
再有用嘅App都會有outdated 嘅一日,留低喺手機嘅除咗係一個廢app,仲係一份心意,一段記載住我地一齊走過嘅路,而呢段路最終都唔再係負擔.


text:
嘉頓山大家好多朋友都去過! 我家公子公主今晚卻係第一次上去,上年中秋去石硤尾街巿熱熱鬧鬧感受中秋氣氛,今年反而想安安靜靜一家人過,原來上到去又真係幾舒服!
相信好多朋友都知點上去,最方便就係於美荷樓隔離的樓梯行上山
由於今日中秋天氣麻麻地,我決定未入夜就帶住佢哋上去,剛好可以睇埋日落入夜的深水埗景色
唔知大家又知唔知,原來嘉頓山真名係叫「白田喃嘸山」,只不過山腳有嘉頓廠,所以大家順口先叫佢做「嘉頓山」
上嚟有咩好做? 當然唔少得要帶埋最近好Hit我至愛的Faked Moon上山影相
剛好有棵樹可以俾我掠住個大月光! 今晚好多雲,真月亮就未睇得見,唯有睇住個「流」先,但係都真係好靚
好多朋友問我喺邊度買,其實我都係網購番嚟,如果大家真係想知,可以Inbox問我!
呢個老豆自己過完哂癮,小朋友已經喺度自得其樂,同媽咪玩緊燈籠食月餅!
佢哋兩個當然要做下我小Model啦! 不過一張唔夠已經走咗去...好在呢張都影得唔太差(自我感覺良好)
呢度真係"0"光害,黑到不得了! 最後都要出動iPhone電筒照住先切到月餅食
我哋再坐多陣吹吹風欣賞風景,就番屋企食晚飯啦!
(後記:結果9點後時間果然落起雨嚟,好在呢個醒目老爸英明決定在飯前落街玩燈籠)
Photo by CANON 5D Mark IV, Len | EF 35mm f/1.4L USM
想跟我去體驗其他活動,快D報名親子團,同埋留意專頁公佈詳情啦!


text:
2014年6月30日星期一
芥菜南瓜泡菜
中國人不嬲都鍾意用芥菜嚟做醃菜,好似雪菜,梅菜同鹹酸菜咁,都係用芥菜醃製而成,原來韓國人一樣都會佢嚟醃泡菜.踏入夏天,街市開始有芥菜賣,我自己都幾鍾意食,特別鍾情佢有點微微甘苦嘅味道,等我都試吓用佢嚟整泡菜先!
買開南瓜煲綠豆沙,順便又試埋用南瓜整泡菜.
南瓜麥米綠豆沙
2014年6月29日星期日
紅米 1s
一直以為身邊得我一個仲未轉用智能手機,但原來都仲有好幾人都同我一樣,有啲甚至仲係用緊 keyboard 機,相比起上嚟,我用 touch screen 都已經唔太 out,哈哈!
依家用緊部手機都開始出問題,無端端會自動轉做離線模式,又或者由路線 1 轉為路線 2,我都唔知發生咩事,淨係知道打唔出又打唔入;有陣時又會無啦啦自動關機;試過有次仲差啲俾部手機累死!如果我要比平時早好多起身的話,除咗校床頭鬧鐘之外,我仲會校埋手機個鬧鐘,保險啲嘛.俾床頭鬧鐘嘈醒之後,當然唔願起身啦,同自己講,瞓到手機鬧鐘都響埋先起身啦,點知一路瞓一路等,等等吓發覺唔多對路,無理由隔咁耐都仲未響,於是起身一睇,原來個手機係有自動開啟到,但入到個 logo 畫面就 hang 咗機,定哂格,好彩我無真係完全瞓著咋,如果唔係就出事喇!到最近發覺兩嚿電池都開始老化,都唔知買唔買新電池好,最怕呢頭買咗新電池,嗰頭就即刻壞機,咁就真係多得佢唔少!
阿馳同 Lily 都知我對手機要求唔高,只要有最基本功能就得,所以佢兩個都建議我買「小米」部紅米手機,因為夠平嘛!於是我都上過官方網站睇資料,發覺唔係隨時隨地上網就買到,原來係要𥄫住佢公佈幾時開賣先可以同其他人一齊搶貨,亦睇到好多網友都話試過幾次都買唔到,見咁啱 24 Jun 首次在港公開賣紅米 1s,於是就登記預約.自己一向都咁黑仔,諗住都唔會買到,純粹只係想實習一吓個購買流程,畢竟我都完全無網上購物嘅經驗,點知又會咁鬼好彩,一擊即中,當堂打個突.其實我都猶疑緊繼唔繼續落去買部機,因為依家真係好積極咁喺度量地同拍烏蠅,會失預算,但啲人又講到咁艱難先買得到,難得我咁好彩又無理由放棄㗎,算啦,買定部機喺度做後備都好,費事依家用緊部機突然間 “certified” 時都無機用.
有時啲嘢都真係整定㗎,原來手機開賣當日,兩期 iBond 同「中移動」都分別派息,夾埋都有幾千蚊,部新手機咁平,額外買多兩部都唔使入肉哦,呵呵! ^^
2014年6月26日星期四
黑糖橄欖油香蕉蛋糕 Dark Brown Sugar Olive oil Banana Bread
之前喺《用液體油脂代替固體油脂整糕餅》內同大家分享咗少少資料,咁學咗理論之後,當然最重要係實習啦!咁啱手頭上有香蕉,就搵香蕉蛋糕嚟做實驗啦!今日晏晝趁個 focaccia 麵糰發酵緊嘅時候,我就著手去做呢個實驗.
新鮮迷迭香
禮拜一喺大角嘴教完琴之後,要趕喺八點鐘之前到旺角政府合署交啲文件,落堂時都已經七點零鐘,所以都好趕,一直急急腳無停咁行,加上天氣又熱又濕,真係趕到身水身汗,所以交完文件之後就走咗過去「新世紀」度 “過冷河”!
用液體油脂代替固體油脂整糕餅
一直以來都對啲 food substitution 嘅網頁好有興趣,因為有好多食材喺香港唔係咁容易買到,即使俾你買到,但可能其實都只係用好少份量,真係唔想為咗用少少又走去買,呢個時候用代替品就最好,試過食譜之後覺得好先再買都未遲,但更重要嘅係,希望學識用唔同嘅食材去代替雞蛋同奶類製品,不但只係因為我唔鍾意奶類製品嘅臊味,食齋日我係連蛋都唔會食㗎!就算唔好話係因為個人問題,用其他天然食材去代替奶類製品某程度上都係有利健康,大家都值得參考一下.
最近就睇咗唔少關於烘焙包餅時用液體油脂代替固體油脂嘅資料,例如用菜油代替牛油.雖然有好多網頁都有唔同嘅見解,但綜合咗各方面資料,有幾點係比較重要,想同大家分享一下.
2014年6月21日星期六
抹茶紅豆糯米糍
2014年6月19日星期四
陳醋麵包多士 Balsamic Toast
又試咗另一個特別麵包機食譜喇!真係未見過用 balsamic vinegar 嚟整麵包,原本食譜係無用到任何油脂嘅,不過我自己就加咗初榨橄欖油落去,咁就連油醋汁都慳番,哈哈!!講笑吧,風味完全唔同呢,只係想增加個麵包保濕能力啫!
麵包味道有少少酸味,但比起酸種麵包易入口好多,因為 balsamic vinegar 味道比較醇厚,而且有種特別香味,大家不妨試試.
2014年6月12日星期四
甜酸麵筋
2014年6月9日星期一
芝麻雪菜銀魚乾炒飯
前兩個禮拜去過「誠品」睇書,見到 Masa 有本 brunch 食譜,於是就拎起快手 scan 過全書,當中有兩個食譜都好想試吓整,其中一個係雪菜,白飯魚芝麻炒飯,真係從來都無諗過用呢幾種材料嚟炒飯呀!
咁啱得咁橋,屋企真係有用剩嘅雪菜喎,咁就可以即刻試做.至於白飯魚哩,我就無買到喇,用現有嘅銀魚乾代替啦,之後再發揮自己嘅小宇宙,加入其他副材料同調味去炒飯吧!
老黃瓜粟米豬橫脷湯
呢排天氣又熱又濕,攪到個人就身都唔自在,仲會成日覺得好攰,好眼瞓,所以要飲多碗袪濕湯先得!
炒扁豆,赤小豆煲老黃瓜最啱,不單只可以袪濕,仲可以清熱解暑,加粟米一齊煲的話,記得連埋粟米衣同粟米鬚一齊煲,利水利尿,好過特登走去藥材舖買啦!
薑味焦糖雪芳蛋糕 Ginger Caramel Chiffon
黑糖蜜黃豆粉麵包 Molasses Kinako Bread
早前喺圖書館借咗本麵包食譜書,係專門為用麵包機整麵包而寫,而且作者所用嘅麵包機牌子同型號正正就係我用緊嗰部,所以都有啲興趣參考一下佢啲食譜.有好幾個食譜所用嘅食材都好特別,我自己就完全無諗過會用嚟整麵包,所以嚟緊嘅時間都會逐一試做.
2014年6月8日星期日
麥芽糖清貨第三擊
番茄雜菜燜排骨
煮呢個餸都係完全為咗清貨,包括:整完 muffin 用剩嘅南瓜;之前煮肉骨茶時買多咗放冰格嘅一字排;供完佛嘅蘋果;以及上次整番茄全麥麵包用剩嘅罐頭番茄同茄膏,你話呢個係咪一個 “環保” 菜式呢,哈哈!!
2014年6月4日星期三
涼瓜兩食
每年一踏入夏天,有幾種瓜我都必定會食,包括青瓜,老黃瓜,苦瓜同絲瓜,而當中嘅苦瓜,我由細個已經開始鍾意食,係咪好少見呢?
2014年6月3日星期二
放肆的一天
噚日紅假唔使教琴,難得一日唔使做嘢兼決定唔煮飯,一於瞓餐飽,瞓到夠為止!
無落街買餸都唔緊要,因為屋企有好多嘢食等我慢慢去 “發掘”. 瞓到成點鐘先起身,第一餐可以唔使食喇,至於第二餐,不嬲都好簡單,好求其,有老表嘅自家製麵包,車厘茄同蒸番薯,加埋杯鴛鴦就攪掂一餐晏喇!至於第三餐哩 ………
2014年6月2日星期一
夏天的西南風
成日都話,如果再買樓或搬屋的話,一定,一定,一定,一 ~~~~ 定~~~~ 唔會再住西斜樓,住足三十年,真係住到驚,嗰種熱法真係唔係人咁品,加上我家係勁開揚,完全無遮無擋,真係曬到爆,夜晚十一,二點摸落幅牆度都仲係暖㗎!所以新屋嗰邊見係東南先敢買,但原來朝早十二點前都係好甘,就算未瞓醒都一定會熱醒,加上又係無遮無擋咁望住個海,不單只無景好睇,仲將陽光反射番哂入屋,一樣咁熱,所以望海樓都係唔好再買!
話雖如此,香港嘅夏季多數都係吹西南風,所以屋企無遮無擋都有一定好處,勁通風涼爽,晾衫唔使兩個鐘就已經乾哂收得!唔好話唔使開冷氣,就連風扇我都好少開,呢幾日咁熱夜晚瞓覺我都唔使開風扇,有時天濛光時份仲會涼到要冚被,所以真係慳番唔少電費㗎!翻查紀錄,我已經好耐無交過電費喇,對上一次交電費已經係 2012 年 9 月份嘅事喇,近呢一年「中電」仲話我達到某個慳電指標,又再額外扣多某個 percentage 電費以作鼓勵㖭!你哋咪以為我真係為咗錢慳成咁呀,只係因為有政府補貼 $300 先會咁,其實每兩個月都要交二百零蚊電費,但都仲係用唔哂全部補貼,之後又再帶落下一期,咁咪所以攪到咁耐都唔使交電費囉!不過呢枝歌都就快無得唱 lu,因為財爺已經宣布咗唔會再有電費補貼,撞啱呢排收入又大減,死未!!
多謝老表的心意
一直以嚟,每逢齋期,佛誕,觀音誕,以及初一,十五都會同媽咪一齊食齋,所以中國傳統四大節日之中,已經有兩個節日會食齋,但估唔到七年前開始連端午節都變成食齋日,因為七年前嘅今日,應該係我成世人之中最黑暗,最低潮的一日!雖然我嘅人生都仲未走完,但係應該都再無乜嘢可以對我做成咁大打擊,咁大嘅折磨!!以前一直都好介意事業不順,收入減少之類嘅問題,但近排開始出現入不敷支嘅情況,理應會有個天冧落嚟嘅感覺,但居然出奇地無乜太大感覺,氣定神閒咁慢慢搵工,諗辦法,所以經歷過七年前嘅今日,我估都再無乜嘢可以推到我落低谷深淵,反正呢七年嚟都係靠自己一個人撐落去,捱過去!
禮拜六嗰日突然收到 Lily 嘅電話,打嚟問我關於整麵包同 biscotti 嘅嘢,心諗,呢隻懶鬼卒之都肯的起心肝去做阿茂喇!到禮拜日佢入嚟上堂學琴時,原來佢帶埋啲傑作入嚟,話要孝敬姑姑喎!佢自己都話,其實佢都唔多願整㗎,如果唔係因為知道跟住第二日係端午節的話,都唔會咁有心去整包餅,仲話完完全全係為咗姑姑而 “出山” 㗎!
冰涼甜點
2014年6月1日星期日
焦糖南瓜鬆餅 Caramel Pumpkin Muffin
訂閱: 文章 (Atom)


text:
賀歲電影《賭城風雲2》票房唔錯,但就有網民留言狂鬧,其中留言多數係圍繞套戲政治化,例如:「一世都唔會睇『舐共晶』拍嘅戲!」;有個又話:「王晶撐中共,一定罷睇《賭城2》!」.其實真係痴痴哋,睇戲啫!原來而家唔係要求套戲好唔好睇,而係仲要計算埋製作人嘅政治取向.或者不久將來,呢班咁有政治立場嘅網民去茶餐廳食個餐蛋麵嘅時候,都要問吓個廚師嘅政治取向.如果個廚師係支持中共嘅話,記得大大聲同佢講:「你舐共!我唔_食你碗面!」幾有型呀!
你拍到好戲,其實我真係唔理你舐乜,我都會入場睇!
其實電影係團體工業,導演一個人無可能完成到一套電影,過程中要好多專業幕後人員配合.如果只係為咗某個人嘅政治取向,而抹殺咗一班人嘅心血,又或者放棄咗一個可能欣賞到一套好電影嘅機會的話,筆者真係覺得有啲不智.當然,作為觀眾絕對有權力批評電影嘅好壞啦,仲可以根據導演往績嚟決定入唔入場睇套戲.不過,千祈唔好未睇先閙,舉個例子︰你入馬場買馬,你可以根據練馬師嘅往績嚟買馬,但係你唔會因為個練馬師「舐共」所以唔買佢隻馬.好多時雖然練馬師嘅往績比較差,但係正所謂「99倍冷馬都有可能會跑出」,如果你又無買隻馬,人哋跑出咗就係咁閙,咁你真係要去睇吓心理醫生.所以睇戲可以鬧,但首要條件係:「睇咗先講啦!」
平心而論,《賭城風雲2》絕對比上年套《賭城風雲》好睇.
上集演員衣著造型核突肉酸,連有型人士發哥都俾佢整到極唔順眼(居然夠膽叫發哥著嗰套縮水西裝加吊腳褲),真係核突一絕.但係今集就有明顯改善,發哥回復有型瀟灑,衣著稱身好睇.另一主角張家輝都造型突出,其他各演員也身光頸靚.佈景美術方面簡潔亮麗,感覺上花咗唔少心思.再加上遊艇同泰國嗰幾個場口,令到套片出到當年「逢賀歲片必大製作!」嘅感覺.
再講配音上都有極大進步,筆者睇嘅係廣東話版本.記得上集配到好似業餘習作咁.好多時聲音,語氣和畫面都夾唔到,一係聲快畫慢,一係聲慢畫快.今集配音就完全舒服晒,發哥同張家輝配得生鬼非常.另外一啲吉鏡過場位配上搞笑對白,令到電影嘅節奏感加快.再加上用配聲嚟改善畫面上嘅小犯駁,呢種做法喺80年代嘅港產片經常可見.當配音員見到劇情或畫面出現小問題時,喺導演同意之下,佢哋會改動對白令到劇情或畫面合理化.後來流行咗現場收音,已經好耐未欣賞過咁好嘅配音室製作.另外用上一個機器人來演出儍強一角,感覺上唔比杜汶澤差.觀眾完全真心笑出嚟,但成本就差天共地喇.
最後再一讚嘅今次係減少咗合拍味道.上一集好明顯為咗遷就大陸市場,成日去估國內口味.令到好多場口劇情犯駁加戇居,最後結果係港產片唔似港產片.今集經過多年合拍經驗,終於搵到方向,拍出一啲當年雄霸亞洲嘅港產片感覺.雖然仲可以睇到有些位係為咗遷就大陸市場而落墨,但係都無影響整體嘅完整性,所以尚算可以接受.
當然,《賭城風雲2》唔係完美嘅,筆者就好唔鐘意發哥打拳嗰場戲.原因好簡單,打個比喻:喺荷理活男星中,辛康納利(Sean Connery)算又老又型,但係你唔會見到辛康納利喺電影裡面除晒衫打拳.因為人老左就一定會皺皮,做乜要自暴其短?
其實發哥喺《賭城風雲2》裡面有意無意間,將自己主演嘅角色「石一堅」定位在永遠比唔上「賭神高進」嘅角色設定之上,可見製作班底和演員仲未有信心超越從前嘅成就.然而電影最強嘅高潮位居然係刀仔同賭神出場,大笑之後嗰種光輝不再嘅感覺,真係令人有啲唏噓.
P.S. 另外,筆者都睇咗《衝上雲霄》,感覺唔係網上講到咁爛.靚人,靚景,靚攝影,係劇情有啲散同老套,不過絕對比《12金鴨》出色.


text:
其實點知嗰個人幾時感染
成日話條友十幾日之中招而家先發病,個十幾日係點計出嚟
唔俾佢係三十分鐘前響屎坑奶咗嘢?
唔俾
無明確接觸過確診嘅人,基本上都係靠估
用碳14
燒著佢
觀察淨低嘅灰就會得出答案
a^2+b^2=c^2
問吓粒病毒
問吓粒病毒
病毒傳心師
問吓粒病毒
病毒傳心師
劉病毒揮手區
同計算一個行星喺幾時誕生差唔多
所以咪有幾宗未知感染源頭囉(即社區感染)
中出都唔會咁快有細路啦
中出都唔會咁快有細路啦
好心你讀多啲書啦
今日中出完聽日就驗到有大把啦
有啲案例係分開左兩年後忽然有左都大把
用佢提既資料推斷,所以佢一放山埃就byebye
懷疑其實枝所謂試劑係5050
如果唔係點樣有咁多無病徵確診
睇佢印堂有冇發黑
應該真係計十四
問你十四日有冇去過啲乜地方
本地case真係無從入手架啦
乜柒隱形毒王就周街走
中出都唔會咁快有細路啦
好心你讀多啲書啦
今日中出完聽日就驗到有大把啦
有啲案例係分開左兩年後忽然有左都大把
閪都未屌過同我講懷孕
中出完經過七七四十九日先會有左㗎
中出都唔會咁快有細路啦
好心你讀多啲書啦
今日中出完聽日就驗到有大把啦
有啲案例係分開左兩年後忽然有左都大把
閪都未屌過同我講懷孕
中出完經過七七四十九日先會有左㗎
定係你吞完精第二日屙返出黎當有左啊
好心你讀多啲書啦
今日中出完聽日就驗到有大把啦
有啲案例係分開左兩年後忽然有左都大把
閪都未屌過同我講懷孕
中出完經過七七四十九日先會有左㗎
定係你吞完精第二日屙返出黎當有左啊
啲精可以係肚內煎太陽蛋食咗佢
冇諗過
我估係計到樣本含病毒量,低量就0-5日,中就6-11日,高就12+之類,有時太低所以假陰性
閪都未屌過同我講懷孕
中出完經過七七四十九日先會有左㗎
定係你吞完精第二日屙返出黎當有左啊
啲精可以係肚內煎太陽蛋食咗佢
肚入面點煎蛋呀白痴
嗰啲叫燉呀戇
估.


text:
如何計劃DSE Study Leave每一日做啲咩?
我係一個好鐘意用to-do list黎計劃自己一日要做d咩嘅,上到黎大學我都用緊呢個方法😆 我冇寫一個好詳細嘅時間表係因為我覺得人嘅生活唔需要太有規律😂(家陣唔係坐監🤣).同埋根本上你就知道大概某d時間你一定會做d咩,e.g. 幾時食飯,幾時沖涼...另外好重要嘅一點就係quality > quantity.即係點?如果你寫timetable嘅話,你可能會定1個鐘畀geog,但其實你有效率嘅話,唔使1個鐘就搞掂,咁咪變咗其實成個時間表都係廢?! 翻番正題,寫to-do list其實唔需要好複雜,我係用iphone入面內置嘅notes.咁我當時大約就開咗2+ to-do lists,每個都有唔同嘅用途.第一個係比較general,只係列番你有d咩要操/溫,然後你就自己安排好自己嘅時間,逼自己盡快做曬😂 咁當然最好就跟番重要程度黎決定邊樣野做先啦!然後我都會開其他to-do lists track住自己操卷嘅進度,以防自己做漏.我亦都會整d checklists睇吓自己係咩已經溫曬某一科某個topic嘅野 (e.g. geog annotated diagrams可以咁做).咁大概就係咁啦,超級簡單! 但我某程度上覺得呢種方法適合一d比較自律嘅人.因為如果你唔自律嘅話,你可能d野會拖慢黎做,然後最後尾to-do list上面嘅野可能做得完幾樣🙈


text:
拍車男喺呢個星期都試駕了一些新車,不過基於各種原因未能夠寫車評.思前想後,不如就回帶寫下舊車,不過唔需要擔心,唔係寫幾個月前嘅車,雖然呢部車都出咗好耐,但無幾耐前佢喺香港出咗小改款,而且佢重要係一部電車.你估到?無錯喇,呢部係BMW i3.
BMWi3電能車香港可行嗎?
講BMW i3嘅原因,係想同大家探討下電能車喺香港嘅可行性.你可能會即刻問拍車男「喂阿哥,Tesla Model S通街都係啦,你重講乜嘢可行性?」啱,但大家有無諗過一個問題,Model S咁長的續航力嘅主因係咩.係,就係因為唔夠充電站同充電器,遲下又話會收錢,香港本來係一個非常適合推行電動車嘅地方,皆因地方細,密集,路程短,如果充電站規劃完善啲,政府支援好啲,電能車喺香港嘅未來簡直係一片光明.
但事實好可惜,整極都重未夠.BMWi3第一代的續航力只得130-160km,喺香港呢個充電站未普及嘅城市,點夠用?就咁返工放工都還可以,去遠啲地方,或者多幾個地點玩,你返屋企個程路都或者已經個心滴緊汗,擔心唔夠電.我一直有呢個疑問,帶去問車主,一問之下我就發現自己係幾咁天真.i3嘅車主原來比想像中多,佢哋答拍車男,i3嘅續航力的確係佢哋擔心嘅,亦有試過差啲就無電.但都繼續用,主因係屋企有得充電.睇到呢到,大家明嗎?好似外國家庭咁,家中有得充電先至係皇道!只有家中有得充電,問題其實唔係好大,而且佢哋一致認為續航力只要到200km左右就掂,唔需要好似Model S咁長,用Model S嘅都係因為屋企無得充電.喔!答得幾寸嘴,但又啱喎.
BMWi3實車試踩:靜得驚人!
小改款i3,外形同內櫳係零改動,真係其實改少少都唔怕啦,懶得佢哋呢.官方宣傳,最大嘅改動就係舊電池同續航力,提升了50%電池容量,續航能力由130km增至200km.呢個賣點相當之吸引,由機場去落馬州根據Google Maps大概41公里,即係最多可以來回四至五次,感覺非常唔錯.但若然屋企無得充電,下下去搵位充都煩.車內中控台會顯示就近嘅充電站,去停車場泊車又可以充電,但實在要時間同彩數,玩電能車,今時今日依然好似玩緊自己咁.
我試駕上大帽山,電能車的馬力爽快相信大家都好清楚.但問題亦係呢度,力太大,有時油門唔知用幾多力踏,而且太靜,成日都唔知著咗車未,我有幾次以為自己未著車,系統又會自動因為你唔開車而熄車,都幾煩.再者,太靜,途人都唔知你架車開車,其實重容易有危險.前轆用155/70 R19,尾轆用175/60 R19,係就係前窄後闊,但望落去都好幼,幼到有啲驚,轉彎都要刻意收到好慢,如果唔係驚反車,渣住佢實在要好有耐性,為咗慳電真係去得好盡.不過,BMW嘅操控同軚感實在出色,絕非Tesla扮Mercedes-Benz嘅假舒適可以相比.匹數170匹,250Nm扭力,比第一淡油時唔會有幾大嘅爆發力,好似平時嘅Turbo車咁,維持舒適嘅狀態.
車價$430,000起,電池保你8年,10萬公里,算係咁.但係,你問我買唔買得過的話,我依然都係答你,睇定啲先啦,反正出年個電能車稅務優惠,九成唔會繼續有,咁不妨等到2020年,多啲選擇,技術層面再好啲,充電器多啲先再算.香港地玩車,係活受罪,有得等,不如再等下.
拍車男下周預告:新到車cam 先實測後報告
P.S. 上周第一篇車評出街後,社長話我知反應好好,拍車男喺度先多謝咁多位讀者.我亦知道有讀者希望我講下車cam,放心,貨我已經借咗(有相有真相),但基於要最真實嘅測試,請大家比少少時間我試用下,先可以比個最好嘅評語.


text:
Anton 同 Nina 兩夫婦都鍾意戶外活動,呢一日佢哋揸車去俄羅斯東部 Banniye Springs 露營.不過佢哋部吉普車誤墮水坑,部車郁唔到.佢兩個喺車瞓咗一晚,第二日再徒步去旅客基地班救兵.
點知行咗一段路,佢哋發現有隻大熊人跟住佢哋.兩公婆同熊人玩「捉伊人」,追追走走,老公 Anto 更差啲被熊襲擊.糾纏之下,佢哋搵到棵樹爬上去躱避,不過身上裝滿糧食同食水嘅背囊就喺途中拋走咗.
兩公婆以為上咗樹之後,熊人會自己走開,點知呢隻熊好好耐性,竟然喺樹下等咗兩日都唔走.佢哋兩公婆喺樹上無糧無水,又唔敢有大動作,體力消耗極大.兩日之後,佢哋頂唔住,靜靜雞衝向河邊飲水.而呢個時候,熊人又再展開襲擊,好彩佢哋走得甩,爬番上樹匿埋.
Anton 同 Nina 喺樹上再過多兩日,已經唔可以再支持落去.佢哋以樹過樹嘅方法,慢慢爬番部車,匿埋喺車靠車上食水過活.
幾日之後,終於遇到其他遊客嘅吉普車經過,救番佢哋一命.Anton 同 Nina 被困森林足足有11日,其中有10日無嘢食,身體異常虛脫,好在接受治療後已經無事返屋企.
據報呢一帶總共有23,000隻野熊,係俄羅斯境內最大嘅食肉動物族群.
資料: The Sun
生於亂世,有種責任.這個責任就是做好自己,感染別人.鍛練好身體,才能裝備自己,迎接亂世.
分享連結:


text:
同老細講想升職,就好似叫你女朋友唔好遲到一樣,一定諸多藉口.不過呢,就算升到職都唔一定係好嘢,有老細係升你職呀,但唔會加你人工,但就不斷加重你嘅工作量,話要更加稱合你嘅職位.係咪更加似女朋友應承你唔遲到,但要你由大西北去港島接佢出門口,一樣道理?
一枚打工仔想分享個案,話說之前有一個朋友不停鬧佢老細: 大佬呀,我都叫為間公司仆心仆命呀,要我OT,OK我留!要我發燒都趕起份proposal,OK我做!人工同工作量都唔啱比例,大大話話做咗3年,一直就等你升我職.但你一句覺得我唔值,就搵咗個外人坐個經理位,咩吸收多啲外面的經驗喎.我真係火都嚟埋,我咁多年嘅付出,原來對你嚟講係冇價值,人地經驗係經驗,我嘅經驗就唔係經驗嚟嘅.
一直以來,大部分行業都冇一個平均升職年數.雖然JobsDB喺2017年公佈嘅職位晉升調查報告有提到香港打工仔一般需要等2.92年先有得升職,但一枚打工仔都聽過有人可以用一年,由Officer(主任)晉升至Manager(經理),亦有人做咗11年「開荒牛」都仲係同一個位.所以話冇野係絕對嘅.(你估你想升就有得升?)
JobsDB份報告仲有講到,原來打工仔同老細認為嘅升職要求係唔一樣㗎.打工仔心目中有3個主要因素決定升職速度,除咗要工作表現好,仲要得上司鍾意同有運氣,先會升得快.但其實一般僱主就覺得表現突出同領導能力先係最決定性嘅因素.
兩者心目中嘅準則唔同,所以就會發生上面朋友分享嘅經歷.同一份調查仲反映到香港嘅打工仔,不論有冇得升,其實對個制度都冇信心,覺得成件事唔公平,唔客觀.上司想升邊個就升邊個,冇一套系統化嘅晉升機制,咁咪令到雙方企喺對立面.
其實工作咗一定年數,有時都會諗自己嘅能力又去到邊個level,如果冇得升職又係唔係代表自己真係冇價值?呢度大家可以先諗下:升職喺你心目中代表緊咩?有得升職對你來講又係咩意義?
對某啲人嚟講,可能係對於多年付出嘅一種補償,起碼打咗呢份工咁多年,點都升返一兩級啦.而另一類人就會覺得,其實喺職場上都想自己有成長,有得著,升職就係其中一種能力嘅肯定.呢類人相信只要不停增值自己嘅知識,累積自己嘅經驗,當能力去到某一個程度,就可以勝任更高職位,完成更難嘅工作.
一枚打工仔喺香港土生土長,又點會唔知香港係一個用你嘅職位高低評價你嘅社會地位嘅地方呢.人生漫漫長路,有人嬴在起跑線,有人又會慢慢跑到終點.而職場生活佔咗人生差唔多3分之2時間,如果發現自己的工作得唔到尊重,不如就試下轉個新環境,去搵一個係願意欣賞你嘅付出嘅公司啦!


text:
港女為咗將來有一日可以成為賢妻,最近好勤力咁睇片學整野食.啲片點搵?本來我都唔知點搵,有一日我見到 Facebook 有人 share 一個叫 Tastemade 的專頁,真係一發不可收拾,佢啲整野食嘅片真係好.好.睇!佢啲片全部都統一左格式做正方型,每個步驟 1 秒左右,上面仲有大大粒字話你知佢落左啲咩,非常易 Follow.
除左 Facebook 之外,仲有 Instagram 同埋 YouTube Channel,真正滲透晒每一個社交平台.Tastemade 主要係教整西式菜,啱晒啲放假鍾意係屋企煮飯仔的朋友仔,因為相比起整中餐,整西餐真係慳水又慳力. Tastemade有時都會有一兩個 Video 係教整亞洲菜(我唔敢講係中菜,因為同我理解的中菜有唔同)嘅,不過港女就覺得佢地外國人口味同我地唔同,所以亞洲菜的菜譜就可圈可點啦,都係阿媽整得好食啲,問阿媽好過啦,哈哈!
Tastemade 個 Page 有超過一千萬人 Like 咗,果然「民以食為天」係無錯,而且佢地個 Fan base 非常國際化,咩人都有,我諗係同佢地將整個煮食過程拍得好簡單有關,易入口嘅野就多人睇架啦.睇返相關報道先知原來佢地係始於美國,而 Like 數最多的除左係排第一的美國,緊隨其後的係巴西.
本來港女淨係睇佢個 Page 已經睇到眼金金,都係忍唔到手起一起佢地底.Tastemade 係 2012 年由 Larry Fitzgibbon, Joe Perez 及 Steven Kydd 三個人創辦,上年 12 月剛剛獲得由高盛領投的 D 輪融資 US$40M (約港幣 3 億 2 千萬),嚟緊就會做多啲本地化的元素,建立唔同國家的專門食譜,吸納更多不同地區的人.
唔怪得我見到佢開左個 Tastemade Japan 啦!不過我覺得如果唔識日文,日本版會比較難睇,因為有好多食材都唔知佢寫乜,欣賞下漂亮的製作過程都無話唔得嘅~


text:
雖然港股喺整個二月份嘅走勢唔係好正,不過踏入三月,成個氣氛完全唔同晒,恒指唔單止升穿啲重要平均線,而且重升到去一月份高位,真係好似發夢咁.
今次升得咁急,係因為滙豐(005)公布去年業績之後,不明朗因素一掃而空,加埋美國上周公布嘅經濟數據正到痹,令到班已經極度飢餓嘅「芬佬」都「蒲晒頭」,狂掃幾隻大藍籌股,唔單止將個市愈推愈高,成交額更番返上去80幾90億,就單單一個星期,恒指已經被夾高咗800幾點.
至於早前喺市場上原本睇淡港股,話恒指會跌到8000幾點嘅行家,都紛紛轉睇11800點,實行做吓牆頭草.雖然市場上一地都係跌碎嘅眼鏡,不過喺啲咁正嘅市況下,相信投資者睇到都絕對唔會介意.
日圓升勢近尾聲
港股今次升得咁勁,其實都係全靠美股升得合時.
喺美股上周大發神威下,另一邊廂美元兌日圓嘅滙價就好似食咗瀉藥咁,一個禮拜竟然可以跌5%有多.
日圓之所以大幅咁升值,滙市嘅朋友都話係因為日本3月尾要做年結,班日本仔要將啲海外嘅資金調返日本,所以啲日圓先升得咁有睇頭,不過由於日本嘅經濟數據仍然好差,相信日圓升到呢個水平都已經差唔多.
當美元滙價跌到126日圓嗰日,市場上話要沽日圓嘅投資者大有人在,有好多做外滙嘅朋友亦對伏勝講要追沽日圓,話希望三月底過後,部分日本資金流番出去日本地區時,到時日圓回吐可以賺番筆之外,重話可以將國仇家恨同日本仔一齊算清楚.


text:
The Cantonese podcast for fans of linguistics, language lovers and Cantonese learners alike. With the release of the Netflix reality show Deaf U, the second episode discusses sign languages, Deaf culture, and various ways of communicating without sound.
Show notes and links available on the Cantonese page. Transcript below.
This podcast is also available on YouTube. Don’t forget to subscribe!
[Intro]
苗:有一樣嘢非常之重要嘅,就係叫做……我又唔識講喇,中文.Indexing啊.手指指噉樣……
以:我唔知咩係indexing.
苗:手指……我就叫佢手指指啦,好啦.
[jingle]
00:20
靳:話咁快我哋又嚟到第二集嘅〈絮言.狂想〉啦,係喇.我哋今日好似多咗個新嘅主持,係喇係喇.其實我唔關事㗎,我係靳尼,我係……我係隔籬台嚟㗎,唔係……唔關事㗎.
以:你入咗嚟喇已經,噉就畀你留喺度啦.
靳:係喇係喇係喇.
苗:歡迎,歡迎.
靳:我哋係咪正式開始咗㗎喇?我想問.
苗:係啊,呢個就係開頭喇.
靳:好啦,我哋依家個podcast有三個host喇.噉就……係啦,其實我都唔係呢個專業入面嘅人士嚟嘅,噉但係我哋都係由一個角度嚟同大家講一啲關於語言……即係有趣嘅事情啦.噉其實我哋上次都講咗一啲……一啲香港人對語言嘅七大迷思喎,係咪啊?(以:係啦)我唔喺度啊,所以……
以:你囉,又唔嚟,搞到我哋兩個講得咁辛苦.(苗:係啊)噉今次呢,我就想講一個細啲嘅topic啦.噉但係都……其實都好多嘢講嘅.事關啦,上個禮拜呢,Netflix就出咗一套新嘅真人騷,叫做Deaf U,就係講美國一間專係畀聾人同埋弱聽嘅大學啦,噉佢哋入面啲學生日常生活係點樣啦,就可以睇到佢哋喺生活文化上面同我哋呢一個健聽嘅世界有啲咩相似或者唔同嘅地方啊……噉所以今日我哋就想做一個特別少少嘅主題啦,就係講手語呢樣嘢嘅.因為好多健聽嘅人對於手語呢樣嘢都冇乜概念啦,噉我自己都係最近有興趣去睇下睇下先識返啲關於手語嘅知識㗎啫.噉但係去到講手語之前呢,我就想首先同大家去到傾一傾啦,到底聾人同埋弱聽呢個文化係點樣㗎呢?同埋有啲咩關於聾人啊,弱聽嘅字眼或者用詞係我哋要注意下㗎呢?
苗:係.噉呢,社會上好多人都通常會用「聾啞人士」呢個稱呼.噉政府同埋好多嘅機構呢,都係會用呢一啲噉樣嘅字眼.但係聾人群體呢,就其實唔係太鍾意呢啲噉嘅字啦,噉佢哋就會自稱做聾人啦,或者弱聽嘅.噉至於聾人呢係咪真係完全聽唔到嘅㗎呢?噉又唔一定㗎喎.有好多情況,就係如果嗰個人佢聽到少少聲但係佢……唔足以令到佢明白人哋講嘅內容啊,或者佢唔能夠去好有效噉樣去直接溝通啊,噉樣佢哋嘅身份認同呢都好大機會會係聾人㗎喇.因為佢哋嘅溝通模式,佢哋嘅生活模式,都係同健聽嘅人有好大嘅分別啦,如果一個人係弱聽嘅話呢,通常佢哋可以透過例如助聽器啊,呢一啲噉樣嘅器具去協助佢哋日常生活,噉佢哋溝通上呢,係同健聽呢,係……唔係好大分別,可能佢哋都係用口語溝通啊,或者佢哋連手語都唔識嘅.噉有好多弱聽嘅人嘅情況都係噉樣㗎囉.
以:噉我見你啱啱月「身份認同」呢一個詞啦,噉可能有啲人就會覺得好奇怪,因為我哋香港人一般講身份認同呢,都係講譬如話香港人啊,呢一啲噉樣嘅身份啦,噉就好少人會諗到,啊原來聾人啊,弱聽啊,呢啲唔係淨係一個形容詞噉解,而係一個文化,係一個身份嚟㗎喎.
苗:係啊,喺英文裡面呢,deaf呢個字呢,除咗係解聾之外呢,仲可以係解聾人嗰一個群體啦.噉個分別就係真係講緊你聽唔到嘢呢,就會係用細階嘅d,就寫deaf呢,如果係大階D呢就係指嗰一個聾人文化或者成個群體囉.
靳:噉其實係咪所有聾人都會識手語㗎呢?或者係咪……即係佢有其他唔同嘅溝通嘅分法噉樣㗎?
苗:係喇,噉通常我哋會將聾人同埋手語呢兩樣嘢連繫埋一齊啦,但係實際上有好多聾人呢其實係唔識手語嘅.起碼喺香港嘅情況呢,識手語嘅人係遠遠比聾人嘅數目係少好多嘅.噉有好多嘅聾人呢,佢哋仍然會喺主流嘅環境底下成長啦,譬如佢哋會讀主流嘅學校啦,同埋因為而家嘅聾校都越嚟越少啊,所以有好多嘅聾人嘅小朋友呢,都係去一啲主流嘅中小學嗰度讀書嘅,噉所以佢哋都冇乜機會學手語.而且亦都冇乜機會去接觸其他嘅聾人嘅小朋友.噉所以佢哋都冇乜機會去學到手語囉.有好多嘅家長呢,直頭係反對佢哋去學手語嘅,覺得佢哋一定要學到用口語啊,一定令到佢哋融入到健聽人嗰個環境呢,先至係……先至係成功囉.
以:噉我都聽講過呢,弱聽嘅群體之間可能會出現一啲噉樣嘅矛盾嘅,因為某一啲成員呢可能就會選擇想融入呢一個健聽嘅世界裡面啦,噉但係其他人呢就可能會相信啦,有呢一個強烈嘅身份嘅人呢,應該要團結一齊啦,互相支持啦,成為一個獨立嘅群體嘅.噉但係如果一個弱聽或者聾人想喺呢一個健聽嘅世界裡面溝通到啊,生存到嘅話呢,噉其實有啲乜嘢工具啊,方法係可以用㗎呢,係可以克服到嗰個障礙㗎呢?
苗:噉最簡單嘅當就係筆談啦,寫字.噉呢一個係比較低成本嘅做法.如果係現代嘅話呢,就好多手機啊,呢一啲……可以用WhatsApp啊,或者直接打字喺個手機上面畀人睇啦,噉都係一個溝通嘅方法啦.噉有好多聾人呢都係識讀唇呢一樣嘢嘅.噉讀唇呢,就唔係一個好準確嘅科學嚟嘅.因為有好多嘅音啦,其實我哋個口形都係差唔多嘅.廣東話仲要有六個聲調啦,上集講過.所以有好多分別意思嘅嘢呢,都係喺口形上面係睇唔出嘅.噉呢個就會對好多聾人造成一個困難啦.加上而家因為個個都要戴口罩嘅關係呢,係啊所以世界各地嘅聾人呢,都係多咗個隔閡㗎.噉我哋應該點樣去嘗試去消除呢個隔閡呢?
以:我諗起前排喺網上見到一個特別嘅口罩啊.即係佢就有個透明嘅窿喺中間啦,噉有塊膠喺度嘅.噉一方面佢可以擋到你啲口水啦,但係另一方面就可以畀你溝通嘅對象睇到你嘅唇.噉就可以睇得到讀唇嘅重要性啦.噉我睇嗰個真人騷嘅時候呢,噉就真係覺得,嘩,好勁喎佢哋,係可以完全睇到晒人哋想講嘅意思啦,同埋係可以完全用口語同健聽嘅人溝通到喎.噉但係我一路睇就一路諗,噉廣東話係咪會冇咁容易呢?因為廣東話嘅發音啊,讀音呢,就唔似英文咁多變啦,噉對於將唔同嘅子音組合埋一齊呢,噉就冇英文咁多可能性啦,噉再加埋好似你講噉樣,個聲調都好緊要.噉於是我就覺得同美國比嘅話,喺香港想融合可能個難度會高咗好多囉.
苗:同埋呢,讀唇都係好取決於個人本身有冇一啲聽力啦.大部份嘅聾人其實佢都唔係零聽力嘅,佢都會有少少嘅聽力啦,噉佢僅餘嘅聽力或者佢係有其他嘅儀器協助底下聽到少少聽音嘅.就加上佢讀唇,噉先可以容易啲知道另一個人講緊啲乜嘢啦.同埋佢哋兩個溝通嘅時候呢,都必須要面對面啦,唔可以擰轉咗去啊,或者係做緊其他嘢啊,或者食緊嘢啊,甚至乎有時有啲鬚比較多嘅人呢,都可能會令到讀唇比較困難嘅.
以:幾多鬚先會啊?
苗:唔知啊,遮住晒噉樣.
以:嘩,乜原來咁嚴重㗎.噉我就想知道,聾人講嘢嘅時候係點樣嘅呢?因為你就講到,政府好鍾意將聾同啞就group埋一齊,變成聾啞人士啦,噉但係我哋都知道,聾同啞係完全獨立嘅兩樣嘢嚟嘅,噉你可以係聾啦,可以係啞啦,亦都可以係兩樣都有嘅.噉其實好多聾人呢,佢聽唔到人講嘢啦,但係佢可以講到嘢嚟到覆返人嘅.即係佢讀完你唇之後呢,佢就可以用口語嚟答返你嘅.噉到底多唔多人係有呢一個能力呢?
苗:係喇,噉有一樣好重要嘅嘢,就係唔係所有聾人都係一出世就聾嘅.有好多呢,係後天比較耐嘅時候先至聾啦,有一啲係本身已經學咗講嘢好多年,可能係小朋友幾歲嗰陣聾啊,又可以,或者係……甚至乎係比較大年紀嘅時候先至聾啦,都係可以嘅.由此可見,啞同聾本身根本就冇乜嘢好大嘅直接關係啦,不過天生聾嘅人都好大機會係唔識講嘢嘅,因為佢聽唔到自己發音啊,所以佢冇辦法可以有一個聲音嘅回饋啦,噉佢哋就聽唔到,所以學講嘢都係比較難嘅,如果冇一個好好嘅言語治療師去幫佢嘅話.
以:同埋有啲人可能唔知啦,其實聾人係的確會笑嘅.因為可能某啲人呢,就會以為笑係語言嘅一部分啦,噉如果聾人唔係用緊口語溝通嘅話,噉點樣用手語去表達呢個情感呢?噉其實佢哋呢,係的確會笑嘅,同埋都有好多唔同嘅情感嘅聲音啦,因為呢啲係人嘅本能嚟嘅,就唔係喺口語裡面學返嚟嘅.
靳:同埋其實呢,用手語嘅人呢,或者係用手語嘅時候啦,都要用好多面部嘅表情,噉所以如果要有……睇一個人做手語,係咪好似都要睇埋個樣係有咩乜嘢嘅表情噉樣㗎?
以:真係㗎!噉我就首先利申咗先啦,我就學咗兩句英國手語嘅,就真係得兩句嘅啫,都已經知道呢,其實有好多手勢呢,都係好取決於個表情嘅.譬如同一個詞語,同一個手勢啦,你用疑問嘅表情打出嚟呢,同埋你用陳述嘅表情嚟做出嚟呢,係完全兩個意思嘅.所以好多時候呢,當一個人用緊手語嚟溝通嘅時候呢,佢嘅表情係可以好誇張嘅,嚟令到對方可以睇得好清楚,你係講緊乜嘢嘅意思啦.
The rest of the transcript is available to Patreon members.


text:
秋葉原
秋葉原(日語:秋葉原;假名:あきはばら;平文式羅馬字:Akihabara)係日本一個以秋葉原車站為中心,以大量電子電器賣場,商城同資訊產業企業聚集而聞名嘅電子商圈(電気街).地理上大致涵蓋東京都千代田區外神田,神田佐久間町,神田花岡町同台東區.秋葉原地區內嘅商店大都係以銷售家電,電腦同相關周邊衍生產品為主,同大阪市的日本橋,名古屋市嘅大須一齊被併稱為「日本三大電氣街」.由於地名較長,當地人經常將佢簡稱為秋葉或アキバ(Akiba).
簡介改
秋葉原喺東京市區東北部千代田地區 ,處於環繞東京市中心嘅高速電車山手線上,山手線係JR東日本公司一條環繞成個東京市區嘅電車幹線.作為世界上屈指可數嘅電器街,而家嘅秋葉原正發生緊日新月異嘅變化.除咗電器商品專賣店之外,商務,飲食等服務功能亦日漸具備齊全,正喺度發展成為一個具有綜合性色彩嘅繁華區域.
起源改
喺江戶時代,秋葉原電器街一帶曾經係下級武士嘅居住地.明治之後,日本開始進入電氣化時代.唔單止開始使用電燈,1926年NHK嘅電台廣播正式開始.作為瞭解消息以及娛樂活動嘅手段,收音機得以迅速普及.出售電線,配電器,總摯,收音機器件嘅批發商啲人亦隨之成長起身.但係太平洋戰爭爆發後,除咗軍事用途以外電機材料變得好難入手,連電燈膽亦被採取配給制,所以呢類商業買賣陷入咗困境之中.1945年東京大空襲後,成個東京幾乎全面毀滅狀態,秋葉原一帶亦幾乎全變成咗焦土.
御宅一條街改
遊戲咖啡廳,漫畫茶館改
80年代至90年代間,喺電腦嘅普及同埋技术革新浪潮嘅帶動下,電子遊戲界也呈現出一片盛况.好多遊戲發燒友開始幫襯流連於秋秋葉原.模仿遊戲中嘅場景設定同出場人物裝扮嘅茶館亦都喺嗰陣時出現咗.跟住以服務生cosplay嘅進行營業嘅咖啡廳亦陸續登场.結合漫畫茶館同遊戲咖啡廳為一體嘅店鋪亦都幾有人氣.秋葉原而家大概有10間以上咁樣嘅店铺,由於勞動法嘅原因店鋪一般嚴格按照朝九制度,一般都係八九點鐘開檔,收檔就晏啲.
面向動漫發燒友嘅專門店改
經常去秋葉原嘅人當中有好多都係動漫發燒友.以好難入手嘅人氣動畫作家嘅同人雜志为銷售對象嘅店鋪喺秋葉原日漸增加.出售運氣占卜牌,動漫主人公小雜貨,玩具,手办同埋模型嘅商店亦多咗起身.


text:
今次要介紹呢間由大阪起家嘅新世界もつ鍋屋,もつ意思喺牛雜,姐係大腸,小腸,胃等內臟.牛雜香港就成日食,不過好似都未聽過拎嚟做火鍋,咁我地香港人又鐘意打邊爐又鐘意食牛雜.梗係要去試吓啦!今次就去西心齋橋嘅分店.
喺心齋橋站7號出口行 5分鐘左右就可以去到,不過門口就比較細,仲要落地下一層
因為我五點鐘啱啱開門就去到,所以仲未有人嚟,座位唔係好多,大約得 30個左右.唔想排隊都係早啲去好
3000円就有放題喇!有牛雜,豬肉同雞肉鍋揀.
仲有英文菜單.不過我就無叫到放題,單叫咗個牛雜鍋,都係 810円
鍋嚟喇,點解全部都係菜嚟嘅喂!
圖文不符喎…
浸晒啲菜落去,總算有啲牛雜上嚟啦~
呢度嘅火鍋湯底唔同 Shabu Shabu或者壽喜燒.後兩者個湯底主要都比較濃,唔建議飲.不過呢個牛雜鍋個湯就絕對飲得過!飲起上嚟有啲清甜,好好飲.
食咁啲菜,菜非常新鮮加上吸收晒湯底味道,除咗好味我都唔知點形容好~
終於搵度啲牛雜喇,全部都細細粒嘅… 不過咬落去口感都唔錯.
呢舊算大喇.不過牛雜味道同香港唔同,因為湯底關係牛同內臟味道都無香港果啲咁濃.吸收咗湯底清清甜甜嘅味道!
最後都叫返個豬試下,可能因為我係一個食肉獸,我想講… 個豬好好食!切得夠簿,口感超好;豬肉都好新鮮,好有豬味 XD
總結呢度湯底同食物都算中上,不過略嫌牛雜太細粒,食得唔夠爽,價錢唔算特別平.雖然一個鍋 810円,但份量少,一個人食唔飽要加飯同加肉.如果你地嚟,建議都係食放題啦
新世界もつ鍋屋 西心齋橋店
地址:大阪市中央区西心斎橋2-10-14 角屋八幡ビル B1F
營業時間: 17:00~隔天凌晨5:00 (L.O. 4:00)
鳴謝:Expedia


text:
#老母教仔
每次行動前諗清楚行動目的係咩,唔好再做無意義而又會增加比曱甴咬嘅行為.下邊幾樣嘢六月講到而家,提用又提,講到口臭仲有人唔重視
1. 唔好再係Hot zone漫無目的咁逗留
唔該唔好再用「齊上齊落」黎做原因係到磨爛蓆,人唔笑狗都吠.
目的已達到?走!
時間到?走!
真係好多曱甴增援?走!
唔夠手足做嘢?走!
受咗傷跑唔郁?走!
攻緊立法會,外圍要人幫手頂住,梗係唔走,呢個真係齊上齊落;講明係遊行,無rb無gear無攻守目標,現場曱甴仲多過人,已經有bonus火魔咗上水曱甴屋.仲塞係到呢種叫鳩企,你到底等乜?
2. 見到曱甴勿失控
有班手足一見到曱甴就上腦屌曱甴,班曱甴點樣濫權濫捕犯法無人性已經係事實,佢哋係仆街冚家剷抵屌.不過,唔需要你用口再陳述,你想宣傳黑警惡行,建議你用whatsapp, facebook , 連儂牆,甚至係同親友口耳相傳.行過屌兩句我無意見,但企係到成粒鐘同佢哋互屌,用把口齋屌有乜用?「黑警死全家」大戰「屌你老母垃圾」???得罪講句,一係叫返口號,不如保持安靜慳返啖氣暖肚.仲有,點解班狗一退後/換位,全部人就本能地跟上去企到密一密?仲記唔記得佢哋會扮退引手足去被咬.
3. 對峙現場禁止打機碌ig
唔多講,好多手足因為曱甴衝果陣打緊機睇ig而跑得慢連累人,甚至跌電話,俾狗執到後果係點唔多講.希望大家自覺少少,專注力放返喺真正要留意嘅事上.而且,現場咁多卧底,你開自己ig, facebook係咩玩法?有心睇,一定睇到你電話個畫面.
4. 咪再企係到圍圈塞住
唔該大家將「企疏D」刻係潛意識,時時刻刻都要留意係咪企太密,有無阻到其他人.
5. 等人去遠少少事先有共識
失散聚集地點要事前定好,一你哋未必收到信號(其實係hot zone最好開飛行模式),二你哋未必有時間聽到電話/睇到message.等人去遠少少,基本一定唔可以定係hot zone,失散/等人留係hot zone搏兩邊一齊俾曱甴咬,想係臭格滙合?銅鑼灣遊行,走失咗約係sogo等返,are you kidding me? 起碼你都約係第二區某間鋪或者油尖旺啦!
6. 換衫爽手啲
「更衣室」出入口要無cam,附近都最好無cam,有朋友係附近睇水更好,1分鐘內換好.天氣涼點解唔直接笠件防水黑色連帽外套?10秒換完!再講一次,袋一定要套雨笠,呢廿蚊唔好慳.
7. 正正經經戴返好個口罩
玩場一定有壞人偷拍,無論係揸Cam曱甴卧底定係藍絲都好想影低大家芳容,所以大家要好好保護自己:一,正經戴返好,唔好再貪爽露兩個鼻哥窿出嚟,你個靚鼻都係重要特徵之一.二,無遮到耳仔嘅話唔好戴耳環,變身前後同一對耳環係咩玩法?記住,長頭髮唔係大晒,你跑果陣,耳仔會露出嚟.三,變身後唔戴首飾手鏈.四,髮型髮色獨特嘅手足戴帽戴面巾,eg染咗藍色,粉紅色或gel到成個忘了愛,阿凡達辮頭咁,成萬人入邊得你一個咁突出,唔包好啲好易認.五,紋身,手腳有紋身嘅著返長衫長褲,頸有紋身嘅戴面巾.
由六月至今,見到大部份手足都進化緊,希望所有手足整體上可以做得更流暢,完.


text:
個人瀏覽過
中秋臨近,拍拖兩個人想賞月去邊好?唔少人都會選擇熱門地方,大澳水鄉花燈節就因為人太多而取消亮燈,而西九龍海濱長廊,維多利亞港兩岸,甚至屬於日落勝地大角嘴維港灣旁邊嘅油麻地避風塘,又或者元朗八鄉露營地,都係賞月好地方,既有大草地,亦有海旁,地方偌大,非常空曠,通通都係賞月好地方.不過,編輯就另有提議,中秋節不妨挑選其他比較少人選擇嘅賞月地點,環境就會相對清靜,適合情侶談心,以下10個地方不單環境舒適,靠近市區,交通方便,亦有靚景睇,可以作為賞月之地.
延伸閱讀﹕(中秋好去處2021)大澳水鄉花燈節取消開幕儀式 走勻大街小巷尋幻彩手繪燈籠 同場加映元朗大橋街市五彩燈籠街+灣仔利東街紅噹噹燈籠海
延伸閱讀﹕18款香草任摘+可玩柴火! 錦田全新露營地仰望雞公嶺 設備齊全有熱水供應 10分鐘到市中心
(1)元洲仔
毗鄰大埔海濱公園嘅元洲仔,只靠一道橋連接,位置相對海濱公園少人,係中秋談心,賞月嘅好地方,既靠近海旁,亦面向東面,可以靜靜觀賞今年中秋圓月.
延伸閱讀﹕大埔元洲仔神秘海岸生態遊 孤獨海島藏古蹟紅樹林望吐露港 度假風藍色小屋/停機坪打卡
(2)平山
位處九龍灣以上嘅平山,景觀遼闊,九龍東比西面更容易賞月,無需要等到深夜,而且山上比地面靠近月光,更加係賞月好地方.
延伸閱讀﹕九龍灣版嘉頓山 624級直長階梯望獅子山 快閃登平山睇芒草
(3)白水碗
白水碗係靠近香港科技大學嘅小沙灘,亦可於中秋夜清靜地觀賞圓月景色,但巴士一般夜晚11點半就無車,而小巴夜晚10點左右亦會有尾班車.
延伸閱讀﹕隱藏科技大學旁 白水碗沙灘處處影相位
(4)石澳
比較熱門嘅賞月地點係石澳,沙灘偌大,而且有兩個沙灘,而石澳小島內有唔少小角落,例如情人橋,大頭洲,人流可以較分散,賞月後若凌晨12點亦有巴士或紅Van可以折返市區.
延伸閱讀﹕夏日去邊個沙灘?粉藍情人橋重開打卡地再現 石澳盡頭闖大頭洲回望小漁村尋靚景
(5)鯉魚門石礦場
最接近市區嘅係鯉魚門石礦場,離油塘市中心只係15至20分鐘步程,從三家村直入石礦場,環境舒適,可一邊吹海風,一邊賞月,現時洶湧進入打卡嘅人流減少,所以都係一個好地方.不過整條路皆無街燈,故此建議要攜帶手電筒或頭燈,同時要避免因坐臨海位置而墮海.
延伸閱讀﹕三家村碼頭走20分鐘闖鯉魚門石礦場 驚現西藏梵文彩旗 荒廢石屋/廢墟石灘/大石山打卡
(6)沙下
離西貢市中心不遠嘅沙下灘,夏季通常係獨木舟,直立板等水上活動勝地,而位置相對碼頭較少人,但交通亦方便,可以於沙灘靜靜地賞月,避過碼頭人流.
延伸閱讀﹕盛夏Kayaking!西貢海灣3條路線出發獨木舟 小島玻璃水清澈見底 探索海洋生態享異國風靚景
(7)格仔山
想較接近市區,可以選擇樂富格仔山之類嘅小山丘,只需稍為步行上山,就可以於空地觀賞月光,兩個人於草地上談心兼賞月亦係最輕鬆而最低成本嘅地方.
延伸閱讀﹕BB級行山推介! 嚴選全港12個市區後花園 眺夕陽少人流夠僻靜
(8)紅燈山
市區小山丘另一個選擇係何文田紅燈山,同樣係一座15分鐘登上山頂嘅地方,紅燈山係其中一個配水庫遊樂場,毗連更有另外3個配水庫遊樂場,空間十足,可以隨便找尋一個地方坐低賞月.
延伸閱讀﹕避山上人群! 反其道而行登市區山 15分鐘到紅燈山山頂
(9)沈雲山
至於沈雲山則同樣係市區小山,只不過位處觀塘,而沈雲山係離佐敦谷公園不遠嘅地方,若想避免熱門公園嘅人群,不妨拍拖稍移玉步到隔離小山賞月啦!
延伸閱讀﹕輕鬆上山抖抖氣 「觀塘後花園」沈雲山必影神秘打卡位
(10)山頂
若然嫌上述地方離圓月太遠,可以直闖太平山山頂,倘若凌晨時份尾班車已過,兩個人步行落山亦無不可,反正都係石屎路,不過就要小心路段太靜.
延伸閱讀﹕型格酒紅色山頂纜車退役! 英式貴族風秘密花園野餐打卡 登上太平山真正最高點環瞰香港島


text:
「無綫」
今年嘅「萬千星輝頒獎典禮」終於揭盅,可多人到會關注邊個會係視帝同視后,與此同時就係邊套最佳劇集.對於今時今日嘅年輕人嚟講,無綫嘅劇集同節目係完全無吸引力,所以佢哋應該唔會關心邊個攞獎?至於獎項方面,相信大家都知道遊戲規則,而過往幾年都有出人意表嘅結果,當然今年亦都有唔少咁嘅情況.只要上網睇下大家嘅反應就知有幾咁離譜啦!
「頒獎」
基本上過去一整年都無完完整整咁睇過一套電視劇,雖然谷歌十大熱爆關鍵字有四套都係無綫劇集,當中包括「降魔的」,「不懂撒嬌的女人」,「使徒行者 2」,「超時空男臣」,但係今年「萬千星輝頒獎典禮」嘅結果就真係幾出乎意表,唯一可以講嘅就係「最佳男主角」嘅「王浩信」,「最受歡迎電視男角色」嘅「馬國明」同「飛躍進步女藝員」嘅「麥美恩」係比較正常嘅賽果!
「接班」
如果你問大家邊個最應該攞獎嘅話,相信大家都會認同係麥美恩!係影視圈入面好耐都無佢嚟種類型嘅藝人,而佢真係有少少似以前嘅吳君如.最緊要係乜?就係市場入面缺少咗一個好似吳君如咁嘅笑匠!當然兩者係無辦法比較,但係彷彿係麥美恩身上見到吳君如嘅影子.依家真係好少藝人會自嘲又唔介意扮演醜角,同時佢人緣又好,所以麥美恩真係有機會成為笑匠吳君如嘅接班人真係指日可待.
Also published on Medium.


text:
擁躉
擁躉(英文係 Fanatics,簡稱「Fans」或者「Fan」,香港人多數講成 fen1 si2,大陸人同臺灣人就多數講「粉絲」)係好迷好擁護啲偶像,球隊,或者事嘅人,即好「狂熱」嘅支持者.
成因同價值改
俾人擁載嘅人,會稱佢哋為偶像;偶像通常會係一啲歷史人物,舉世名人,組織/國家領導人,知名藝人……等等.亦有人會因應佢自己體會到嘅行為價值,而封個別嘅人做佢嘅偶像.可以咁講,能夠成為偶像嘅人,佢本身一定係有啲值得人欣賞,尊敬同欽佩嘅地方.
除咗人會被擁載之外,其他嘢都可以有擁躉,好似足球籃球隊,支持者不斷咁喺場邊打氣,激起隊波嘅鬥志,去贏波,又可以幫手睇鬼;所以有人會話,擁躉就好似第十二個球員.
同義改
擁躉嘅出現係因為佢哋對一啲人物或事情產生着迷,傾慕嘅精神情緒,所以亦有用嗰樣被擁載嘅人或嘢之後加個「迷」字嚟形容呢班擁躉,好似:球迷,車迷,歌迷,影迷…等.
發燒友亦有類似意思.
形態及影響改
擁躉可以有好多唔同嘅層次,有所謂「普通擁躉」,亦有俗稱「狂迷」嘅瘋狂擁躉,呢啲稱呼似乎可以代表擁載行為嘅唔同程度.
不過有個別嘅激進擁躉會用非理性嘅態度去表現自己,有啲係希望得到偶像嘅注意,可能只係想偶像望自己一眼,握一握手,將精神情緒推到瘋狂嘅極限,做出完全喪失理智嘅行為;有啲就為咗支時自己偶像而同其他唔同路嘅擁躉鬧交,甚至打起上嚟,最後變成大禍收場.
1983年,當時香港南華足球隊因為喺香港甲組足球聯賽嘅排名好低,最後要面對喺第二年降班到乙組比賽嘅命運,但呢件事就令到一眾擁護南華嘅球迷十分鼓燥,最後演變成香港史上嘅一次大暴動.而喺歐美一啲足球狂熱嘅國家,因為球迷爭執變成大騷亂,大暴動,最後釀成傷亡嘅事亦間唔中都會發生[未記出處或冇根據].
至於時下青少年喺追捧偶像嘅態度上亦似乎變得比以前盲目,有啲只得三分鐘熱度經常轉換偶像,只會人云亦云;而有啲更加用咗好多本來應該工作或者學習嘅時間嚟追星(呢班人被稱為追星族),除咗浪費大量時間同金錢之外,亦可能影響本身同影響埋偶像嘅日常生活,甚至影響自己嘅前途[未記出處或冇根據].


text:
朝早10:40機但5點45就醒了,起身沖涼6:10出門,我仲擔心緊年三十會唔會無的士,有但估唔到深圳的士都會坐地起價.到咗機場都係8點幾,時間係足夠嘅但就係好難預有無車,寧早勿遲.
機場裏面入閘後有萬寧(藥房),買口罩稍爲有保溼作用,當然我係鼻敏感.
喺尾段40號閘口附近嗰邊仲有檔我認爲第一好食嘅雪糕牌子MOVENPICK,一個瑞士集團.當然我講嘅好食係喺當地嚟講.
飛機幾乎滿人,估唔到年三十都仲有旅行團.前段時間聽講過國泰航空會縮減座位尺寸唔知我座呢班實行咗未,位置仲算可以就係坐咗14粒鍾腰骨痛.如果啲“塞豆窿”唔調皮又唔嘈嘅話坐附近其實几舒適嘅.機艙前面嗰排位通常係留作BB位嘅,飛行途中BB一定會喊,所以自備降噪耳機係必要嘅.我係喺入閘前買嘅Bose,入閘後係無得賣嘅,當然裏面有其它牌子.
首先選定餐點會優先攞畀你食先.我選嘅係“非牛肉餐”,兩次上嚟都係雞肉或魚柳菜單上係無嘅算係隱藏菜單.
哈根達斯雪糕,開蓋唔係完美嘅開口笑呢.
加拿大嘅入境紙,有啲內容幾費解,比如話問你離境會帶几多金額物品走,有無無隨身嘅行李.會唔會買嘢,買几多嘢走點講得埋嘅呢.未隨身行李,託運中嘅算唔算?
海關官員一如即往問我呢類問題:
where are you from?
HK.
What’s you purpose of trip?
Vist my relatives.
見到我有tick食品項就跟住問係乜
nuts.
跟住就喺張Forms上面確認簽字,呢張Forms攞行李之前仲會檢查一次,攞咗行李後仲會回收.
多倫多是日溫度-1度,飄雪,堆雪人係無望了.


text:
2017 年 08 月 25 日
A relaxing day at Sounion❤
Fortunately we saw milkyway & meteors at night! ☄
#greece #sounion @ Soúnion, Attiki, Greece
2017 年 08 月 24 日
而家我完全明白點解佢哋要放暑假,千祈唔好羡慕佢哋有得放假,佢哋應得嘅.今日要去幾個唔同嘅地方做嘢,根本係熱到頭暈頭痛而且完全食唔落嘢,有時仲會睇嘢浮吓浮吓,等過馬路果一分鐘根本係永恆.而家先啱啱七月,究竟今個夏天會唔會去到50度?
2017 年 01 月 06 日
希臘日落出名靚到爆,唔少人嚟希臘旅行嘅目的都係想一睹個咸蛋王喺你面前跌落海果個magical moment,而最出名嘅日落聖地一定係Oia,大大個咸蛋王餵到你飽(個相機),當年我第一次睇希臘日落都係喺呢度睇.
不過未必個個人都會千里迢迢由雅典去Santorini再去Oia,其實喺雅典南部嘅郊區Glyfada海邊睇日落都係一絕,除咗有天有海有山有風有白鴿有日落,最重要係無乜人,成個海邊俾我霸哂!
Glyfada係比較多有錢人聚集嘅區域,所以一排又一排嘅遊艇已經默默咁等待夏天出海,海邊亦有唔少海景cafe同餐廳,市中心有好多名店同小店,如果想喺雅典郊區shopping,睇日落,食飯直落,可以嚟Glyfada一日遊.
想講返2017年1月1號發生嘅事,果日係希臘嘅拆禮物日(類似boxing day),而我真係拆咗全日boxes,原因係我上個月太得閒,無所事事行行企企周身唔自在,於是自動請纓幫手執屋,結果賴嘢啦,邊有人咁多雜物㗎...攰到...雖然係好攰,但係見到地庫由一片混亂變到勁整齊都好有滿足感.
而驚喜位係,夜晚佢哋叫我圍埋去拆禮物(真係boxing day!),原來媽媽買咗隻戒指俾我!果刻係超感動!連埋前一晚另一位媽媽送俾我嘅(偽)足金2017開運吊飾,我覺得呢個只得1度嘅新年好温暖.
半年前我絕對無諗過會遇到呢班媽媽同其他希臘朋友,更加諗都諗唔到自己會因為收到心形戒指同埋開運吊飾而咁開心,最最最諗唔到嘅係我會辭咗份工飛去希臘條條fing.從來都唔係一個會去計劃嘅人,正宗煮到埋嚟...
當我對米線嘅印象仲停留喺襯酸辣,蕃茄,麻辣湯底呢類咁陀地煮法嘅時候,估唔到屋企入面嘅希臘人可以將米線煮到圖中咁樣樣...
話說我上星期買咗一公斤米線,諗住可以食成個月,並且率先用辣粉煮咗個辣湯米線嚟食,非常之咁滿足.但係無手尾嘅我求其將大大袋米線放咗喺廚房,前幾晚俾媽媽發現咗,佢問我:“今晚食smoked salmon pasta好唔好?” 我即時話:“正呀!” 點知佢煮哂一公斤米線當Pasta!由於份量太多,食咗幾晚先食得唒,好彩晚晚都有唔同煮法!
– 紅蘿蔔蕃茄芝士炒米線
– 煙三文魚忌廉米線
– 大白菜蕃茄配韓式辣醬炒米線
食後感:好有特式,好好味,但我份人比較傳統,我覺得米線都係配湯底最啱feel,所以下次我一定會收埋包米線自己煮.


text:
正Game真係一浪接一浪啊,先係上個月啱啱先出咗《審判之逝 湮滅的記憶》同 年中出咗小編至愛嘅《Resident Evil Village》,今個月又有幾款新嘅大作啦!除咗有舊作翻炒同續集遊戲之外,仲
哇哇哇,竟然呢個價就買到一隻Game?小編有冇睇錯㗎?咁就緊係冇啦!其實Online Store每隔一段時間就會抽啲遊戲出嚟做減價,上至多人遊戲嘅Mario下至燒腦捉鬼做運動統統有優惠!不過減價GAM
點解人哋啲朋友聚會咁開心咁好玩?首先要好好問吓自己有冇好好做搞手嘅本分~如果想搵一啲方法可以聚集一大班人玩遊戲,今日睇到呢篇文章嘅你有運喇!事關小編將會集合幾個酒game遊戲教大家點玩!唔想再坐喺Pa
好人都用緊iPhone,但未必對iPhone嘅歷史好了解.其實iPhone響當年確實係一件劃時代驚世產品,襯最新一代iPhone 13即將發售,為左向iPhone致敬,小編決定帶大家快速返去2007年
減肥係每個女仔終身事業,最近有好多唔同嘅減肥方法同運動,吸引唔少人去嘗試,希望以簡單又快捷嘅方法去達到自己想要嘅完美身材,有人會試間歇性斷食法,戒糖減肥,禁食等方法,但都冇辦法成功.想成功瘦身除咗運動
時代唔同左,而家唔少男仔都越黎越注重打扮!除左著衫講求潮牌,潮鞋之外,一個好嘅髮型唔單止會令自信增加,分分鐘仲可以改變形象,顏值立即upup~逆轉其他人對你嘅第一印象,增加心儀對象/女神對你嘅好感!其
人人都鍾意打卡,但唔通真系個個都識幫人影相咩!女仔出街無論同男朋友拍拖定同閨密去玩都會瘋狂影相留念,但如果另一半或best friends係手殘攝影師,就算本身米八高隨時都變肥矮短.唔想浪費靚人靚景,
Samsung推出唔少摺疊式手機,最近Samsung正式公布推出摺疊機Galaxy Z Fold 3同Galaxy Z Flip 3.今次推出第三代,相對上代售價更低,而Galaxy Z Fold 3
為咗令大家留喺屋企都可以做運動,Switch推出愈嚟愈多以運動為主嘅遊戲,最新推出嘅《家庭訓練機》中文版就啱晒大家!最多可以支援2人遊玩,仲有針對個人需要嘅體能訓練,就算怕疫情唔敢出去做運動都唔緊要,
暑假咁快又過去,大家收拾好心情準備迎接新學期未呢!新一年當然要買下好嘅裝備讀書,所以一部好嘅電腦好重要,近日唔少電腦牌子紛紛推出優惠,各位同學同老師們係時候入手換返部電腦用喇!小編整合咗唔同牌子嘅優惠


text:
門口係代表荔園標誌的老虎仔在迎客,室內有旋轉木馬吊在天花營造下氣氛.
地鐵站出口雖近但最近天氣熱到hihi,所以坐底都係想叫飲野先.鮮菠蘿冰最懷舊既唔係味道,係要自己出力拎住半個菠蘿搾汁,其實以前飲菠蘿汁斷估都唔使咁辛苦先有得飲既,不過呢個gimmick都ok,話晒有新鮮菠蘿汁飲下,重可以DIY加多少少菠蘿肉都得.
食友飲完鮮菠蘿冰追加既黑牛,見佢飲得都幾快(其實佢好多野都好快...),應該唔會差得去邊卦.
美國珍寶炸脾配豉油皇銀芽炒麵或薯角,以前應該未有薯角所以要了炒麵,但炒麵都係冇食,因為炸脾真係非常巨型,珍寶兩個字跟本唔足以形容佢有幾大隻,所以就算係大家share都要留肚食炸脾,而炸過既脾肉唔會乾爭爭,且入口都幾juicy同夠味,所以再大隻都俾大家ko左.
恐龍屋隻DINO在現在當然覺得佢個樣攪笑多個恐怖,不過DINO噴火咖喱系列好彩唔係恐怖出品,可以跟慢煮牛肋肉或香草煎雞扒,今次要左牛肉,咖喱唔係用咖喱粉開出既貨色,而咖喱夠濃所以牛肋條都入味,不過衰都要講句自己食到半條淋同半條比較硬既牛肋條,另外覺得薯仔最好食,入味得黎薯味好濃,心諗呢隻薯仔拎去做薯條或焗薯可能重正.
童年時外婆釀糯米烤雞原來有大廚既故事背景,不過今日冇八到個故仔,只係專心食野.可能係隻雞處理得好既關係,雞肉焗完都幾嫩滑,而糯米係雞肚內吸晒雞既原汁原味之餘,糯米入口又唔會撻成一塊,呢個雖然唔知當年係荔園有冇推出但都食得過.
焦糖溫泉蛋西多士,流心蛋永遠都吸引,不過小心唔好成隻蛋未食就飛左落街,唔好以為我講笑,當晚臨走就見有客人幾乎出事,差d未食就表演溫泉蛋西多走蛋.
可能有人會話食物其次而回憶無價,不過我會話只想食老本既話,係香港呢個咁現實既地方應該好快GG,似乎店家都明白所以出品都唔係玩玩下.


text:
「船到痛鶴氣LOI!」
大家立定心志!努力學業,充實自己,聖經訓言常記.宣道小學校歌
當此惡勢力橫行嘅時間,等我地嚟重溫一個小學時學過嘅聖經故事,充實下自己啦.老老實實,學校就嚟連呢啲聖經故仔都俾人禁埋,冇得聽㗎喇.
話說有位古時有個巴比倫王名叫尼布甲尼撒,係一個好巴閉嘅王帝.有幾巴閉?有次佢叫人幫自己整咗個成八層樓咁高嘅巨大黃金像,然後叫齊政府入面啲奴才包括首長,太監,信差,司局長,議員,師爺,各級官員等等出嚟,可能都包括埋啲宗教領袖同老師呀果啲啦,總之要冚世界一聽到国歌奏起就立即要俯伏向金像下跪以表忠誠,同而家見到枝咁核突嘅乜乜旗要立正差唔多啦.佢仲立左條宇宙大法,任何人如果唔跪,就要掟落火坑,「依法」懲處咁話.
大帝一吹雞,全人類跪低;點知但以理有三個 friend 偏偏好硬頸唔肯跪,挺直腰骨楝喺度,因為佢地只會向自己所相信嘅神下跪咁話.呢個時候有啲藍絲家長就爭住走出嚟篤灰,同大帝講:「吾王萬歲!我王講過話一聽見国歌響起,無論做緊乜都要向住你個金像跪低,凡唔肯跪嘅就要動用宇宙大法定罪;偏偏有幾個猶大人唔放吾王喺眼內,死都唔肯跪喎!嗱,就係佢地三個!夠膽唔聽你枝笛,唔信你果套,簡直當你冇到!一定要將佢地依法處置,掟落火坑,殺一儆百!」
大帝知道後梗係嬲到震,竟然有人膽敢挑戰祖国嘅權威?於是叫咗佢地三個人嚟再問一次:「你地究竟跪唔跪?最後機會.如果死都唔聽話,唔好怪我掟你地落火坑咧.」點知呢三條友竟然仲寸寸貢咁答:「我地做乜要答你呢啲廢問題?你鍾意點樣由得你,就算你掟我地落火坑,我地嘅神都會救番我哋出嚟.」
「但係就算我地嘅神唔嚟救我地,你都應該知道,我地唔會跟住你指鹿為馬,亦都唔會聽你枝笛!慳啲啦你!」
大帝見佢地唔合作,仲咁寸咀,嬲到震啦顏面何存呀?於是佢叫人將個火坑加熱多七倍,驚死燒佢地唔死,然後綁起呢三個唔識時務嘅真猶大人再踢入火坑.呢個時候奇怪嘅事發生左,就係佢地三個竟然燒唔著(?!),個火坑裡面仲好似有第四個人喺度同佢地遊花園,唔通係天使嚟?!大帝走近個火坑望望下,覺得唔對路,始終佢都驚天堂唔留位俾佢㗎嘛!於是佢叫返果三個真猶大人出嚟,仲轉駄話佢地三個嘅神先係真正嘅神添.
呢個故事教訓我地,現實中雖然果啲唔信神嘅人好多時都作威作福,但做人都應該要俾啲腰骨,有果句講果句,堅持唔好做果啲違背良心嘅事表忠.就算面對要俾人踢落火坑嘅下場,都唔應該為咗生存而輕易放棄做人嘅原則同尊嚴,指鹿為馬.
各位宣道嘅同學仔,師長講嘅故仔真係有啲道理㗎.


text:
相信香港唔少人對於同香港一海之隔嘅澳門即使唔係好熟悉都唔會太陌生,不過近年過去澳門玩嘅香港人,唔知係咪好鍾意貪小便宜,唔少都係揀返搭賭場嘅「發財車」周圍去,好似少咗人會識得就咁喺澳門街搭公共巴士.
其實近年喺澳門嘅公共巴士都經歷過澳門政府嘅一啲所謂改革,其中最重要係《澳門道路集體客運公共服務》合同運作模式. 原本合同由2011年8月1號開始為期7年,但期間經歷過一啲好受爭議嘅服務質素問題,而原本營辦商亦由3間(維澳蓮運,澳巴,新福利)變成2018年8月1號之後嘅2間(澳巴,新福利).
大家細心留意一諗,其實原本嘅合同一早已經喺2018年8月1號夠期,究竟現時澳門街公共巴士服務係點樣嘅模式批給佢哋運作呢?
原來澳門政府喺2018年8月1號原有嘅合同到期之後,係以短期批約嘅模式,自動延長有關合約15個月,直至到2019年10月31號…即係話去到今個月底合約又到期,咁之後點算呢?
作為「與別不同」嘅澳門政府當然會有能力去「自己解決問題」,但根據多間澳門本土嘅傳媒資料,澳門政府一直對於新合同內容「乜都唔講」,無視澳門社會有唔少意見認為若然新合同有違公眾利益,澳門政府就唔應該貿然「自續」簽長約,頂多只係再次用短期續約方式批給,留畀今年底上任嘅新一屆政府先處理好現時澳門公共巴士服務各種問題之後,先至再傾簽長約.
澳門運輸工務司司長羅立文(澳門有人戲稱佢叫「羅司」)10月18號接受澳門傳媒訪時就放風,指澳門政府下星期將又「自續」,同各巴士公司再短期續約14個月,服務內容不變,而澳門政府對2間巴士公司維持每年提供約10億澳門幣財政援助.
照「羅司」解釋,澳門政府決定再與同2間巴士公司短期續約,只係因為磋商新合同「未有共識」.
佢話有啲嘢需要時間解決,而當局上一次決定短期續約,係以為畀15個月時間大家係夠傾好一份新合同,「不過傾來傾去傾唔掂,對唔住,都要再延期,無辦法.」
當然,大家都預咗佢唔會透露係乜嘢內容未達成共識,而佢亦只係呼籲澳門居民等待新一屆政府上任後,由新一屆政府表達對巴士合同嘅睇法,同埋處理之後新合同.
記者追問「羅司」如果巴士公司同政府傾極都無共識,澳門政府會唔會再次搞公開競投?「羅司」作為一個「負責任」(正負個負)嘅官員,好直接咁答:「兩個月後有一個新嘅政府,唔好再問我啦!」
對於澳門各界希望將來巴士服務有新模式,「羅司」又再次表演太極心法,指依家唔方便透露.
澳門真係一個和平,友愛,又能夠容納到唔同服務質素嘅地方.


text:
上一次講到同Bear去咗維多利亞公園游泳池,因為都有成年無去到,佢一落水十分興奮.不過,略厭到後期有點悶.
難得星期日又好好太陽,Bear兒又嘈要去游泳啦.可能D小朋友都鍾要玩水啦.咁我問佢想去維園定堅尼地城游泳池.今次佢好堅定咁話要去堅尼地城.
再問一次,去維園得唔得?佢好堅定咁話:「唔得,要去堅尼地城.」
咁好啦,2點幾,外面咁孟太陽,就同Bear擦低敏防曬再出發.
上康文署個網睇一睇,唔講唔知,原來堅尼地城游泳池最近的是香港大學站,而唔係堅尼地城站.同Bear講好先出發,如果唔係,佢又會要去堅尼地城站.
去到香港大學C2出口,向海邊方向行,3分鐘左右就已經見到座野.
成座野望落去又有D似會展,其實之前搭的士都應該有經過過依座野.不過,當時無特別留意係D乜黎.入面好大,有室內同室外泳池.室內有2個池,室外就有1個池+1個小朋友滑梯.
阿Bear好鍾意室外部份,佢好想好想衝去滑梯個度.不過,因為疫情關係,封左.好可惜啊!
同Bear係外面泳池玩左成個幾鐘,都真係幾曬,好彩有擦防曬,我都係睇依個blog介紹既.入面有好多小朋友有帶玩具入去,阿Bear好想去搞,下次都係自己帶啦.走既時候問一問阿Bear,下次要去邊到游泳,佢二話不說咁答:「堅尼地城」.
去完之後,我有以下感想:
1. 有室外池係真係好開心的,有陽光既時候水亦都會溫.
2. 堅尼地城游泳池個環境真係比維園好好多,不過就係有D遠.
3. 唔check既話,我都會搭到去堅尼地城先知原來要去香港大學站,或者要行遠D囉.
4. 上年特登去左幾次staycation,就係想去玩酒店泳池.不過疫情好返D既時間,真心覺公共泳池係唔錯選擇.


text:
港姐大熱!高學歷,運動健將,新移民都有…
每年暑假都係選港姐嘅時間,而今年港姐質素最多只可以話係平均,搵特別標青,特別sharp,有冠軍相嘅,其實真係唔係幾揀到,不過媒體,網民就話以下依4個好大機會拎3甲.
20號 鄧卓殷(Amber)
23歲嘅鄧卓殷喺首輪面試已經畀人spot到,咁當然好順利咁入到最後20強,而大台近年鍾意玩高學歷,Amber係香港大學建築系畢業,現職見習建築師,符合大台嘅高學歷要求.
Amber本身係基督徒,大學時期畀同學叫佢做「耶X」,港姐宣傳活動去求籤佢都只係企埋一邊冇求到,真係好虔誠.不過佢就話都未知自己係咪真係想入娛樂圈.
14號 何泳芍(Honey)
24歲嘅何泳芍擁有一身健康古銅色肌膚,興趣係潛水,游水,行山,玩wakeboard,差唔多完全都係戶外嘅健康運動,話佢運動健將絕對唔過份,皆因佢本身係潛水教練嚟.佢instagram都甫唔少bikini相,身材相當好!
而佢嘅志向係想成為體育界同海洋保育嘅代表,仲話參選嘅原因係想改變中眾對健康膚色女仔嘅想法.近年興健康生活,運動女孩,Honey熱愛運動,形象夠晒健康,隨時跑出做冠軍都唔出奇.
19號 楊帆 (Crystal)
20歲嘅楊帆係複試現身嘅時候,美貌令人驚艷,有媒體仲讚佢勁有仙氣.Crystal係貴州 人嚟,喺大陸嚟香港讀咗書4年,廣東話唔係講得好正.睇佢instagram都係以自拍照居多,而且好鍾意戴大眼仔,化粉紅眼影加紅唇,化妝技術都幾唔錯.
雖然之前都有喺大陸出生嘅佳麗拎冠軍,嗰個係朱晨麗,但朱晨麗廣東話相當流利,而且決賽當晚一句「我唔怕窮,要窮得有志氣」贏盡掌聲.淨係得靚樣係唔夠嘅,尤其係Crystal廣東話唔正其實有啲輸蝕,所以佢嘅臨場表現真係好緊要.


text:
秋天一到, 天氣都特別舒適怡人; 又係時候同另一半出去著得好好睇睇咁影靚相啦! 要上山下海幾個鐘的話, 容乜易個妝都溶埋要補補佢嫁! 今次介紹既西貢泥涌石灘有出曬名既斷橋同天空之鏡美景, 而且由落車地點行到灘邊都係五分鐘, 重有大把位比車友泊車; 位於灘邊既年明路重係影車既好地方添!
泊車地點位多又近
泥涌係路段上位於馬鞍山同西貢中間既西沙路位置; 但石灘其實係由大埔區議會管理 (我都覺得好奇怪lol).距離石灘五分鐘到, 係西沙茶座附近既西沙路就有一個大型既泊車錶位, 小編係假日下午黎到都幾多位泊
停車場旁邊就係洗手間, 如果想順便洗車的話都可以係呢度裝水
前往石灘方法
真係未黎過都唔知石灘既入口咁隱蔽; 首先行到停車場後面既巴士站
行到差唔多到巴士站就向左面望 (箭咀位置); 就會見到一條隱蔽小徑行落去石灘
沿住小徑行兩分鐘到會見到左面一條明渠, 再繼續沿渠邊走就到達石灘
明渠既水流清澈, 細望之下會見到好多魚毛仔係度游嫁!
影靚相, 天空之鏡Get!
行多一陣就到泥涌石灘啦! 用iPhone影相已經影到蔚藍天空既倒影
泥涌既標誌就係下圖既斷橋啦! 好多人黎到呢度影相就係用呢條斷橋配大海作背景, 而且人少少可以影到滿意為止
小編因為無著水靴既關係, 無行到灘邊影相, 只能遠距離影幾張相.斷橋因為日久失修, 橋上佈滿蠔殼: 而目測橋邊既泥土可能比較鬆軟, 如果想同另一半行到斷橋附近影相就記住要小心衣著, 以及選擇係潮退既時間先影相啦! 如果想知道呢區既潮汐資料, 可以睇下天文台既網站:
香港潮汐預報 (圖中橫向係時間, 直向讀數較低就係潮退時間)
另外一個影相地點位於石灘向海既最左面既碼頭, 到達石灘後要一直向小路行
直到見到一個燒烤餐廳同廁所, 再沿紅色路段前行
左手面就係泥涌碼頭啦, 翻睇以前既相, 原來區議會係呢度都做過翻新
呢個碼頭都唔少人係度撐起太陽傘釣魚
由碼頭影回石灘既景觀都好靚嫁!
秋高氣爽放風箏
涼風送爽, 立即諗到秋天係一個放風箏既好時節; 泥涌一向都係放風箏既熱門地方, 行到石灘既中段部份已經見到好多專業玩家坐定定, 擔定把太陽傘係度放風箏.
專業玩家們既風箏通常都係紅色, 比較容易辯識; 漫天風箏加上浮雲確是另一番景致
如果黎到心郁郁都想落場做個業餘風箏手, 灘邊既涼亭時有一位叔叔係度售賣風箏及其用具, 咁就唔會白行一趟啦!
紅樹林摸蜆樂
泥涌位於鹹淡水交界, 係面向吐露港既濕地地區, 所以灘邊擁有紅樹林同貝類生物; 一到摸蜆旺季, 人們就會帶定工具同小朋友到石灘挖蜆.如果揸埋車黎會更方便
係石灘邊既行人路有樹蔭同涼亭, 小朋友們挖得攰都可以到旁邊休息
大家想襯潮退個陣挖蜆都可以睇番天文台網站選擇適合既時間黎到呢度嫁!
影車地點年明路
由年明路進入小路的Google map
泥涌石灘旁邊亦都可由年明路旁既小路進入, 有車友都會揸到呢度同架靚車影番幾張「靚車與海」既寫真嫁! 不過今日小編架車就泊左係西沙路, 就只能影下background 比大家睇
需要注意既係小路都係比較窄同多行人經過, 車友們要小心為上
如何前往
駕車前往西沙路泥涌停車場
交通工具
99號巴士 – 港鐵烏溪沙站上車, 到泥涌站下車
299X巴士 – 沙田市中心上車, 到泥涌站下車


text:
學曉點用Fillers 講英文馬上升呢十倍
英文作為我哋嘅第二語言,講起上黎總係有少少唔順口.究竟點先可以講起黎順口,聽起黎又順耳呢?原來有個好簡單嘅方法可以令你一般般嘅英文升呢十倍!係咪好想知呢?答案就係「用填補詞(fillers)」!今集阿滴就教下大家善用填補詞(fillers)講一口流利英文~
填補詞(Fillers) 其實就好似口頭禪咁,其實冇咩意思,但係用起黎就好順口!
用Fillers 的好處:
1. 加長句子
有時同人講嘢答得一兩隻字,好似有少少肉酸,不過用fillers 就可以幫你加長句句子,聽起黎都好似好勁咁!
2. 增加你思考講咩好嘅時間
有冇試過面試俾人問到口啞啞呢?又或者講到一半唔知講好,你就可以用fillers黎buy time,等你有多啲時間可以諗下之後講咩好.
3. 完全唔洗理文法
用fillers最大嘅好處就係完全唔使理文法.你可以隨便周圍用啲fillers,點用都得,反正就一定唔會錯!
用Fillers 例子:
1/ Right, so…..
2/ You know. I don’t know.
3/ Actually/ Basically/ Obviously
雖然fillers其實冇咩特別意思,但係加咗以上嘅fillers之後,你嘅英文就好似突然順咗好多啦!


text:
旅行日期: 2016/05/17
一追再追
我地去旅行不嬲煮到埋嚟就食,準備工夫同交功課一樣吾係hea做就係欠,但我地好好彩,次次吾係死好命就係出路遇貴人.我地嚟個1 day trip, 離開吓莫斯科去吓周邊城市玩吓.金環,我諗大家都有聽過.之所以叫金環係因為九個城市可以同莫斯科連成環狀.係十二十三世紀,金環係俄羅斯重鎮,到後來先將首都遷移至莫斯科.雖然而家已慢慢演變成旅遊景點,但呢啲工藝城市仍然民風純樸,除咗其他人所謂嘅必買手信俄羅斯娃娃外,呢度嘅教堂都好有特色.由於只得一日時間我地就鎖定距離莫斯科兩個幾三個鐘車程嘅Vladimir同埋Suzdal.
老實講去金環有咩嘢睇,點樣去我地真係一啲都吾知.琴晚都係夜媽媽兩條蟲屈係張床搵資料.聽講班車大約8點開,每日得嗰幾班,走咗就冇.我地搵到個火車站名,知道去Vladimir嘅大約票價就瞓咗,見步行步.市內地鐵一早比我地搭到熟哂,感覺同係香港搭地鐵冇乜分別,冇乜陌生感.點樣轉去搭火車都難吾到我地.我地7:45到咗火車站,一心諗住8:12架車先開,諗住買飛仲有時間買份早餐上車食.去到買飛櫃檯先知大件事,啲嬸嬸完全聽吾明我地想點,好啦聽吾明吾緊要,翻譯都得啫,我地拎埋俄文地址比佢.佢好明顯睇得明,左指指右指指再加一大堆火星文.哇救命!即係點呀?!縱使我地頭上有十萬個問號,但我地只能不斷點頭… 身邊買票嘅乘客見我地咁嘅樣都走過嚟幫手,心意係好但就好似變咗二三四五六重唱咁,我地唯一睇得明就係佢地好一致咁指去同一方向.望一望錶52分,跑.順住個方向漫無目的咁跑,心諗邊個櫃檯可以買到飛呀,個火車站又鬼咁死大.不斷問呀問呀先大約知我地要話佢地聽個班次名.好啦好啦,滴哂汗咁搵,有冇攪錯,冇一架去Vladimir,好似呢個地方從來都冇存在過.我地再衝向櫃枱職員問,連續兩個都好決斷咁比個no手勢,意思係我幫你吾到,請你地行開… 56分,我地跑住咁搵班次名,嚟到一個比較隱閉嘅角落,終於比我地見到,8:06開出!嚇死我地,衝去最近嘅櫃枱個職員又指我地去第二度,另一個直頭吾彩我地.急到死嘅時候,我地我隔離個櫃檯博一博.個職員睇得明,仲好快手幫我地攪掂張飛,排係我地後面位婆婆都叫我地跑快啲.8:03,天呀!點解個月台可以咁遠咖?!又安檢又上樓梯,少啲體力都趕吾切… 嗰時正直上班時候,我地完全以打rugby嘅姿態撞散障礙物,上到車坐定定肥蟲1先問我地係咪上啱車… 成功追到第一架火車.
11:45終於到Vladimir,我地因為冇買早餐,肥蟲2已經餓到頭暈暈,去去吓廁所都差啲瞓低咗.保命要緊,雖然好想餓熱批,但搵極都搵吾到,見到有平熱狗就買咗嚟食.一食,驚為天人,仲好食過香港賣到貴一貴嘅熱狗?吾係因為我地餓過龍,而係佢真心超好味!
由Vladimir去Suzdal要一個鐘車程,為咗把握時間,我地即刻去搭巴士!你以為企係巴士站等上到車先比錢就得?nonono!我地兩條肥蟲邊食熱狗邊等巴士,過咗冇幾耐先發現吾妥,一問個司機先知車票係要係樓上買.呢個比起買火車飛容易得多,我地快手快腳趕搭12:20嗰班開往Suzdal嘅巴士,車票上寫明係platform 10等一架 159嘅巴士.我地以為個巴士站就係下面,一眼睇哂.繼續咬住熱狗企係下面等巴士.距離出車時間仲有兩分鐘,見架車仲未到開始急啦.”喂搵個人問吓啦!” “係咪吾係呢度咖?!”都吾理三七二十一衝上一架不知明巴士問司機,佢指住右邊叫我地上呀上呀.咁我地緊係跑㗎,見到有一大段樓梯… 吾係呀,真係係上面呀?喘哂氣咁上到去終於見到所謂嘅巴士站.成車人望住我地,仲要冇座位… 我地就係咁,兩條肥蟲企係架迷你破巴士度一個鐘呆呆咁欣賞窗外嘅鄉村小鎮.
到終點站,肥蟲1以為站隔離就係座教堂.事實係我地被載咗去個荒蕪之地… 語言又吾通,四周全部都係大草原,我地於是決定四圍行吓.冇幾耐我地發現有大洋蔥,係頗遠嘅地方.Suzdal同莫斯科好吾同,佢係一個小鎮,周圍都有天線得得B嘅草地,係路面吾難見到馬拉車接載遊客.人口小,今日又冇乜旅客,係街度行係種享受,寫意又悠閒.佢地嘅屋好有俄羅斯建築風格,木製小屋色彩鮮艷,無論間屋幾舊都好,個窗永遠都雕得好細緻.買咗支雪糕筒行住食,正到痺!
行到大約三點我地搭車番Vladimir,本身諗住參觀埋,但無奈地吾夠時間,四點幾要搭火車番莫斯科.到火車站買票先艱難,前面啲乘客個個攪勁耐,我地等咗好耐,排到我地先放technical break, 天啊!又要走去隔離重新再排過…佢有三個櫃檯,前面只有三四個乘客,但我地企都企咗成個鐘.好吾容易買到5:25分火車,望住張車票呆咗.除咗例牌全俄文外,佢無論質感同格式同機票無異,次次都要show passport.張飛冇寫幾號月台,所以我地好似賭大細咁三選一.到咗再問職員,其實任務好簡單,我地淨係想知邊度等火車.但問咗好幾個人,冇一個答到我地.吾係話未夠時間要等下,就話吾係呢班車.結果我地跑呀跑穿越幾個吾同月台.5:26分,點解架火車仲未到,跑去一問先知我地企錯月台,㗎火車準時走咗.我地簡直晴天霹靂,驚死要係度留過夜,見有架火車都係往莫斯科,吾理三七二十一跳上車先算.後尾先知我地買咗貴價飛,但搭平價慢車,所以check飛時啲職員都冇講啲咩,10點到莫斯科.


text:
Miss建議囡囡出去學phonics
-
fhosdihf last edited by
家長日見完家長之後,miss話囡囡d英文幾好,
可以襯而家仲細去學phonics,俾佢學多樣野會唔會好易搞亂呀?
-
bluesquare last edited by
可以試左先,無壞既,應該會學到
-
miss都話佢ok既話,者係個英文底都唔錯啦,可以俾佢出去試下,學左phonics之後通常成績都會有進步架
-
cheungtom last edited by
都唔會,小朋友學野好快,襯細俾佢學多樣
-
其實有咩用呀??我自己未學過
-
CAMMY last edited by
我都想比小朋友學,出面有邊到有?工聯會?
-
老師都建議我覺得可以一試,學多樣野對小朋友百利而無一害
-
可以學識拼音,讀法,學左後英文會易入腦,oral都會有進步呀
-
咁係邊到可以上堂架?會唔會好貴呀?
-
我帶個仔去鯉景灣jolly kingdom到學既,一堂都係二百幾,搵三個小朋友一齊報名仲有折添
-
kellywg70 last edited by
囡囡已家都有學緊phonics,其實最緊要係個老師教得好,小朋友入腦就差好遠
-
aprilcn55 last edited by
小朋友咁聰明,唔會咁易搞亂,仲有家長會KEEP住幫小朋友溫習,會留意到有冇亂到
-
SEED last edited by
學多一樣對小朋友將來都有好處
-
jensgin last edited by
試一試無妨
-
學PHONICS 一定要搵外籍老師至得, 音至準
-
an ma last edited by
有無話補開邊個?
-
可以試下 joseph li 既外籍老師
-
千幾蚊, 又唔係好貴, 可以一試. 始終都係外籍. 信心保證


text:
接住落嚟o既行程我同爹媽姐就分道揚鑣啦,爹媽會係新加坡探美姨一家遊覽幾日,家姐假期結束咯,返去陪下姐夫,好似趕住返去睇演唱會添﹗至於我同day呢,我哋會留係斯里蘭卡多幾日,去埋南部o既部份地方﹗當初話點解會有意思去斯里蘭卡呢,除咗睇過旅遊書入面大象孤兒院o既象象係河邊沖涼嗰一幕好深刻之外,另一樣就係佢o既多樣化了,其實我不嬲都好鍾意去陽光與海灘o既地方,今次既可以睇下文化古蹟,又有靚海灘,之後仲有得睇動物添,一次過滿足晒幾個願望啦~
大家可以睇睇地圖,我哋之前係可倫坡(即國際機場o既位置),包車坐咗大概兩個鐘頭車到達我哋住兩晚o既Talpe,其實Colombo以北同以南o既西海岸線都係沙灘,所以沿海都有唔少beach house,resort咁,大大小小豐儉由人都有,落到去西南部左下角o既城市Galle係斯里蘭卡第四大城市,繼Colombo,Kandy同Jaffna之後,所以我哋選咗Galle附近o既Talpe嚟住,既有南部o既海灘,亦可以感受一下Galle o既殖民風情(留意下一篇blog就會多啲介紹咯~),而且亦少少順路咁去埋我哋最後一站o既Yala National Park,所以呢個地點都好滿意~ 閱讀全文


text:
每年聖誕節前夕,好多人又開始煩惱聖誕禮物要送d咩,從個人,團體到公司行號,順著聖誕節嘅熱潮同價錢,聖誕禮物就變成咗每年必花心思嘅項目!
聖誕禮物要送d咩呢?諗下有d咩係最唔想收到咪知囉!
1.糖果/餅乾
糖果餅乾固然好食,但係絕對唔可以拿嚟當作唯一嘅聖誕禮物!之所以會話唯一,係因為如果同其他主要嘅禮物,就還OK.但如果係唯一嘅聖誕禮物,就顯得非常冇誠意,試諗下,如果交換禮物收到糖果餅乾,收禮人往往會覺得係送嘅人臨時係樓下7仔買嫁啦!
2.太搞怪嘅東西
創意唔等於莫名其妙,有時為咗貪新奇,會故意送多數人都無法接受嘅產品.例如:嘔心路線造型:大便造型軟糖;血腥嘅斷指手機座;假曱甴等等,雖然揀禮物嘅時候自己可能會笑得開懷,但係,過咗聖誕節後,可能就同對方講bye bye.(汗)當然,如果你哋交換聖誕禮物嘅目的,就係睇邊個可以變出最令人意想不到嘅嘢,咁就另當別論啦.
3.太有「個人標誌」嘅物品
咩係「個人標誌」呢?舉凡服飾,鞋襪,飾品,香水,呢d好重個人喜好問題嘅物品,都係送禮應該要小心嘅,除非你好清楚知道收禮人嘅嗜好同習慣,否則呢d嘢都要避免,如果唔係你應該唔會想見到自己嘅禮物收係對方嘅書櫃或係櫃桶掛?(話說如果收係呢d地方對方應該都唔會俾你知道啦……XD)
避開呢d物品,最佳嘅聖誕禮物就係:有濃厚聖誕節氣氛嘅嘢啦!
無論係聖誕老人,聖誕樹,馴鹿或係雪人,將呢D造型同具有實用功能產品結合,就係最佳嘅聖誕節禮物喇!好似係:八達通配飾,或係USB,USB線等,不只有過節氣氛,日常生活都會用得著!
(↑↑如果呢個係八達通配飾,應該都幾得意嘅.薑餅人:HI~)
仲有邊D聖誕禮物呢?不妨提出嚟等大家一齊係呢個節日中求存喇!XD


text:
張量代數
喺抽象代數入面,一個向量空間 V {\displaystyle V} 嘅張量代數係 V {\displaystyle V} 嘅所有階嘅向量配以張量積所形成嘅代數,通常用 T {\displaystyle T} 或者 T ∙ V {\displaystyle T^{\bullet }V} 嚟表示.
有序場
有序場 ( ordered field )係數學上嘅一個概念.如果話一個場 F {\displaystyle {\text{F}}} 係一個有序場,噉即係話,如果由 F {\displaystyle {\text{F}}} 嗰度是但攞兩個元素 a {\displaystyle a} 同 b {\displaystyle b} 嚟睇, a ≤ b {\displaystyle a\leq b} ...
未知數
變數 (粵拼: bin 3 sou 3 ),某啲場景下亦叫 未知數 ( mei 6 zi 1 sou 3 ),係一個用嚟表示數值嘅符號,代數運算時會用到.喺數學入面成日用x或y或z呢啲噉嘅符號嚟話未知數,跟住將佢哋用喺等式或不等式關係入面嚟解決問題.
模 (代數)
模 (module)係抽象代數入面其中一個基本嘅代數結構.佢同向量空間好似,唯一嘅唔同就係純量可以係一個固定嘅環入面嘅元素,唔一定係一個場.由於佢同向量空間好相似,好多向量空間入面嘅概念都會喺模入面出現返,例如線性相關,線性組合,同構定理等等.所以模嘅 ...
模範疇
喺代數入面,固定一個環 R {\displaystyle R} , R {\displaystyle R} 上嘅 左模範疇 係一個範疇,物件係所有 R {\displaystyle R} 上嘅左模,態射就係所有模態射.
正交基
喺線性代數當中,一個內積空間嘅 正交基 係元素兩兩正交嘅基.基中元素嘅模長都係單位長度 1 嘅 正交基 叫做 標准正交基 . 無論係喺有限維定係無限維空間入面,正交基嘅概念都係好重要嘅.喺無限維希爾伯特空間當中,正交基唔再係 Hamel基 ,亦即係話唔係每個元素 ...
比例
比例 (粵拼: bei 2 lai 6 )係一個數學名詞,喺唔同地方有唔同解釋.
特徵值
特徵值 ,數學上嘅值一種,見於綫性代數,用喺綫性轉換.佢有個等同嘅孖生兄弟,叫特徵向量. 依個名,由於又同統計學有關,唔同範疇都有提到,如經濟,如環境等都有出現.
特徵向量
特徵向量 ,向量一種,見於數學線性變換上.向量不能為 0 {\displaystyle \mathbf {0} } .佢嘅方向喺變換下唔變,而變換下縮放嘅比例係佢嘅特徵值.由特徵值同特徵向量可以知一個線性變換嘅好多嘢.而一個 特徵空間 就係相同特徵值嘅特徵向量 生成 嘅集.
環倍數
環倍數 (Ideal)係環論入面嘅一個概念.一個環裏便佢係特指個環阿標羣嘅子羣,即裏便包有一啲元素同埋繼承有個環加法嘅,而且啲元素所有倍數都仲要喺個羣裏便,啲倍數係攞原有環啲元素乘埋上啲揀出嘅元素得到.呢個乘可以由右手便乘埋(右乘),亦都可以由左手便乘 ...
算子
算子 (英文: operator )係轉換或者函數嘅一種.一個算子做嘅係攞一個空間嘅元素,並且將呢啲元素轉換成另一個空間(可以係同一個空間,甚至有啲情況被要求係同一個空間)嘅元素,簡單講就係將數值轉化嘅符號.
系數
喺數學上, 系數 ( coefficient )係指喺一條表達式當中作為某個對象嘅乘法因數嘅常數.比如話, 9 x 2 {\displaystyle 9x^{2}} 當中 x 2 {\displaystyle x^{2}} 嘅系數係 9 {\displaystyle 9} .
聯立方程組
聯立方程組 (system of equations),係數學入面,有多個未知數嘅多條方程式組成嘅集合.
質數分解
質數分解 或 質因分解 (Prime Factorization),又叫 整數分解 , 算法基礎 , 算術基本原理 (Fundamental Theorem of Arithmetic),係數論入面一個基本概念,亦可以喺抽象代數入面應用. 質數分解指嘅係每一個自然數或者整數,都可以寫成一堆質數嘅乘法. 證明 ...
質數分解域
質數分解域 (Unique factorization domain)係一種代數結構,屬環論之下. 質數分解域只係將質數分解入面可以將數字分解做質數同質數表示嘅獨有性應用喺代數入面.佢可以引伸出一條好重要嘅定理,就係質數分解域定理:「所有嘅單點環倍數域都係一個質數分解域.」
質數分解域定理
質數分解域定理 指嘅係「所有單點環倍數域(PID)都係質數分解域(UFD)」(Every PID is UFD.).呢個定理需要用到兩樣嘢,一樣係「增長單點環倍數限制」(Ascending Chain Condition of Pricipal Ideal,ACCPI);同埋「質數 = {\displaystyle =} 不可分解數」(P ...
運算數
運算數 ( operand )係指要運算嘅數值.舉個例說明,例如家吓個用家想叫部電腦計「 3 + 2 {\displaystyle 3+2} 」嘅結果,「加」就係要做嗰個命令,喺部電腦嘅機械碼會有個相應嘅行動碼,而 3 同 2 就係運算數.
關係代數
關係代數 (粵拼: gwaan 1 hai 6 doi 6 sou 3 ;英文:relational algebra)係一級邏輯嘅分支,係閂咗喺運算入面嘅關係嘅集合.運算用喺啲由一個或者幾個關係砌出嚟嘅一個關係.關係代數係電腦科學嘅一部分.
頂點代數 (仿射)
每一仿射李代數 g^ ,有對應嘅頂點代數V k : 設 C k:=C. v k 係 g^ 嘅一維表示,t 嘅作用係0,K 嘅作用係 k; g 係單李代數 g^:= gt) + CK 係渠嘅仿射李代數 {J a | a=1.,dimg} 係 g 嘅有序基 V k g:= Ind g^ g = -nJ a n J a n:= J a ⊗ t n 其中∶.∶係正則排序( ...
博弈論
博弈論 (粵拼: bok 3 jik 6 leon 6 ;英文: game theory ),粵文又有叫 對策論 或者 賽局理論 ,係應用數學嘅一個分支領域,專門研究理性嘅決策者之間嘅互動:博弈論會將 一場博弈 (a game)想像成一件數學上嘅物體,一場博弈由某啲規則同若干個參與者組成,每 ...
不公平厭惡
不公平厭惡 (粵拼: bat 1 gung 1 ping 4 jim 3 wu 3 ;英文: inequity aversion )係指人類厭惡不公平嘅報償嘅天性,而且就算報償不公平對佢哋有利都係噉. 舉個例說明,有行為經濟學家做過份噉嘅實驗:佢哋搵咗班人返嚟做受試者,將佢哋分做一組組,每組兩個人 ...
以牙還牙
以牙還牙 ( tit for tat )係博弈論上嘅一種策略,指「無論如何,喺第一次博弈嗰陣都揀合作;然後每次博弈嗰陣都做對手喺打前嗰次博弈做嘅嘢.」嘅做法.呢種策略雖然簡單,但喺監躉困境博弈當中好有效. 有原諒嘅以牙還牙 ( tit for tat with forgiveness )就係 ...
佔優策略
喺博弈論上,一個 佔優策略 ( dominant strategy )係指一個「無論對手點揀,都能夠令到個選擇者報償最大化」嘅選項. 劣勢策略 ( dominated strategy )就係佔優策略嘅相反.
信念階級
信念階級 ( hierarchy of beliefs )係博弈論上嘅一個概念:喺廿世紀嘅博弈論上,分析者成日都假設啲博弈者有完全資訊(perfect information),知嗮有關博弈形勢嘅資訊(每位博弈者有乜選項,每個選項嘅報償. 等等);呢點明顯唔合乎現實-現實世界嘅博弈者正路唔 ...
公地悲劇
公地悲劇 (粵拼: gung 1 dei 6 bei 1 kek 6 ;英文: tragedy of the commons ),或者叫 公用品悲劇 ,係一個成日俾人用博弈論嚟分析嘅社會現象.家吓想像一個由多個博弈者共同使用嘅天然資源(例如係石油或者森林),如果佢哋都有節制噉開採個資源嘅話,個資源 ...
可棄權監躉困境
可棄權監躉困境 (英文: Optional Prisioner Dilemma game , OPD )模擬咗博弈論入面兩個玩家對立嘅局面,係監躉困境嘅擴充版本.玩家除咗原本「信任」,「背叛」兩個選擇之外,仲可以揀唔玩(棄權).
同時行動選擇
同時行動選擇 ( simultaneous action selection )係遊戲設計同博弈論等領域上嘅一個概念,指一隻遊戲或者一場博弈俾參與者喺同一時間進行決策.對每位參與者嚟講,「知道對手揀咗乜嘢選擇」同「俾對手知自己揀咗乜嘢選擇」係同時發生嘅.
同步博弈
同步博弈 ( simultaneous game )係博弈論上嘅一個概念.喺一場同步博弈當中,博弈者冚唪唥都要同時間做決策,又或者係先後做決策,但後做決策嘅博弈者冇能力知道喺早過佢做決策嘅博弈者做咗乜嘢決定(所以實際應用上可以當成同時做決策).
對稱博弈
對稱博弈 ( symmetric game )喺博弈論上指一種博弈.喺一場對稱博弈當中,一個選擇嘅報償衹係會受到第個(或者第啲)博弈者嘅選擇影響,但唔受選擇者嘅身份影響-同一個選擇無論由邊個博弈者揀,報償都會一樣嘅.
序貫博弈
序貫博弈 ( sequential game ),又叫 動態博弈 ( dynamic game ),係博弈論上嘅一個概念.喺一場序貫博弈當中,博弈者要先後做決策,而且後做決策嘅博弈者有能力一定程度上知之前嘅博弈者做咗乜嘢決定(但未必有完全資訊).
承諾升級
承諾升級 ( escalation of commitment )係一種行為模式,指一個決策者面對一個選項,隨住佢繼續採取嗰個選項嘅所得愈嚟愈負(得益愈嚟愈少或者損失愈嚟愈多),但佢因為某啲原因而焗住要繼續採取嗰個選項.
拍賣一文
拍賣一文 ( dollar auction )係經濟學家Martin Shubik設計嘅非零和序貫博弈,目的係展示傳統嘅理性選擇理論嘅悖論,玩家係博弈入面作出睇落係理性嘅選擇,最後會導致被迫作出唔理性嘅決定.
擠迫博弈
擠迫博弈 ( congestion game )係博弈論上嘅一種博弈.喺一場擠迫博弈裏面,有若干件資源,每位博弈者有得揀由其中一件資源嗰度攞資源(假設件資源係對佢有價值嘅),但佢攞到嘅量係「愈多人揀由嗰件資源嗰度攞,就愈少」嘅.
旅客困境
喺博弈論入面, 旅客困境 ( travelers dilemma )係一個非零和雙玩家博弈.兩個玩家要喺無溝通嘅情況下各自提出一個報償額,雙方都只會獲得兩個報償額較低嗰個,另外,提出較低報償額嘅玩家會獲得一個小獎勵,提出較高報償額嘅就會獲得一個小懲罰.
最小最大化
最小最大化 ( minimax )係人工智能同博弈論等領域上一種決策法則,指做決策嘅個體採取盡力將自己嘅「最小」最大化嘅策略,即係盡量揀能夠令到自己嘅最低報償值最大化嘅策略.
最後通牒博弈
最後通牒博弈 ( ultimatum game )係一種非對稱博弈.喺最後通牒博弈當中,有兩個博弈者,其中一個(提議者,proposer)會收到一筆錢,並且要負責做一個提案提議點樣分筆錢,而另一個博弈者(回應者,responder)就負責決定接唔接受個提議,如果個回應者接受提案, ...
機制設計
機制設計 (粵拼: gei 1 zai 3 cit 3 gai 3 ;英文: mechanism design )係經濟學(economics)同博弈論(game theory)嘅一個子領域,重點係採取一個工程學嘅思考方式嚟設計經濟:科學會運用科學方法了解世界,而工程學就係靠科學得到嘅知識嘗試設計出有用嘅技術 ...
正則形式博弈
正則形式博弈 ( normal-form game )喺博弈論上係指用 報償矩陣 ( payoff matrix )嘅形式表述一場博弈嘅做法. 喺正則形式當中,一個博弈者嘅 報償函數 (payoff function)係指一個指明「博弈結果」同「嗰位博弈者得到嘅報償」之間嘅關係嘅函數. F i: S 1 × S ...
海盜博弈
海盜博弈 (英文: Pirate game )係一個數學博弈,係最後通牒博弈嘅多玩家版本.
無限國際象棋
無限國際象棋 指嘅係喺一個無界限嘅棋盤上面玩嘅國際象棋變體,好多唔同嘅棋手,棋理論家同數學家都有提出過唔同嘅無限國際象棋模型,有爲咗捉棋嘅,亦都有爲咗研究理論嘅.有研究發現,雖然個棋盤係無限大,但係有啲情況棋手可以喺有限步之內勝出.
猜包剪揼
猜包剪揼 或者叫 猜呈尋 係種零和,訊息不完全,冇「純對策納殊平衡點」嘅遊戲.本身係兩人遊戲,亦可以推廣成多人遊戲. 包 即係 paper , 剪 即係 scissors ,而 揼 就係 rock . 包剪揼 亦都創造成 漢堡包 呢個遊戲,輸咗嘅人將隻手疊埋,淨返最後一隻手嗰個人就 ...
監犯困境
監犯困境 (粵拼: gaam 1 faan 2 kwan 3 ging 2 ;英文: prisoners dilemma )係博弈論(game theory)入面非零和博弈嘅一個代表性例子.簡單講,監犯困境係指 明明大家合作就可以得益,但每個人各自揀對自己最有利嘅選擇,搞到最後一齊輸 .最基本嗰種監犯困境係 ...
確保性
確保性 ( determinacy )係博弈論嘅一個課題,思考响一場博弈當中,會唔會有一個或者多個嘅參與者有一個用咗就保證實贏嘅策略(有呢啲噉嘅策略存在嘅博弈就算係有 確保性 嘅博弈),同埋呢啲策略存在會引致乜嘢後果.
第一博弈者同第二博弈者贏
第一博弈者贏 ( first-player win )同 第二博弈者贏 ( second-player win )係博弈論上嘅兩個相關概念.想像一場博弈,場博弈決定性(冇隨機性),完全資訊,有兩位博弈者輪流做決策(例如係國際象棋).如果話呢場博弈係「第一博弈者贏」,即係話第一位行嘅博弈 ...
策略 (博弈論)
策略 ( strategy )喺博弈論上係指一個博弈者喺一場博弈當中做決策嘅方式.
策略盜取論證
策略盜取論證 ( strategy-stealing argument )係組合博弈論入面嘅一個證明技巧,可以攞嚟證明好多二人序貫完全資訊博弈入面,第二個玩家冇包保贏嘅策略. 呢種論證嘅流程通常係: 假設第二個玩家有包保贏嘅策略, 第一個玩家就可以根據情況「偷」第二個玩家嘅策略 ...
老虎悖論
有個後生仔想向公主求婚.國王提出條件,同後生仔講:「呢度有五度門,你逐度打開佢;其中一度門後面有隻老虎,但係無論點你都估唔到係邊度門.打死隻老虎你就可以同公主結婚.」 後生仔就開始諗,假如老虎喺第五度門,咁當佢將前四度門打開之後都冇發現老虎,咁佢 ...
艾法羅酒吧問題
艾法羅酒吧問題 ( El Farol bar problem )係博弈論入面嘅一個問題,喺一個小鎮入面有唯一一間酒吧艾法羅酒吧,每個禮拜四晚,鎮上面每一個人都會決定去唔去酒吧啤啤佢,但係間酒吧唔係好大,太多人去會好逼. 如果多過60%嘅人去咗間酒吧,咁間酒吧就會太逼,喺酒 ...
茅招
茅招 ,又叫 出千 , 出貓 , 出術 , 出蠱惑 , 超技術 ,即係喺比賽或大型題目測試入面用唔正當,唔公平嘅方法或陰濕,揦拃手段獲得優勢或者利益. 好多時用茅招會犯規.例如足球界入面嘅踢波插水,賣老抽行為.喺遊戲界入面,PC版遊戲嗌佢做「修改器」;PSP或3DS ...
蜈蚣博弈
蜈蚣博弈 ( centipede game )喺博弈論上係一種博弈.想像兩個博弈者,佢哋有一個裝住錢嘅壺,喺任何一刻,個壺會喺是但一個博弈者手上,每當個壺去到一個博弈者手上嗰陣,佢有兩個選擇: 將個壺傳俾對手(合作);噉做會令自己「第時由個壺嗰度得到嘅錢嘅量」增加 ...


text:
相
相係一個圖像嘅載體.圖像由一個感光嘅平面,通過化學或者電子線路嘅方法,記錄落嚟.化學記錄方法一般係菲林,電子方法就係 CCD 或 CMOS 晶片.
九成九嘅相係用相機影嘅.相機通過鏡頭聚焦可見波長嘅光線,造成一個人眼睇到嘅影像,射落感光面上面,感光面記錄低個影像.呢個過程叫影相或攝影.
電影普遍被認為係一連串嘅相.
史改
法國發明家瑟夫尼埃普斯(Joseph Nicéphore Niépce)喺1826年發明第一張(黑白)相.佢用咗翰海因里希舒爾茨(Johann Heinrich Schultz)喺1724年嘅發現:銀加白堊(chalk)混合物曝光會變黑.涅普斯同路易斯(Niépce and Louis Daguerre)改善咗呢個方法,喺曝光之前,先將碘蒸汽加入銀混合物,曝光之後,用水銀煙嚟灴,潛在形象形成,再用鹽水洗,咁就定形.呢啲方法就係有名嘅達蓋爾攝影法(daguerreotype).
達蓋爾攝影法有佢嘅問題:特別易爛,淨係得正片,冇得復印.發明者着手改善,搵實際嘅方法.1848年涅普斯短時間之後引進幾個方法.膠型濕玻璃板底片加蛋白相紙(Collodion-based wet-glass plate negatives with prints made on albumen paper)用咗一輪.1871年,明膠方法(gelatin process)出台.明膠方法慢慢成為主流,到今時今日,黑白相都係用緊呢個方法,唔同嘅係以前用玻璃,而家用屈得嘅膠菲林.


text:
香港著名模特兒周汶錡Kathy,樣貌身材索爆,自從嫁咗外籍富豪老公之後,由香港模特兒一姐,變身國際級富貴闊太,佢經營嘅醫學美容中心Megeve Beauty,亦都做得有聲有色.周汶錡本身條件不錯,加埋佢公司高科技先進美顏儀器幫助,身材仍然維持22歲頂尖狀態,整體外表條件極好,Kathy成為自家美容公司代言人,合情合理 !人望高處,如果大家都希望自己質素可以好似周汶錡一樣永遠最佳狀態,就當然要努力keep住!今次想同大家介紹一部美顏纖體儀器,就係周汶錡曾經推薦,佢嘅美容中心Megeve Beauty都有得做,來自南韓首爾嘅ReFit RF.ReFit RF價錢唔貴,完成整個療程(5次)都係幾千蚊!幾千蚊就可以擁有周汶錡嘅外表,係咪好着數先?
點解要同大家介紹呢部連周汶錡自家醫學美容中心Megeve Beauty都推薦嘅ReFit?因為呢部韓國醫學美容儀器性價比極高,已經得到韓國KFDA認證,效果好好!
ReFit 革命性細胞更新技術
ReFit RF得到周汶錡青睞,當然唔野少,點解?因為佢嘅技術本身係屬於劃時代革命性,同時間能夠活化面部,身體,甚至改善痛症!
點解咁犀利?係因為佢能夠有「RIDM綜合式能量及電磁波技術」令到身體疼痛皮下脂肪細胞加熱到43度,軟化深層脂肪,刺激膠原蛋白收緊,回復緊致健康.
韓國,以色列,美國,歐洲各大醫學美容儀器公司都有RF射頻減肥.射頻減肥,的確可以改善深層脂肪同改善身體結構,市面上大熱儀器例如Velashape同BTL Ultra 360,背後嘅科學技術都係射頻!你可能會問,咁同做出面其他類似貴機有咩分別?
ReFit RF犀利之處,就梗係唔係淨係RF咁簡單.
ReFit RF同普通射頻減肥有乜分別?首先,佢其實唔止係射頻,佢係利用負壓真空通淋巴,多極電磁波已經遠遠超越普通射頻RF,係一種結合多功能自動感應嘅技術,叫做RIDM.RIDM比RF勁,因為佢係結合多元技術,包括電磁波,光能,配合真空負壓技術,用新一代專利SAS智能探頭去燃燒脂肪,深層緊膚,塑造身體輪廓,改善身體線條.
對於改善淋巴循環,燃燒脂肪,排走體內毒素,加速血液循環有立竿見影效果.
RF主要燃燒脂肪,RIDM幫你燃燒脂肪加埋提升健康!
ReFit RF有個好大嘅好處,就係過程非常舒服,咁就舒服到瞓着!冷凍溶脂有時凍到麻痹,HIFU減肥打中某D位又會痛到流眼淚,呢部機其實就好似平時去做body,過程舒適.
周汶錡Megeve Beauty都用得,就知道係高級野!各位高質素嘅靚仔靚女就要留意,香港只係少數高端地方可以做到正版ReFit RF,就係周汶錡Megeve Beauty,同中環SWISS REJU.
其實仲有小部分MK店舖入咗,不過由於價錢不合理地平,係咪山寨機,偷龍轉鳳換頭僵屍機自己諗.加上油尖旺已經被衛生署列為肺炎觀察區,正常人都不了!
ReFit纖體,美容一take過
一機醫學美容儀器,可以改善腹部,臀部,手部,腳步,眼部,面部嘅問題?咁誇張?
冇錯,呢部機的確係配備三個不同智能SAS探頭,分別用於:
探頭一:面部,眼部細胞激活更新
探頭二:胸部輪廓線條,手臂輪廓線條改造
探頭三:腰部,臀部消脂減肥
ReFit RF呢部儀器係出廠嘅時候已經幫顧客推薦最佳電磁波深度同熱度,如果你自己比較有經驗做機,就可以要求使用更高能量,更快達到效果.
大家可以睇一睇段片:
呢部機好多名媛,Model用嚟收手臂,收大髀位,收肚腩位,因為佢個探頭設計比較機靈,冷凍溶脂機例如Coolsculpting,CLATUU一定要身體部位本身比較肥,脂肪吸得起先,個探頭先用得到.呢部機ReFit個好處,係就算一啲極鬼鼠位,或者非常細緻嘅位例如雙下巴,都可以做到.
我自己就梗係第一時間去參與試做,可以形容下個感受俾大家聽.
第一,ReFit RF電磁波嘅感覺會比一般嘅儀器得勁啲,即係感受到個熱能同能量轉換.
大家都明,呢度減肥儀器,不論係超聲波定射頻,如果冇能量,基本上係冇用!如果校到最輕微,其實係嘥錢.所以一定要感受到佢有一定嘅脈沖波,熱能,電磁波,先至會激發到燃燒脂肪減肥嘅效果!咁所以我做嘅時候,特別留意究竟ReFit有冇足夠嘅能量,我嘅感覺係正面,係完全感覺到電磁波嘅存在!溫暖但係唔痛,並冇Velashape 做身 / Thermage做面嘅灼熱痛楚感覺.亦都冇另外一部市面上大熱嘅儀器EmSculpt個感覺咁強烈.
第二,大家都可能知道脂肪如果要消減,其中一個最快嘅方法就係破壞佢嘅組織.咁點樣先可以有效破壞佢嘅組織?就係不斷利用按摩嘅手法其實係可以令到脂肪組織比較鬆散,比較容易從運動同新陳代謝排出體外.呢部機個吸力真係好勁,做嘅時候真係會將成舊脂肪吸啜,放鬆,吸啜,放鬆.呢個技術其實係會令到脂肪層比較鬆散,而且令到細胞重新生長,呢個係一個叫做深層按摩嘅技術,喺法國已經獲得專利,全名叫做Endermologie,亦都係另一部減肥機LPG M6嘅主打功能,呢部機已經免費包括!
出邊做一次M6最少$1000 ,如果做呢部機已經免費包含呢個功能,其實慳返$1000 !
整體來講呢ReFit,呢部機係屬於舒服嘅,冇乜痛楚感覺,而且做做下真係會瞓着!
ReFit RF要做幾多次先有效果?可以keep到幾耐?
大家可能會問要做幾多次先有效果?其實你做一次已經開始見到有初步效果,如果你真係想成個好fit,好似啲超級名模咁樣嘅纖瘦體態同超模長腿,咁通常6-10次,都會有好明顯嘅分別.咁當然一定要有配合正常健康飲食,好多人以為做機就係代表有個可以暴飲暴食,咁樣其實一定減唔到!呢條數就係加減數,你越食得少,再配合做機,雙管齊下你就會減得快!
我自己會比較建議改善飲食(例如食營養代餐,高質蛋白粉代餐奶昔一兩星期),再做埋ReFit機個效果就會好出,真係:
豬腳都即刻變名模腳!
水桶腰即刻變女神腰!
包包豬扒面即刻變返女神小V面 !
ReFit呢部機的確係市面上性價比比較高,其他醫學美容blog唔會推介呢部機,因為佢唔係佢哋背後金主最賺錢嘅項目,我哋咁有良心先同你講邊部機係最有效,性價比最高!
ReFit成功進入日本瘦身熱潮
除咗因為周汶錡自家美容中心都推介,另一個原因點解我會推介ReFit RF呢部機,就係因為佢得到日本醫學美容市場受落.大家要知道日本嘅醫學美容市場同香港,中國內地其實唔同,日本醫學美容市場對於監管,安全性嘅要求,相當嚴謹,如果儀器本身質素欠佳,得唔到強烈嘅安全標籤,或者得唔到一啲國際性嘅認可機構如KFDA,CE認證,得唔到日本業界人士嘅認同.ReFit已經有晒認證,加上操作介面簡潔安全度高,令到日本市場比較安心.
ReFit入得到日本呢個比較封閉嘅市場,其實係一個好好嘅訊號.
向最好的自己出發
周汶錡對腳有幾靚,條腰有幾瘦,手臂有幾firm,面容有幾貴氣女神,都唔使再多講.有一次同其他醫學美容老闆出街食完飯搭的士,個的士佬聽到我哋講「周汶錡」三個字,已經雙眼發光,狂問我哋係咪識周汶錡.
周汶錡真人就梗係靚過上鏡!如果唔係點做女神?但係,其實你同我都可以通過努力同埋正確方法,做到最好,變成最好嘅自己.
周汶錡最正唔係因為個樣,而係成個package.
Kathy都算係比較話題性嘅代表.好多人對佢評頭品足,對於佢越變越靚嘅外表,亦都諸多揣測.
其實,最重要就係結果.相信佢中間亦都對於自己營養,運動,個人紀律有好大嘅付出,先至可以得到今日良好嘅結果,好多人只係沉迷於批評佢,但係對於Kathy之前嘅努力就不會認同,對於針對佢嘅批評亦不會fact check.佢完美嘅外表,已經令佢絕對有資格做佢美容中心Megeve Beauty嘅最好代言人.
無論你鍾唔鍾意聽都好,市面上嘅人係分等級.等級唔止係外表,更加係個人嘅內在性格同氣場.個人認為Kathy係屬於比較高級嘅人.
高端嘅人,收入高,外表好,社交能力強,判斷能力高,思想都比較正面,生活能量充足,敢於追求更好!佢哋睇嘢係用「投資價值」嘅角度去思考,一件事如果有增值,有回報,就會去做.呢類人識得投資健康,投資財產,投資外表,因為以上種種都會為佢帶來滾存嘅收益.
低端嘅人,工作能力低,收入消費能力自然唔會高得去邊,對於自己不成功嘅人生諸多藉口.亦由於自己眼界所限,永遠只追求低價錢,低質素嘅服務.低端嘅人亦都有一個特點,就係自卑,唔希望其他人好過自己,欠缺氣量唔會希望人哋一齊好,只會希望人哋同自己一齊沉淪.
大家真係唔好俾藉口自己變成一個又懶又廢又肥又醜嘅人.靚,瘦,sharp,醒目,事業成功,係我哋嘅目標.Let’s make magic happen!
REFIT於香港下列地方提供:
Megeve Beauty - www.megevebeauty.com


text:
(搬屋Pack箱)搬屋Pack嘢好頭痛?五大超實用搬屋執嘢技巧 !
搬屋執嘢好頭痛?餐具碗碟,易碎品究竟要點樣 Pack箱 ?搬屋紙箱應該點分配?衣櫃組合床可以點分拆同組裝?點樣同搬屋公司交代新傢俬擺邊?搬屋Pack箱 , 包裝雜物其實無你諗到咁難嘅!雖然搬屋前準備功夫有好多,不過只要你識得五大搬屋執嘢技巧 ,三兩下手勢就可以KO曬!Toby 今次就邀請到東亞搬運同我哋分享下搬屋貼士 ,等大家個個都變成 Pack嘢達人 !
快速瀏覽
搬電視 , 雜物 — 搬屋紙箱 未必需要
大家搬屋收拾嘅時候,習慣會將全屋嘅嘢塞曬落紙箱,但有啲電器,大型雜物其實係唔需要Pack箱!
如果係 Plasma 或 LCD電視機,只要喺搬屋前預先拔除所有電綫,師傅就會幫你用紙皮包裝,最後放喺搬屋膠箱 ,搬屋紙箱箱頂.其他電器都係一樣嘅道理,唯獨是要記得將拔除的電綫,捲好,用膠紙黏好之後 Pack箱 ,以免遺漏.
大型雜物都一樣唔駛用搬屋紙箱.你只需要將佢地放埋一邊,用紅白藍袋或其它方法裝好,師傅就會用雜物車搬走.不過小型喇叭就需要用到紙箱啦,記得要先用氣泡紙包裝好先入箱,避免被其它雜物砸壞.
廚具,易碎餐具 — 泡泡紙 密實包裝
碗碗碟碟點Pack好? 搬屋Pack箱 最驚就係易碎品,你可以用氣泡紙減低搬運過程中砸碎嘅機會!搬運公司一般都會提供泡泡紙,不過東亞搬屋公司就會特別提供專用碟架,墊底棉,碗袋, 杯袋,調味架等俾你,包裝好易碎嘅厨房用具先放入紙箱.
至於廚房大部分器具,搬屋公司都有專用嘅紙皮用具盛載,你只需要係搬屋嘅時候向搬屋公司索取就可以.而大型煮食用具,譬如煲,鑊等器具就可以喺搬屋當日先再放入大紙箱.
至於雪櫃裏面嘅嘢就唔駛全部入箱,只係執好生果格對上三,四層就可以,櫃門,冰格,生果格嘅食物唔需要特別處理,成個雪櫃直接Pack走就可以.
搬屋紙箱 — 記得用貼紙做好分類
執屋執到一半,成間屋都放滿一式一樣嘅紙箱,連自己都未必認得,更何況係搬屋公司. 專業嘅搬運公司會提供專用嘅貼紙俾你做標籤,分類,到 Unpack 執嘢嘅時候就唔洗又大頭痛啦!如果你聘用嘅搬屋公司無提供嘅話,你都可以用 Marker筆寫係紙箱表面,方便自己辨認.
東亞搬運公司嘅分類貼紙分爲「廳」,「厠所」,「房」三類,方便你俾搬運師傅知道每個紙箱應該放邊度.注意貼紙要貼喺箱面正上方,唔好貼側面,因爲紙箱一叠起就有機會遮住架啦.
另外, 部分公司會提供「物件到達新居後確認單」,即係我哋俗稱嘅搬屋清單,同相應嘅號數貼紙方便你mark箱,減少唔見嘢嘅機會.到達新居後,你可以要求師傅幫手核對每個號數嘅物件係咪全部安全到達.
仲有一個省卻搬運時間嘅貼士,就係將Pack好嘅紙箱放埋一齊.由於師傅一般會搬左紙箱,膠袋先,如果將佢地放埋一齊,就可以省卻師傅逐間房揾嘅時間啦.
床頭櫃,鞋櫃,書櫃點執? — 必知搬屋貼士
搬屋Pack嘢好多人以爲一定要清曬櫃裏面所有嘢出黎,但其實唔一定!細櫃裏面嘅嘢唔駛全部拎出黎,好似床頭櫃,鞋櫃,五桶櫃衣櫃等都可以唔駛清,直接成個Pack走.
但高於 6尺嘅櫃,譬如書櫃,地櫃,衣櫃等,因爲上到貨van 要打側放,以免裡面嘅物品傾倒而出,所以要清理左先.最好喺搬運前同搬運公司查詢貨櫃尺寸,了解規格係點樣先再作安排.
另外,如果搬去某啲唐樓,村屋,複式單位或者有樓梯嘅單位,就要將櫃裏面嘅物品入箱,以免在上下樓梯搬運過程中傾倒當中物品.
清理傢俬垃圾 — 切記清晰標識
搬運當日, 搬運工人未必個個都有一份搬屋Checklist 對住,未必清楚邊啲傢俬要搬上貨車,邊啲係唔要,所以你可以善用「垃圾」同「留低」貼紙貼喺傢俬上面,或者直接用 Marker筆標記,咁就唔怕撈亂啦.另外,更加直接嘅就係,放係另一邊,以免混淆.
Toby 專業搬運服務
服務評價
有禮,快手👍🏻
工作態度良好,準時到達,快速完成搬運,收費便宜,值得推薦.
Very nice and good service, would recommend to friends


text:
畢業禮物送咩好呢?每到畢業季,身為學弟妹,家長或係校方嘅你,總係煩惱到訓唔好,食唔好嗎……
以下幾個畢業禮物選購步驟,等你送嘅畢業禮物唔會俾人馬上丟入垃圾桶,仲可以得到收禮人嘅青睞添!
首先,有幾個point你需要注意
1.實用性程度
禮物唔可以只係觀賞用,實用性有時都係禮物好壞嘅衡量方式,例如花雖然美,但係實用性就冇咁高.
2.美觀程度
如果送有實用性,但外觀唔太好嘅禮物有時都會令收禮人尷尬嫁.舉例:萬年曆,馬桶刷等超實用但收到會嚇親人嘅嘢.
3.實用同美觀程度嘅平衡
其實實用性同美觀都係好主觀嘅嘢,但係送出平平均均嘅嘢,打安全牌,總比花心思送禮但得唔到想像中嘅笑容嚟嘅好,偶爾可以專注睇下網路上為各種禮物所做嘅投票.
4.符合禮物寓意嘅程度
針對唔同嘅節慶送出符合節慶寓意嘅產品,令禮物唔會變得太突兀,舉例嚟講,總唔可以將情人節禮物當畢業禮物送俾學長姐掛.(笑)
綜合以上,可以做個簡略嘅統整:
如圖嚟睇,雙贏嘅禮物就係有造型嘅尿袋,尿袋一方面係現今手機族必備嘅產品,有造型嘅款式令成個產品本身更加加分,如果唔打算送尿袋,揀創意,有造型嘅實用商品都係唔錯嘅選擇.
中規中矩嘅產品少不免就係文具用品同包裝精美嘅食物,重食嘅人肯定買食物嘅,而文具用品一般人大都會用到,如果係有紀念價值嘅,都可以列入送禮清單.如對方係男仔,可以揀電子產品類嘅禮物.
最後,唔實用又唔美觀嘅嘢,本人,我,仲未諗到有呢種咁冇價值嘅禮物喎.
如此一嚟,畢業禮物總算有d頭緒啦掛?無論咩場合,揀個好禮物等自己同對方都開心喇!


text:
你冇睇錯,我冇寫錯,日清11月2日真係喺渋谷站入面開咗間期間限定嘅即食咖喱飯店「DRIP CURRYMESHI TOKYO」,用滴漏嘅方法將湯汁加到飯入面!食個即食咖喱飯都搞咁多野,原來真係唔係單單為咗玩花臣搞Gimmick咁簡單,用滴漏嘅方法真係比就咁倒啲水入去沖好味好多!
呢間店預計只會開半年左右,計一計,即係開到2017年5月頭,要去真係要趁早!
店入面總共有3種咖喱飯可以揀,有Beef,Seafood同Spicy Chicken,揀好想要邊款飯就可以揀埋要邊款湯喇.
每種飯都有5款湯可以揀,啲味道平時都幾少機會食到,好似咖啡咁,邊個會諗到可以加落咖喱飯度食?!
牛肉咖喱飯:唐辛子,香蒜,茉莉花茶,鰹魚乾,咖啡
辣雞咖喱飯:唐辛子,香蒜,茉莉花茶,楓糖,咖啡
海鮮咖喱飯:唐辛子,香蒜,茉莉花茶,鰹魚乾,蘋果紅茶
揀好要咩湯之後,工作人員就會用滴漏嘅方法製作湯汁精華,佢地會將湯汁原材料放入滴漏杯入面加滾水,等每一滴湯汁可以慢慢滴落個咖喱飯入面,畀啲飯吸盡每滴精華.店員話牛肉x香蒜,海鮮x鰹魚乾,辣雞x楓糖係好味推介,唔知揀咩好的話可以參考吓~
最多人揀應該係呢個最大路嘅鰹魚乾,工作人員一啲都唔手軟,落咗勁多鰹魚乾落個滴漏杯度!
加水同等啲湯滴哂落個飯度全程大概5分鐘倒,比想像中快,唔知自已喺屋企整做唔做到一樣咁好味呢?
有得食啦!睇個樣就知佢好食啦!一入口有酸酸地嘅蕃茄味同洋蔥嘅香甜,加埋鰹魚乾特有嘅香氣,呢個飯真係有出面咖哩飯專門店水準,好有驚喜啊!
不過呢個飯同日清杯麵同樣都有一個通病,就係太細份啦,食完冇咩飽肚感,仲好似越食越餓……
DRIP CURRYMESHI TOKYO
地點:JR渋谷駅 山手線内回りホーム
營業時間:10:00~22:00 (L.O. 21:30)


text:
係我地既兒童時代,打機未叫做毒拎,最多只係叫機友.
機友都分三類.最有錢,而且行動力最高,無咩家長管束既,梗係落街打街機,享受跟機挑機既種種刺激同埋快感(高手一蚊打成日不在此列).至於屋企家教比較嚴既,就唯有打家用機喇.
但係家用機都好XYZ貴,果陣買一盒帶就算幾十合一,都要幾百蚊,如果屋企有成個圖書館咁一盒盒原裝遊戲帶擺到成個書架滿左,呢條友一定有錢到好似叮噹入面個牙擦仔咁.以前係成日好羨慕D買得起正版帶既朋友仔,因為唔單止盒面靚,而且裡面仲有正版先有既「取及說明書」,印刷極之精美.(果陣唔識日文就係有邊讀邊架啦,我相信一定有人明我UP乜.)
打機本來係有$人玩意,但係係知識版權仍然係「咩黎架,食得架」既年代,所謂碟機既出現,完全地係打救到當時既草根階層,重新得到快樂童年.只要你搵到某商場入面有人肯幫你DUP碟,打開一本CATALOG,只要搵岩NO(唔好誤會唔係AV番號唔該),用膠碟抄GAME返去用咩超任博士,孖寶霸王去讀,幾蚊一隻,就已經可以咩GAME都打到,仲可以有金手指開外掛功能(所謂改GAME),勁正!
於是果陣家用機更加分裂成兩派:一派當然就係超級任天堂;而至於另外一派,自然就係所謂世嘉五代既MEGA-DRIVE.所以NO多數一個係SNE開頭,一個係MD,唔會搞錯.
超任係白色機,但係世五就係黑色機,好易認.打超任既,當然就係炸彈人,街霸,孖寶兄弟等等等等,但世五雖然無超任氣勢咁旺,但亦都有一堆忠實支持者.其中幾隻GAME,例如超音鼠,戰斧,格鬥三人組等等,都係當時極之膾炙人口既.暑假流流長,籃球場全部都係人,又嫌出面熱得滯?閂埋房門打家機,係相當理想既選擇.但當然你屋企人成日有時會KICK到開關製,果陣打機係無SAVE GAME,所以打到大佬先熄機,會嬲到夜晚食唔落飯.
依家好似話潮流興復古,連世五都係巴西重新生產連埋一堆經典GAME出售.但講咩呀,以前就話無錢;到依家有錢,就無時間.仲有你位2P既死黨,都唔知去左邊啦.當手掣都封晒塵,而連發係你心目中有另一個意味,對唔住講句,巴打,你既童年一早已經蕩然無存了.


text:
今天保留清白之身,好過他朝被人千刀萬剮
特首選戰正式結束,結局亦毫不意外,林鄭將成為未來5年香港特首.對於這場馬騮戲其實我興趣不大,反倒是大家熱熱烈烈地捧到曾俊華上天,仲要人地話咗推23條都有人話佢是「民主之父」,天呀我到底睇咗啲咩……
不少曾俊華支持者可能好唔開心,但其實我完全唔明唔開心啲乜.當初林鄭被選委提名之時已經有580票,就已經明刀明槍話你聽「特首之位我志在必得」.雖然我覺得如果唔知真係好白癡,但事實係有數得計.選委得1200人,600就已當選到,當初已經有580票提名畀林鄭,仲有20票就等如當選,大家唔係真係咁天真以為曾俊華仲有機呀嘛?小圈子選舉嘅意思就係指,由選委提名到選委投票都係選委玩哂呀明無?暗咩票呢?啲票由頭到尾都係睇上頭面色咋.好馬後炮,不過我真係覺得其實賽果好正常.
好啦,無得做特首,咁又點?當年唐梁之爭唐唐輸左,你估佢會周街乞食咩?2013年,唐獲中央委任為第十二屆全國政協常務委員,而董伯伯卸任之後都成為全國政協副主席,參與中美關係的外交事務,並成立了中美關係交流基金會,代表中國到美國演講.除咗無靠山的曾要坐監之外,根據前人經驗,其實唔做特首(而本身同中央關係唔差既話),一定會有野撈唔使憂.反而做特首,由於由始至終都係中央傀儡,施政點都係艱難(睇下有幾艱難嘅啫).當年梁夠係高民望當選啦,睇下而家咩結局就知,日日都畀人問候全家.
民望呢樣嘢,其實學曾蔭權話齋,浮雲嚟嘅咋.今日你公關做得好,他日你衰唔知乜,都可以由天堂跌落谷底;尤其是特首之位,根本就係動輒得咎,順得哥情一定失嫂意.但係如果你選唔到呢?由於未來如果唔使接呢個燙手山芋,變相少好多機會出錯,反而仲可以Keep住民望之下去評論對方施政,民望更加只升不跌.
最後,就好似民選港姐朱千雪咁,正正因為佢選唔到冠軍,大家先會戥佢唔抵,更加支持佢.而家情況都係一樣,因為曾選唔到,大家就會更加戥佢唔抵同更加支持佢.姑勿論下屆佢會唔會選(下屆他已70歲了),對佢嚟講,保留清白之身,對個人聲譽嚟講都係百利無一害.所以,我覺得佢嘅支持者是真心要熱烈慶祝喎.
曾俊華在我眼中,都算係好人一個,我都唔想第日見到大家日日用粗口問候佢全家.今天你保留清白之身,好過他朝被人千刀萬剮呀.
文:殷琦


text:
香港建築
香港建築(粵拼:Hoeng1 gong2 gin3 zuk1)係指香港嘅建築風格,隨住歷史發展有得分做四個時期:南越時期,古典嶺南建築時期,英式建築時期,同埋現代建築時期.
漢化前嘅建築[編輯]
本土建築[編輯]
圍村建築[編輯]
香港新界有好多圍村(粵拼:Wai4 cyun1)-一啲喺成條村周圍都有石牆圍住嘅村落.佢哋起源喺 15 世紀左右[1].嗰陣南中國海沿岸有好多海盜,重成日都走嚟好似香港呢啲海邊鎮仔度偷嘢搶嘢.嗰時嘅香港居民為咗保護自己嘅屋企,於是就喺自己條村周圍起啲矮嘅石牆,唔畀呢啲海盜入嚟.初頭嘅圍村主要係講圍頭話嘅圍頭人住嘅,後嚟因為有好多嶺南嘅人搬嚟香港,今日嘅圍村已經有分幾種-圍頭人同客家人呢啲社群都有自己嘅圍村風俗文化.當中最多人識嘅本地圍(粵拼:Bun2 dei6 wai4)係圍頭人住嘅村,每戶人都有獨立嘅一間屋,成條村周圍有好高嘅牆圍住.啲牆嘅根基會用大麻石鞏固,而牆本身多數用青磚砌,四邊嘅牆有槍窿.圍入面嘅建築整齊,會有顯眼嘅中軸線,神廳同祠堂會起係最尾,道門外邊會掘啲護城溝,圍門多數會係連環嘅鐵門或者木條橫柵門-呢啲結構都反映咗佢哋係為咗自衛而出嘅一種風格.
元朗嘅欖口村,都係本地圍
棚屋[編輯]
蜑家人起嚟住喺水上面嘅棚屋(粵拼:Paang4 uk1)亦都係香港有嘅一種特色建築[2].佢係喺 18 至 19 世紀嗰陣時啲蜑家人嘅漁民發明嘅.佢哋傳統習慣住喺水上面,唔多鍾意上岸,甚至重覺得唔使上陸地係一件好馨香嘅事,所以就畀人改咗個花名叫做「水上人」.到咗廿一世紀,因為城市化同埋天然災害嘅關係,蜑家人又開始融入咗香港主流社會,搞到香港啲棚屋開始有少少荒廢咗,話唔定好快就會絕跡.
粵式建築[編輯]
喺 13 世紀之後,包埋香港在內嘅嶺南地區漢化得七七八八.古典嶺南建築(粵拼:Gu2 din2 ling5 naam4 gin3 zuk1)呢種風格基本上成咗形,嗰陣時香港由廣東省新安縣管.由於地緣關係,香港嘅建築特色同嶺南其他地方無乜分別,都係以傳統粵式廟宇,村屋,圍村為主-而呢古典嶺南建築風格喺廣州同佛山呢啲嶺南大城或者係香港都有好多.呢種風格好有地方特色[3].同北方中原地帶比起上嚟,嶺南地區嘅氣候熱得嚟又濕立立,所以唔可以將中原嗰套建築就咁搬嚟.於是乎粵人就整咗一套同中原人唔同嘅建築風格.古典嶺南建築通常會輕啲,而且會用通透同抗霉嘅材料嚟起,色水上會多啲灰白或者係綠呢類柔和嘅色調.喺結構上,古典嶺南建築通常有多層嘅斜坡頂同埋方形柱,而且因為氣候冇北方咁凍,令到嶺南啲人鍾意向外面行-所以古典嶺南民居建築就發展咗好多露台呢類開放式嘅結構,等人有得唞涼.總體嚟講,呢柞特徵令到古典嶺南風格嘅建築物望落都比較輕同涼爽.
曾大屋重有間鑊耳屋.
唐樓[編輯]
到開埠初期,香港嘅人口急增,起咗好多唐樓-混合粵式同西式建築風格.唐樓(粵拼:Tong4 lau4)係成個嶺南地區響 19 世紀嗰時開始出現嘅建築類型,喺香港同埋澳門呢啲畀西歐文化影響犀利啲嘅地方零舍多.佢哋主要係起嚟畀啲平民下舖上居咁住.香港嘅唐樓多數都有三到四層,每層大約係四米高左右.佢哋初頭主要係用青磚起嘅,後嚟喺 1930 年代開始變成用混凝土為主.二戰之後,香港嘅人口開始升得好勁.嗰時啲人唔夠屋住,於是乎好多唐樓都畀人攞咗嚟整板間房.通常喺一座唐樓嘅住戶度都會有一戶負責做「包租」,令到港式廣東話入面多咗「包租公」同「包租婆」呢兩個詞語.
唐樓住戶嘅生活喺啲有港澳特色嘅戲同電視劇入面成日都會睇到.
唐朝建築[編輯]
粵人嘅文化-嶺南文化-受大唐大宋嘅漢文化影響得好犀利.而香港喺廿世紀初起嘅志蓮淨院就係用咗唐朝建築做板嚟起嘅,當中佢棟天王殿嘅設計參考咗敦煌嘅壁畫同埋日本平等院鳳凰堂,令到佢望落同日本京都嘅佛寺群(都係攞唐朝建築做板嘅)好似[4].呢啲建築風格嗰種又紅又金又向外揚嘅造型同色水淡又四四方方嘅古典嶺南建築形成到好強烈嘅對比,而且呢種建築物喺中原嗰頭已經好難見到-因為嗰頭畀好似蒙古人同滿州人呢啲胡人大規模入侵同破壞,搞好多古漢文化喺嗰頭都唔再存在.
歐美建築[編輯]
開咗埠之後,英國人帶咗西歐嘅建築風格過嚟-尤其係維多利亞時期同愛德華時期嘅英國建築風格.香港亦都有少少英國建築以外嘅西歐建築風格,譬如係意大利文藝復興(Italian Renaissance)式,芝加哥學派(Chicago School),或者係德國嘅包浩斯(Bauhaus)等等.
英式建築[編輯]
香港做過英國殖民地一排,而且嗰段重係香港嘅一段黃金時期,所以香港自然起咗一大柞英式建築(粵拼:Jing1 sik1 gin3 zuk1).總體嚟講,香港嘅英式建築有得分做四代[5][6]:
- 第一代嘅建築係以維多利亞式建築(19 世紀中至廿世紀頭,維多利亞女王在位期間嘅風格)為主.嗰陣啲建築物主要係用嚟做軍事用途,又冇建築師幫手設計-而係由軍官同埋啲士兵整-所以唔會話好有美感,好似赤柱嗰棟美利樓就好實際,完全唔會話有啲乜嘢藝術性;
- 第二代嘅建築係以愛德華(指繼承維多利亞女王嘅英王愛德華七世)風格為主.嗰個時代有咗建築師呢個專門行業,令到啲歐洲人起建築物嗰時開始會講究美感,出咗好似安妮女王復興式(英文:Queen Anne Revival)同愛德華巴洛克式(英文:Edwardian Baroque)呢啲風格,建築物嘅外形開始會變到好宏偉,會有兩層以上高嘅古典巨柱(Giant order),同埋建築中軸嘅三角形山牆(Triangular pediment),圓垬頂(Dome),或者塔樓(Tower),例如終審法院大樓就係咁;
- 第三代嘅建築喺一戰之後起嘅,唔再用君主嚟分類命名.嗰陣時嘅西人唔想再畀希臘羅馬嘅古典建築風格限住,開始咗現代設計革命,出咗啲新風格.香港亦都畀佢哋影響咗.呢個時期嘅風格有兩種:簡約古典主義(Stripped Classicism)同藝術裝飾(Art Deco).前者係將古典風格嗰啲多餘裝飾物攞走,強調要簡約得嚟又要威嚴.啲建築師成日將佢用喺啲政府建築物度.而藝術裝飾風格行得再遠啲,將啲裝飾簡化到得返啲三角幾何嘅設計或者簡單嘅線條;
- 第四代嘅建築係以摩登主義(Modern Architecture)為主.呢種諗法強調話一棟建築物嘅美感一定要源自佢嘅用途同功能,完全唔可以有啲不切實際嘅裝飾-令到成棟嘢個造型簡約得好緊要,連啲稍微多餘啲嘅線條或者幾何圖案都冇.呢啲建築物喺中環好常見.
1932 年起嘅舊灣仔警署係簡約古典主義建築-冇乜浮誇嘅裝飾,但係好莊嚴.
1950 年落成嘅中國銀行大廈;佢比起舊灣仔警署重要再簡約啲,但係近睇重會見到啲線條裝飾.
1962 年起嘅香港大會堂都係用咗摩登主義-連啲多餘嘅線條都見唔到.
現代建築[編輯]
摩天大廈[編輯]
二戰打後,隨住社會發展,香港起嘅高樓大廈越嚟越多.除咗寫字樓,重有大量公共同私人住宅,而核心商業區更加有好多摩天大廈.
睇埋[編輯]
參考[編輯]
- ↑ 新界圍村之由來
- ↑ 大澳棚屋
- ↑ 淺談嶺南民居的嶺南建築特色
- ↑ 南園蓮池/志蓮淨苑 仿照唐代藝術的古式園林與佛教廟宇~
- ↑ "香港原來有四代殖民地建築!". 原著喺2017年2月28號歸檔. 喺2017年6月26號搵到.
- ↑ "香港的殖民色彩建築". 原著喺2019年4月7號歸檔. 喺2017年6月26號搵到.


text:
《銀幸》第一對客人
一間設計公司能夠生存,最重要係得到客人嘅信任.
《銀幸》相當慶幸喺接洽第一單生意嘅時候就遇到一對非常信任我地嘅客人.
依對客人,用一見如故嚟形容都唔算過份,佢地對我地嘅信任就好似認識左好耐嘅朋友.
令到我地有啲感動嘅係,喺《銀幸》草創初期,能夠提供畀客人嘅設計參考實在有限.但依對客人喺咁嘅情況下都完全信任我地,畀咗一個好好嘅機會《銀幸》去發揮專長.
仲記得當時客人話好鐘意雀仔,希望能夠喺喜帖上用雀仔來形容佢地.原因係因為兩位新人都鍾意動物,就算去到外國影相都會影好多好多雀仔同鴨仔嘅相,認真係一對「撚雀之人」.
所以當佢地去到談婚論嫁,就好希望喺喜帖上可以有一對靚雀.但客人喺市面上搵咗好耐都未揾到啱心水嘅喜帖,直到係偶爾嘅情況下搵到《銀幸》,而我地又真係有提供訂製喜帖嘅服務.
《銀幸》為咗依對投下百份百信任嘅雀痴,就認真咁思考雀仔同喜帖嘅聯繫.
雀仔本身有好多唔同嘅喻意,而用喺喜帖上,設計師自然聯想到可以將「喜」同「雀」兩個元素扣埋一齊.
《銀幸》擅用簡約嘅線條設計,喺今次嘅設計上就拎咗客人一對最鐘意嘅雀進行壓印.
另一方面,底紙作為喜帖設計另一個重要元素,《銀幸》就選擇咗一款來自意大利450g嘅綿紙.依款綿紙最大特點就係份量十足,用嚟壓印係一個相當合適嘅選擇.
除咗喜帖,《銀幸》仲為客人做咗一張證婚卡,並用「印銀」嚟加工.之所以用印銀,原因係佢出尼嘅效果比燙銀內儉,作為一張副卡就唔會搶咗正卡喜帖嘅色澤,反而能夠呈現出一種將婚禮連貫為一體嘅感覺.
係依次創作嘅過程入面,客人同設計師一直都傾談甚歡.最後客人更委托《銀幸》為佢地嘅婚禮會場set dresser.喺婚禮完結之後我地同客人都繼續有一個友好嘅聯繫,而依啲人同人之間建立嘅聯繫,就係《銀幸》所創立嘅願景.
設計係與人交流所得出嘅創作.《銀幸》能夠創作一張張精緻嘅喜帖.亦全靠客人對我地嘅信任.


text:
2015年4月14日 星期二
首爾東大門 - 100%天然蔬果汁
食左咁多餐韓燒同炸雞都真係有啲熱氣﹗覺得喉嚨有少少痛﹑腸胃唔多好﹑去唔到廁所?不如去飲返杯天然蔬果汁先再食過啦﹗
位於東大門DDP設計廣場裡面既Beesket係一間100%天然蔬果汁既專門店﹗鋪頭外型勁Sharp醒﹗成個蜂巢咁好得意﹗落單既方式都玩野過人﹗
一入到去,見到一排唔同顏色嘅蜂巢,好似積木咁﹗(有密集恐懼症既潮友請留意﹗) 每個蜂巢代表唔同嘅蔬菜同生果﹗所有蔬果都係即日喺市場仔細揀過﹗唔靚唔賣﹗所以未必日日同款架﹗潮友可以自行選擇3種食材,將「積木」放入蜂巢空格杯到,飲一杯屬於自己既健康果汁﹗有選擇恐懼症既你都唔洗怕,可以直接喺Menu到揀佢地一早調配好嘅配搭,包無中伏﹗
揀完食材之後,可以將個蜂巢空格杯放上電子磅,螢幕就會顯示番你所選擇既配搭有幾多卡路里同埋有咩營養成分,仲會俾返張卡仔你做紀錄﹗哇﹗洗唔洗咁Pro呀﹗絕對啱哂又為食又追求健康嘅你﹗PND今次就揀左梨﹑柑﹑奇異果,味道唔錯﹗酸酸甜甜,好清新,好開胃﹗最重要係無好假嘅糖水味﹗你又揀左啲咩呀?
地址:東大門設計廣場DDP B1層
點去:東大門歷史文化公園站1號出口,就喺DDP嘅Design Café Sqaure裡面
時間:10:00 – 22:00
訂閱: 張貼留言 (Atom)


text:
剛踏入42歲的陳宇琛(Sam),日前有感而發,在IG發千字文剖白自刁入行18年的心路歷程,他表示:「2004年嗰陣我24歲孭住『星二代』包袱入行.好多人以為係一條捷徑,但實際上係一條好艱難嘅路.入行嗰陣得到好多關注,但係我嘅成長一直好低調,所以當時唔識面對同處理.感覺好尷尬,好似俾人一直批判.加上大家對我嘅表現有好大嘅期望,而我對自己都有好高嘅要求,非常大壓力.同時間經常有人同我講要喺呢一行生存,就要聽話.因為咁,我慢慢迷失咗自己嘅定位identity,開始封閉自己.」
他之後提到自己效力TVB時的歷程,「點都好,喺TVB頭五年都好充實有好多得益, 參與過各種各樣嘅製作,我自己都非常投入因為知道機會難求.『四葉草』確實係一個美好嘅回憶,因為嗰次嘅演出終於有監製留意到,令我可以開始拍劇. 我對每一個角色都放咗好多心思去設計,所以每次係街度見到fans同我講佢哋好鍾意睇我做戲,我都好appreciate. 」
其後,Sam提到TVB的山頭文化,「不過喺大台工作第五年之後,就發生人事大變動.山頭文化嘅現實, 突然間令我失去咗好多我應該有份參與嘅劇集演出,幕前工作180度轉變,俾人安排做返一啲啱啱入行嘅嘢,完全唔起眼嘅節目.當時感覺好難受,好似俾人betray,對公司好信任亦付出咗咁多,拍劇捱到體力透支,身體受傷都好似白費晒.因為好鍾意做戲以為仲有一絲希望都想堅持落去.我唔係帶錢返工嘅人,嗰陣每個月人工係8000元,有時到月尾戶口得返$100-200,好彩自己喺出邊都接到啲jobs可以頂得住吓.不過咁都未算最谷底,大概嗰段時間,拍咗拖七年嘅未婚妻同我講要call off婚禮,感情同事業都失敗令我跌咗入一個好dark & depressed嘅位.終於到我喺TVB第10年,2014年有一間籌備中嘅電視台(HKTV)搵我過檔,offer我四倍嘅人工,我考慮咗好短時間就應承咗. 」
Sam表示,在HKTV嘅經歷係好滿足,係自演藝生涯中,第一次真正得到作為artist需要嘅照顧,「見返好多TVB 台前幕後並肩作戰嘅舊同事,亦被安排做男一,一套劇接一套,而第一套劇嘅對手係影帝影后.過到新環境,有監製話喺舊公司好想同我合作,覺得我可造性高.台前幕後都有好多溝通,個感覺係大家都有一團火,想創新同製作高質素嘅節目俾大家睇.因為咁我嘅演技有機會突破, it sharpened my skills, and definitely reignited my passion. 不過開心嘅時間過得好快,眨下眼就兩年,跟住大家都知道發生乜嘢事啦. 坦白講,呢次嘅感覺係由更高嘅位一腳𨅝咗落嚟,不過係我自己嘅選擇,因為加入HKTV時都知道會有呢個可能性,所以繼續向前行,無諗過返轉頭.」
他最後提到有份拍攝ViuTV劇集《男排女將》的感受,「近呢兩年,有機會參與多咗幕前嘅工作,拍《男排女將》係HKTV拍《四年B班》嘅舊同事推薦我飾演黃金sir呢個角色.我亦好認真去做足功課,感恩大家對黃金sir嘅愛護.開頭有啲緊張,因為好耐無拍劇,希望自己可以發揮得好,可以為團隊同拍檔add value.因為呢幾年幕後嘅工作,自然反應係要照顧大家,所以同台前幕後嘅團隊,尤其係一班年輕人都傾得好投契.」


text:
6 SEPTEMBER 2020(SUN)
星期日要帶小小豬出去上興趣班,所以都要出太子一轉.難得係太子依個旺區都搵到個咪錶位,咁就當然借機行多一陣,順便就食埋午餐先返屋企.
很咪錶位附近就搵左一間好似坐得幾舒服嘅店舖食日本嘢,咁小小豬又嘈住話肚餓,咁就入去食啦~
由於限聚令關係,只可以兩人一枱,其實都真係好唔方便,不過冇計啦...唉~
坐定定就睇menu時先睇到,原來佢地係規定每一位客人都要order一個set餐,咁以平日小小豬嘅食量係唔可以自己一個人食唔曬成個餐,但我地又已經坐底左,所以都費時走唯有照叫啦!(不過...其實又點解要有依個條例呢?咁即係唔建議小朋友入內進餐?定想我地大人食多啲嘢呢?)
我就order左一個壽司烏冬定食,啲魚生都係新鮮嘅,不過個烏冬就真係太少了,兩啖就已經KO晒啦~
小小豬嘅牛肉定食,普普通通冇乜特別,個肉汁都比較少~
老公嘅冷麵定食,老公話都唔錯,啲麵都算彈牙,不過都係同一問題,佢嘅份量都係比較少啦囉~
某程序啲食物都叫可以接受,不過我就最唔鐘意店內嘅服務態度,我地已經唔長氣,快手快腳落單,但問多一句那位女店員嘅態度就好串串地回答,仲要完全冇望住我地嚟講,真係好有問題呀~
三個人咁就依左三百幾蚊,我個人真係覺得好唔值,所以依間都係唔會有下次了!


text:
今日要為大家介紹嘅呢班日本演員,相信有睇日劇嘅都會認識佢哋.佢哋平時就以演技征服屏幕前嘅觀眾,但其實除咗演戲,佢哋嘅歌喉仲一樣咁了得,有啲簡直係驚艷添呀!有片有證據,唔信自己聽下咪知
高畑充希
現時主演NHK晨間劇《當家姐姐》嘅24歲女星高畑充希其實歌喉非常了得.佢當年係參加「山口百惠音樂劇」甄選而出道成為演員,亦有一路參演舞台劇同音樂劇,更曾被黑木瞳評價為「背負日本音樂劇界的逸才」!其實佢曾經以「みつき」嘅身份出咗幾首歌,不過當年就無紅到,反而係因為喺電視上面(包括廣告同日劇)一展歌喉過後大家先至知佢原來唱歌好叻叻㗎!
(成為話題作嘅梅酒廣告歌,一人分析兩角唱腔都唔同,讓網民高呼Mitsuki實力好強w)
瑛太
同歌手木村Kaela結咗婚嘅男演員瑛太好少係鏡頭前唱歌,不過就因為劇情需要,曾經喺《最完美的離婚》同《Lucky 7》中初試啼聲.只係短短一兩句嘅歌聲已經足夠聽得出瑛太唱歌真係好好聽!(《最完美的離婚》嗰一幕嘅震撼尤其令人難忘)
杏
才女杏又識演戲,又有模特兒身材,又熟讀歷史,又有個好老公,真係超級羨煞旁人!雖然唔係歌手,但佢唱歌就好鬼叻,仲識得自彈自唱,曾經上節目唱TOKIO嘅歌俾大家讚到話想換走主唱長瀨智也添呀XD
三浦春馬
小男神三浦春馬最近好似少咗主演日劇或者拍電影,其實佢最近喺音樂劇嘅路上大放異彩!真係唔睇都唔知原來三浦春馬咁識唱歌!最新同小池徹平一齊登台嘅百老匯名作《Kinky Boots》,佢仲着高踭鞋載歌載舞,作為女仔嘅我表示超級佩服!
榮倉奈奈
啱啱公佈結婚無耐嘅榮倉奈奈主演過多套日劇,大家對佢嘅印象都係一個可愛嘅小妹妹.其實佢唱歌又好好鬼勁.當年曾經係電視節目表演用日本傳統樂器三味線自彈自唱經典日謠「淚光閃閃」.唔講唔知,鹿兒島出生嘅Nana其實拎過2001年度全國三味線大會「全國協會少女部最高獎」㗎.
桐谷健太
講到三味線,又點可以唔提桐谷健太?相信就算未睇過佢嘅日劇,都有見過佢為日本電訊公司au拍嘅桃太郎系列廣告!當中佢為廣告彈住三味線嘅主題曲仲係日本大熱,成為K房必唱嘅金曲!我都幾鍾意佢man man哋,粗獷嘅唱腔!
綾瀬遙
國民女優綾瀨遙其實曾經出過四隻CD~佢唱歌把聲幾可愛幾治癒㗎!佢唱嘅歌主要都係慢慢地嘅歌,但就好多網民覺得好溫柔同舒服.
長澤正美
好多巴打嘅女神長澤正美就曾經係日劇《年輕人們2014》嘅其中一幕,攞起把結他自彈自唱英文歌,Lisa Loeb嘅「Stay(I missed you)」.佢自己仲話覺得全部係英文歌詞好難,所以苦練咗好耐!而原唱Lisa Loeb都有喺Twitter讚佢呢~
滿島光
曾經係idol組合Folder5成員嘅滿島光,組合仲曾經唱過海賊王主題曲「Believe」,歌喉有返咁上下都好正常!走上演員之路嘅佢其實已經好少出嚟唱歌,但就次次唱親都會引起話題~所以都而家都會有廣告商搵佢唱歌!
三浦翔平
超級靚仔嘅三浦翔平曾經係電影《愛上大話情人》飾演樂隊Crude Play嘅主唱坂口瞬,當然亦有為電影唱番兩首歌啦!因為係佢第一次喺螢幕前獻聲,仲成為一時佳話,令班女粉絲為之瘋狂!
篠崎愛
可能大家對水着女星篠崎愛嘅印象就只有佢嘅身材…但其實佢唱歌都好犀利㗎!佢就曾經係電視節目表演連唱高音歌串燒,成為話題!後來佢仲俾廣告商青睞叫佢主唱廣告歌添!
新垣結衣
呢個就私心擺嘅…其實結衣BB都曾經出過幾首單曲㗎!同綾瀨遙一樣,都係唱偏慢嘅歌為主.雖然佢嘅歌喉唔係特別算係令人驚艷,但其實啲歌幾好聽幾舒服,同埋結衣BB唱歌把聲係真心kawaii㗎呢!
我認識嘅滄海遺珠就係以上呢啲喇!唔知大家又有無其他好推介呢?
Tags: J-Pop, 三浦春馬, 三浦翔平, 新垣結衣, 日本明星, 日本綜藝, 杏, 桐谷健太, 榮倉奈奈, 滿島光, 瑛太, 篠崎愛, 綾瀨遙, 長澤正美, 高畑充希


text:
前港姐楊思琦視愛女Krystal(楊卓穎)如命根,作為單親媽咪嘅佢獨力照顧Krystal,寧愿慳自己都唔會慳囡囡,希望將最好嘅畀個女,不過今日就有指楊思琦肚凸凸現身,驚傳再大肚!
楊思琦回覆記者時,直認大肚,更宣布年中已與圈外男友喺外地結婚:「多謝大家祝福,喺年中嘅嗰陣喺外地同圈外男朋友注冊結婚,我終于可以同大家講呢一個好消息,我已經搵到我嘅愛的森林啦!囡囡都好開心可以做家姐.」
楊思琦對于老公嘅身份好口密,佢解釋話:「佢係圈外人,唔想影響到對方,所以先低調處理老公同BB.(老公係咪之前傳緋聞嘅高健行?)唔係,老公係由朋友介紹.
(點解咁遲先公開喜訊?)之前驚BB小氣,但主要係唔想影響另一半同BB,都係計劃之內,所以就冇專登去公佈或者隱瞞,順其自然,大家發現嘅話問到我會認.」
楊思琦2001年參選香港小姐競選獲得冠軍,2002年佢代表香港出賽國際華裔小姐競選晉級前5強,之後簽約TVB開始其演藝生涯.
2002年,因為拍攝劇集《血薦軒轅》,楊思琦邂逅同劇演員,李家鼎嘅仔李永豪,兩個人拍拖多年,去到談婚論嫁嘅階段,但2011年6月楊思琦突然間向傳媒單方面宣布分手,結束9年嘅情侶關係.
2012年3月,楊思琦喺社交平臺上宣布,自己生落一個女叫楊卓穎,喺美國未婚生女嘅楊思琦并冇透露囡囡老竇嘅身份.
而家楊思琦有房產有工作又對囡囡照顧周到,而家更加係揾到自己嘅Mr.Right,misshk真係替佢開心.
Like MisshkNews Facebook!不出门也能知天下事~


text:
今年喺新酒店巡禮系列裡面為大家都介紹咗夾夾埋埋成14間東京新酒店,唔知道大家去東京玩嘅時候有無去住過呢?最近去東京嘅時候我就喺裡面揀咗一間嚟試啦~點都唔可以齋講但係連自己都唔去住㗎嘛!今日就等我同大家分享下喺三井花園酒店大手町嘅住宿體驗!
重溫新酒店巡禮:[日本東京] 2018精選新酒店巡禮
1月-3月 | 4月-6月 | 下半年 (7月-12月)
三井集團今年喺東京開咗3間酒店,除咗大手町之外,另外亦開咗喺五反田以及日本橋.今次行程比較多要搭JR去近郊地方玩,所以就揀咗近東京站嘅大手町~今次已經係我第二次住三井旗下嘅酒店,上次係喺名古屋.雖然三井嘅酒店定位比較類近商務酒店,房會細啲,設施會少啲,不過我覺得佢哋嘅服務同裝潢都好出色,對佢哋嘅印象非常好,所以今次揀酒店嘅時候都幾乎只係三間新開嘅三井酒店.
呢度唔係淨係搭JR先方便,地鐵出入亦都好方便!離酒店近啲嘅大手町站有成5條地鐵線,去好多地方都唔使再轉車~酒店房嘅價錢仲相當合理,除返開每晚連稅之後都只係九百幾蚊咋,比當初介紹嘅時候見到嘅價錢再低咗唔少.所以如果大家係搵緊近大車站嘅住宿,呢度係一個唔錯嘅選擇!
1樓係酒店大堂同餐廳,自助早餐係以三文治為主題,大家有興趣都可以試下~綜合幾日嘅觀察,發現呢間酒店都有唔少外國人住,就算上網睇評價都有唔少係歐美國家嘅遊客嚟.比起旺區接待旅行團嘅酒店,要寧靜嘅居住環境就應該揀呢度~
全酒店191間房分為7種房型,最基本嘅普通房有194呎大.房內設計方面有少少復古味,不過設備方面就新舊混合.一方面有藍芽喇叭,Handy電話同空氣清新機呢啲小電器,另一方面燈掣卻唔係插卡自動開關.為咗營造空間感,房裡面除咗一套枱櫈同一個層櫃之外,都無咩其他擺設,所以開喼執嘢都幾輕鬆~雖然個櫃裡面有雪櫃有熱水煲,不過設計方面就比較複雜.若果打開個頂煲水又會少咗好多位擺嘢,唔打開個頂又唔方便煲水,對呢個櫃簡直又愛又恨.
開首嘅時候我就讚過三井酒店服務好,咁到底好喺邊呢?咁就要講下落雨天啦~落雨嘅時候,酒店竟然預備咗一大批遮放喺大堂俾住客攞去用!你可能會覺得平日酒店房裡面都有遮,覺得呢樣嘢一啲都唔特別,但我就覺得呢個服務先係為客人著想~起碼用完返到嚟,唔使拎住把滴水嘅遮入房,唔知擺邊度先好.
三井花園酒店大手町無可置疑係一間值得推介酒店,實惠嘅價錢,平實嘅硬件,出色嘅服務,都係佢嘅優點.可能佢唔及附近五星酒店嘅奢華,亦都唔及其他三星酒店嘅低價,但我確信佢係一間面面俱到嘅好酒店.
大家如果你有任何關於旅遊嘅問題,亦都歡迎您留言或者Inbox問㗎~
三井花園酒店大手町官網:www.gardenhotels.co.jp
電話:+81 03-3254-3131
參考價錢:每晚連稅港幣 951 元
地址: 東京都千代田區內神田2-1-2
交通:由JR 東京站丸之內北口步行約10分鐘即達,地面及地下街均可到達酒店附近,返回路面後的路段建議行經酒店旁邊的鎌倉橋.


text:
「港姐」
好多人都應該會記得嚟位十優港姐,除咗佢嘅言論之外,講真一個公眾人物要敢言係一件幾難嘅事.由當日被人發現佢係社交媒體到上載一張身處當時雨傘運動金鐘佔領區嘅照片,並寫上「天下無不傘之筵席」嘅時候,大家都希望佢唔會因為港姐冠軍嘅身份而唔再企出嚟發聲!當然叫不負眾望,係好多唔同嘅事件上都有唔同嘅表態,包括最近嘅「七警案」!不愧係一個法律系畢業嘅港姐!
「言論」
當然近日麥明詩多次回應七警案嘅判決而再一次掀起網民嘅討論.一如以往有支持嘅亦有批評嘅人.當然佢可以選擇毫不關心時事議題,就算發表咗言論之後亦都可以唔理嗰啲留言,只不過佢選擇去回應.身為一個法律系畢業嘅人,相信法治精神係必然嘅事,而香港社會係建基於法治,但係好多人唔知點解仲未明白.有時真係同嗰啲人講多哂氣,只不過佢每次嘅回覆都非常精彩,真係可以話秒殺對手!
「慶幸」
其實最令我括目相看嘅係,一個知書識禮,一個十優狀元,一個劍橋法律系嘅畢業生,一個香港小姐,依然唔會因為自己嘅身份而選擇唔去發表自己嘅睇法.嚟樣嘢係值得好多人去學習!因為就算有同樣條件嘅人都未必會關心社會.所以教育係好緊要,如果我哋嘅下一代喺是非不分,黑白顛倒嘅話,我哋嘅社會會變成點?真係慶幸麥明詩唔知係一個典型香港填鴨式孕育出嚟嘅下一代!
Also published on Medium.


text:
以往喺我哋印象之中,顏料,畫筆,紙係構成一件藝術品最主要嘅元素之一,但你有冇諗過平凡無奇嘅生活用品,其實都可以經過其他人嘅巧手之下蛻變成超乎想像,巧奪天工嘅藝術品?下面小編將為大家介紹幾款奇幻藝術品,絕對會超乎你嘅想像之外!
膠紙都可以出名畫?黏貼界嘅顏料大王
日本藝術家船原七紗 Nasa Funahara 由於對紙膠紙非常著迷,所以開始收藏,喺日本紙膠紙嘅金額唔算太高,換算港幣大約12至22元左右,由於紙膠紙有各種唔同嘅圖案,寬度同顏色,會令喜歡蒐集文具嘅人忍唔住越買越多,同時都係文具迷心目中最好嘅文具小物之一.喺一次嘅大學課堂作業,Nasa Funahara 決定用紙膠紙喛完成,除咗得到非常大嘅回饋之外,同時亦開啟咗作者佢繼續用紙膠紙創作嘅大門.
Nasa Funahara 大部分嘅作品都係以複製世界名畫為主,好似係:戴珍珠耳環的少女,蒙娜麗莎的微笑,吶喊,最後的晚餐.為咗令作品更有溫度,佢堅持用手撕而唔用鉸剪將膠紙剪成佢想要嘅形狀,因為咁樣先可以呈現作品質感嘅真實.
刺繡企起身?跳出平面嘅思維
「刺繡」,中國古代人嘅智慧.至今已經有兩三千年嘅歷史,曾經有人咁講過:「針係畫筆,布係畫紙,而線就係五顏六色嘅顏料.」
從古到今,刺繡唔單止可以令衣衫成為加分點.生活用品例如手巾,手袋,行李牌……等等都可以經由刺繡嘅技術同繽紛嘅繡線令佢變身成為唔同風格嘅物品,正因為刺繡線條唔變,裝飾性高,藝術效果強,所以成為電繡商品嘅商機!
以往我哋對於刺繡作品嘅印象都只係侷限喺平面上,但波蘭藝術家Justyna Wolodkiewicz 佢就嘗試咗一個唔一樣嘅創作,結合軟陶同刺繡,利用呢兩種唔同性質嘅用品創造出一個全新嘅空間概念,更加令傳統刺繡工藝推上一個更唔一樣嘅巔峰!


text:
現年34歲嘅前港姐高海寧,呢幾年演藝事業可謂發展得順風順水,隨著唔少當家花旦嘅先後離巢,佢喺TVB苦熬超過十年嘅佢都終于獲得咗上位機會,佢嘅上位之路認真唔容易.
據悉,啱啱入行嘅高海寧緋聞不斷,佢更一度因為外界嘅言論患上抑鬱症,但好彩嘅係佢喺好朋友同醫生嘅開導下先行出咗陰霾.
自此之後,高海寧對于感情事就采取低調處理,佢喺幾年前就畀傳媒爆料,佢同大佢10歲嘅音樂才子,前TVB音樂總監鄧智偉秘密拍拖.
但係對于呢段傳聞,當初雙方都冇做出任何回應,因此佢哋後尾都直接畀大家默認為情侶,直到2017年,高海寧喺接受某傳媒采訪時,終于松口承認咗佢同鄧智偉嘅戀情.
雖然公開認愛,但係佢哋比之前變得更加低調,從未一齊公開現身公眾活動,甚至連一張合照都冇,佢哋都畀唔少網民封為「佛系情侶」.
喺外界認為佢哋即將好事近,卻喺今年年初曝出分手嘅傳聞,單嘢嘅起因係有網民發現,高海寧同鄧智偉互相取消咗社交媒體上嘅關注.
之後又有傳媒指出由於高海寧喺香港發展,而鄧智偉北上發展,因為距離嘅關係,兩個人嘅關係變得越嚟冷淡,最終導致分手.
後來喺接受傳媒采訪時,高海寧對於呢個問題都係避而不答,凈係表示目前凈係想努力做嘢,唔諗其他事.因此佢哋嘅關係都變得撲朔迷離.
然而就喺日前傳媒曝出,鄧智偉喺舊年因為做嘢關係喺大陸識咗S小姐,之後S小姐就對鄧智偉展開咗各種騷擾,要求鄧智偉同佢喺埋一齊,S小姐更加係提出咗一個過分嘅要求:需要鄧智偉送佢一層樓.
其實對于呢段感情,MissHk覺得最受傷害嘅就係高海寧,佢哋相愛以嚟,高海寧一直都低調行事,幾乎冇緋聞傳出,可見佢對呢段感情嘅重視,但最後卻換來分手.
唔理點樣,高海寧而家嘅演技終于到咗大家嘅認可,跟住落來佢就有幾部劇集同觀眾見面,期待佢喺新劇中嘅演出,最後希望高海寧早日行出失戀陰霾,揾到屬於自己真正嘅幸福!
Like MisshkNews Facebook!不出门也能知天下事~


text:
ⓘ 中國人
中國人 通常都係指中國嘅國民,有好多唔同定義,譬如喺中國領土出世或者住嘅人,或者揸住中國國籍嘅人等等.皆因當代「中國」多數指中華人民共和國,而唔係所有唐人都對呢個政權認同或者有歸屬感,所以無論係舊時殖民地(香港,澳門)嘅唐人,由中華民國管轄嘅臺灣地區嘅唐人,同埋移居海外各地嘅唐人,都未必認同自己係中國人.
澳門雖然經歷過葡萄牙帝國嘅殖民地統治,但係澳門仍然以廣東籍人士佔大多數,葡萄牙同與土生葡人只佔少數. 絕大部分澳門人 都會認同自己係澳門人,同時亦係中國人.
澳門學聯及青年研究協會喺2014年11月進行調查,發現澳門中學生對「中國人」嘅身份認同有明顯跌幅,由2007,2009年有超過九成學生十分同意或者同意「我係中國人」,跌至2011年嘅八成,2014年更加下滑至五成半.其中,兩成二學生「十分同意」自己係中國人,只係2009年同一項目人數嘅三分之一. 相對而言,澳門中學生對「澳門人」身份認同幾高,九成人認同自己係澳門人,雖然比過往下降,但依然保持喺高位.七成四學生覺得「澳門人」身份對自己有重要意義.當佢哋向外人介紹自己時,七成會稱呼自己做「澳門人」,之後係「中國的澳門人」,佔一成一;會用「中國人」介紹自己嘅不足一成.如果有得揀,五成中學生都希望做「澳門人」. 自從香港發生反對逃犯條例修訂草案運動期間,澳門唔少中小學喺課堂入面加強對學生國家教育,包括安排一啲親黨人士去學校舉辦講座,又安排學生去各個中國政府機關同機構户外考察.


text:
廣告贈品宣傳除咗要夠吸引之外,亦都要令使用者唔會唔記得究竟係邊個品牌打廣告,而咁多贈品選擇之中,到底要點揀先可以打中消費者嘅心呢?
選禮要件大公開:
- 功能性:
實用嘅嘢一定會深得人心.贈品上面可以發現唔係品牌LOGO就係印上〝贈品不得轉售〞嘅字眼,有品牌迷思嘅消費者,見到LOGO就好似見到保證書一樣,而實用嘅贈品就會令人想用,長時間落嚟對於品牌嘅印象就會不知不覺印喺腦入面,呢個就係功能性贈品帶嚟嘅效益.
- 吸引性:
吸引人目光嘅嘢,可以喺第一時間捉住注意力.呢個就係點解就算贈品都要設計得夠得意,夠吸引,因為好睇嘅外表會令人想要一直用落去,呢個就係從廣告贈品宣傳中可以得到最高效益嘅表現.
- 流行性:
如果一件嘢可以歷久不衰,代表佢有係不可或缺,贈品就可以從呢啲嘢作為基礎再去搞啲創意,好似近排好hit嘅手機外接鏡頭製作,影相嘅鏡頭人人都有,但你有冇諗深一層,喺手機外接鏡頭製作做啲得意嘅變化仔,可以令手機嘅視覺效果睇落更sharp更colorful.
你可以發現好多卡通造型結合手機鏡頭,無論係有版權嘅定係品牌吉祥物代表,都可以令細細個嘅外接鏡頭有更多睇頭,你可以見到市面上出現最多嘅軟膠開模造型或者金屬款式,都係廣告贈品嘅新歡!
下次收到可愛嘅造型外接手機鏡頭,開心使用之餘都要記得呢啲贈品背後嘅設計理念同品牌宣傳手法,你會對呢啲牌子更加佩服!


text:
特洛伊木馬程序
特洛伊木馬程序(英文:Trojan Horse,病毒編碼:(操作系統名).Trojan.**.**),港澳叫特洛伊木馬程式,係一種未經電腦授權就自己識行嘅惡意程序.喺定義入面嚟講,佢係扮成個實用嘅軟件或遊戲噉氹啲用户嚟裝佢,而達到監控或偷人哋嘅個人信息嘅一種程序.雖然話木馬係一種程序,但有好多人話木馬係一種病毒嘅類,係因為而家有好多同電腦病毒有關嘅技術都扯埋木馬技術落水嘅,而且兩個都係成對噉出現.[1][2]但喺某啲意義嚟講,木馬已經係融入咗病毒嘅大家庭入面喇.呢種病毒同一般嘅電腦病毒都有唔同,佢識得扮嘢扮到好似個堅嘅程序噉,嚟吸引啲用戶嚟下載佢.同蠕虫病毒唔一樣,佢係唔可以自我複製.而一下載咗呢啲所謂嘅「程序」,雖然話睇落去都幾好,但係大多數都係一激活咗之後就開始搞搞震喇,因為佢識向用戶用緊嘅電腦搞破壞同埋偷文件,甚至係邊隻用戶名同密碼呢啲好緊要嘅秘密信息都會攞埋,甚至連部電腦都俾黑客遠程控制都得.而呢種病毒重危害住成個互聯網嘅安全.因為佢有好強嘅隱蔽性,隱蔽到連普通用户中咗毒之後都唔知發生咗啲咩事.而世界上第一個特洛伊木馬病毒係喺1986年由PC-Write 2.72入面出現咗[3],嗰陣嘅木馬病毒嘅後果係成個硬盤入面啲嘢都冇嗮.
名改
「木馬」嘅名出喺希臘神話入面.由於希臘聯軍喺打緊仗嗰陣,就詐諦投降,留低咗隻木馬響度,而特洛伊人就將佢當成係戰利品,就帶返咗入去城度.而特洛伊人就以為係贏咗呢場仗就好開心,點知開心咗無耐,喺木馬入面就飆咗班希臘兵出嚟,佢哋就靜鷹鷹噉開咗個城門嚟畀城出面嘅軍隊入嚟,最後特洛伊城就俾希臘軍打沉咗.由於呢種電腦病毒同佢嘅行為差唔多噉,所以「特洛伊木馬病毒」嘅名就係噉嚟.
執行行為改
木馬病毒嘅行為包括:
- 刪除文件
- 攔截文件
- 修改文件
- 複製文件
- 影響嗮成部電腦嘅本地同網絡嘅性能.
原理改
分類改
木馬喺電腦入面有好大嘅攻擊威脅性.一般嚟講,呢啲程序可以向網頁地址度搞DoS攻擊.可以喺電腦A度同埋其他中咗毒嘅電腦度發好多次請求而搞出攻擊目標過載而出現嘅嘢,嗰啲就係喺操作系統入面講嘅「拒絕服務」喇.喺電腦嘅執行類入面可以分開幾個類:
後門改
後門木馬係可以俾黑客嚟遠程控制感染咗木馬嘅電腦,而且重可以想做乜就做乜,幾乎冇王管咁滯.其中呢行係包括咗發送,接收,啟動同埋刪除文件,顯示文件,重有重啟電腦都得.佢成日都將一組電腦搞成個僵屍網絡嚟做其他惡意嘅行為.
漏洞改
漏洞就係黑客用程序嚟喺用緊個人台電腦度,用程序嘅漏洞嚟偷嗮啲文件同埋代碼.
RootKit改
Rootkit係喺使用者嘅系統入面嘅指定物件或行為度匿埋.而Rootkit喺大多數嘅目的係唔冇俾殺毒軟件CHECK到嚟延長惡意程序喺感染咗木馬嘅電腦度嘅運行時間.
網銀改
網銀木馬係用嚟偷嗮某用戶喺網站度用緊嘅網上銀行系統,電子支付系統同埋信用卡或借記卡嘅帳號信息.
下載器改
下載器木馬係可以喺某人嘅電腦度上傳或下載同安裝最新版本嘅惡意程序.
釋放器改
釋放器木馬係黑客用呢啲程序喺部電腦度安裝木馬同/或病毒,或唔畀殺毒軟件查到呢啲惡意程序出嚟.不過唔係冚唪唥嘅殺毒程序都可以查到呢啲呢類木馬嘅全部組件出嚟.
流嘅病毒軟件改
流嘅病毒軟件木馬雖然話同殺毒軟體嘅行為差唔多.但佢係用嚟呃使用者啲錢嚟清走發現嘅「威脅」.其實根本就冇呢啲「威脅」響度.
遊戲盜號改
遊戲盜號密碼係識偷網絡遊戲入面嘅帳號信息.
即時通訊改
即時通訊木馬係識偷嗮啲即時通訊軟件入面嘅用戶名同密碼.
酬金改
酬金木馬係可以改到電腦入面嘅數據,搞到電腦用都用唔到或用户唔可以用到指定嘅數據.凈係得用户畀咗黑客要求話幾多錢之後先至會畀返啲數據或恢復返台電腦嘅嘢.
短信改
呢啲程式會喺您台流動設備向收費嘅冧巴度發短信,搞到用戶冇嗮啲預存話費響度.
間諜改
郵件地址收集改
代理改
代理木馬係識喺使用者嘅電腦度開HTTP,SOCKS等代理服務嘅功能.而黑客可以將感染咗代理木馬嘅電腦當成係跳板嚟做黑客活動而去到隱藏自己嘅要求.
扮嘢方式改
木馬病毒嘅危害方式就有好多種,其中佢有俾人話係好蠱惑嘅,就係識得扮嘢.而木馬病毒嘅扮嘢方式就有6種.分別係改圖標,綁文件,流嘢嘅出錯行為,訂咗嘅端口,自我銷毀同埋自動改名呢幾種.
防範改
- 買有即時監控功能同埋防火牆功能嘅殺毒軟件,重要定時查下殺毒軟體嘅相關功能組件係點.因為日日都有電腦病毒,而且重越嚟越新,花式重犀利咗幾多下,所以必須要更新病毒庫嚟查最新嘅木馬病毒.
- 唔冇去埋嗮啲唔知出處嘅網站.唔用唔知喺邊度出嘅軟體[4].
- 唔冇噉罅埋就信埋嗮啲即時通訊軟件入面嘅好友發過嚟嘅網址同埋文件.因為有部分木馬病毒係用呢個方法嚟傳播.
- 定期檢查系統帳號.因為黑客好鍾意用克隆帳號嚟控制人哋嘅電腦.佢哋係啟動一個系統入面嘅預設帳戶,但係呢個帳戶唔係成日用嘅,之後用工具將呢個帳戶升到管理員嗰度,雖然話睇落去同原本個賬號差唔多噉,但係呢個所謂嘅「克隆帳戶」就係操作系統入面,最大嘅安全隱患,而黑客就係用呢個賬號嚟隨便噉控制你部電腦都得.
- 禁用不明嘅系統服務.如估您喺邊日發現咗系統點解行得咁慢,用咗殺毒軟件都查唔出乜事,好有可能係人哋通過入侵咗你嘅電腦之後,開咗「特種服務」.嗰陣時,你要查下系統入面有冇打開咗呢啲噉嘅不明服務?如估發現咗呢啲服務唔係你開嘅話,可以停咗佢.
出面網頁改
- 什么是木马病毒? 卡巴斯基殺毒軟件官網
- 木马病毒 瑞星杀毒软件
- 安全小贴士 腾讯游戏安全中心
- 木马病毒专题 中国银联安全中心
- 什麼是特洛伊木馬病毒?何謂網頁掛馬? 雲端運算與網路安全趨勢部落格
- 木马和病毒的解释和区别 IT部落窝
- 電腦病毒,木馬,蠕蟲有什麼不一樣? 高登工作室
- 什么是木马病毒 永州冷水滩公安分局
- 浅析病毒,木马,流氓软件? 新浪博客


text:
CV求生包 | 大學生/ Fresh Grad必備!
既然大家咁鍾意呢個系列,一於就唔好等佢停🔥~ 今次講吓關於CV嘅嘢!不過戴定頭盔先,呢啲都係我個人嘅小小心得,如果大家有咩補充歡迎留言! 簡介 CV通常係1-2頁,一定唔好超過2頁.基本嘅就放啲個人資料,包括名,email,聯絡電話同LinkedIn profile url (最好喺LinkedIn到personalise咗條link先,例如用自己嘅last同first name).之後可以放自己嘅education,相關經驗,其他經驗,skills同languages等等落去.Education呢個section唔一定放先過你嘅經驗,如果你嘅經驗比較多,呢個section可以放先.另外,如果好似我咁喺英國讀大學冇GPA個數字,可以寫自己expected個degree classification, e.g. Year 1: First Class Honours (expected). CV要度身訂造 最緊要睇清楚job description,清楚了解番間公司想請咩類型/有咩skills嘅人,然後就喺你原有嘅CV到再改吓啲字眼/加番啲相關嘅經驗落去.如果你唔係好清楚點樣去形容你自己做咗啲咩,可以上啲搵工網到 (e.g. JobsDB) 搵番相關嘅職位,然後參考吓人地嘅description點寫.點解呢一點咁重要?好多大公司都採用Applicant Tracking System嚟作一個初步嘅篩選 (尤其是你經一個系統去上載CV).如果你CV入面嘅字眼唔中佢本身系統入面set好嗰啲,最後meet唔到一個指定嘅percentage嘅話,你就已經會俾人篩走! 再者,你都可以用STAR呢個方法幫你去諗,S- situation, T- Task, A- Activity (用action verbs,上網google有大把), R- Result (如果可以嘅話,就用數字去quantify可以增加說服力) (p.s. 呢個技巧interview都用得著㗎!) 我自己就用point form嘅~ 見微知著 Small things do make a difference!著重細節好重要㗎!細節包括啲咩? 請確保你嘅tense, punctuations, symbols, font size, text alignment等等都保持到一致性! 另外,margins唔好太窄或者太闊,盡量喺一個正常嘅範圍入面. 你CV入面寫上嘅email都應該係正常嘅,唔好畀一啲個名好奇怪嘅email,再唔係自己用自己first同last name開個新嘅正常email! 最後,就係個file name啦!正常嚟講個file name都應該係 first name_last name_position you are applying for (optional)_CV ,記住淨係好用「_ 」或者係「-」去代替space.


text:
「TVB小花」湯怡同麥秋成喺上個月啱啱拉埋天窗,宜家大肚4個幾月嘅佢,呢日佢喺社交平台曬最新孕照,見到佢以BraTop裝露腰上陣,大曬孕肚.
相中見到湯怡明顯腹部脹起,而且佢嘅上圍似乎比昔日澎湃,佢更自爆自從有咗之后,真係食肥咗唔少,而且咁咁大個女第1次著大碼衫褲,真系要紀錄一下先.
另外,湯怡又曬出另一張靚相,相信係老公麥秋成為佢摣機,相當甜蜜.
講到湯怡,其實佢未入行之前係做模特兒,2006年參加《美女廚房》嘅美少女廚神選舉入行之後,2007年喺《寫意人生》飾演少女版黎姿,之後佢就轉向電影界發展.
不過入行初期,湯怡坦言自己性格慢熱,喺鏡頭前就會好唔自然,冇信心,即使公司曾經安排學唱歌跳舞,但都未有成功,所以佢自覺并唔係呢方面嘅材料.
湯怡更坦言都有過諗放棄嘅時候,想過搵一份穩定工作嘅念頭,不過佢未有放棄并變得努力,更向老師甄詠蓓學戲,終於喺2018年喺電影《某日某月》擔正做女主角.
感情方面,湯怡最令人有印象嘅應該係同洪卓立維持咗11年嘅戀情,二人昔日經常喺網上高調放閃,更屢傳婚訊,可惜2018年宣佈分手.
唔理點樣,都係希望湯怡喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
3 DECEMBER 2014(THU)
真係可以用話咁快嚟形容,唔覺唔覺就嚟到我地結婚七周年紀念,所以今晚就出街食個簡單嘅晚餐慶祝一番啦~
其實大肥豬一向都唔太著重啲節日慶祝,佢話如果係開心嘅話日日都係節日,送禮亦都唔需要節日.
雖然我都幾認同依個想法,不過話晒都叫做有一個慶祝活動,點都要出去簡簡單單食個晚餐,所以大肥豬就同我地入去將軍嘅行一轉,順便就去UCC食晚餐啦!
我都算大鄉理,UCC開左咁耐,就連分店都開左幾間,今日我先係第一次光顧呀~
UCC最出名都應該係嗰個自助沙律BAR,曾經何時我都係PIZZA HUT試過玩一次,不過自此之後PIZZA HUT都取消左自助沙律BAR,終於今次有得再玩過啦~
不過最開心嗰個唔係我,睇吓小小豬幾興奮,因為有佢至愛嘅啫喱呀~
即刻飛撲去夾啫喱呀~
由於個底部建立的唔好(都係怪小小豬嗰三粒啫喱),所以我嘅沙律整成品都唔可以加太多嘢,不過都叫做將我鐘意食嘅加晒,只不過係唔夠多呀...哈哈哈~
係我努力整沙律嘅時候,原來個餐湯已經送到,當我行到返枱時,竟然見到個奇景,就係一向唔鐘意飲粟米湯嘅小小豬,不停係度飲,仲讚好味添.就係咁我嘅湯就俾小小豬KO了,見小小豬飲得咁落力,相信個湯都應該唔差呀~
我地嘅主菜嚟啦,依個芝士三文魚菠菜意粉就係小小豬嘅,入面都好足料,三文魚分量都算多,再加上個好味嘅白汁,所以整體上又真係唔錯~
小小豬食到啲呢...啲芝士成口都係啦,不過佢話咁好得意哦,真係唔知佢啲咩理論呀...哈哈哈~
之後仲叫多左一個海鮮焗飯,味道都算唔錯,大肥豬仲對依個焗飯讚口不絕添~
最後我就飲杯凍檸檬茶~
小小豬就食佢至愛嘅啫喱~
三口子就開開心心食完依個結婚七周年紀念晚餐,其實UCC啲食物除左好食之外,我覺得啲店務員嘅服務態度都好好,所以大肥豬都話下次可以再嚟依度食過,等小小豬可以再去夾沙律BAR哦!


text:
日本AV迷嘅口味有時都幾極端,先唔講重口味作品,能夠得到佢哋青睞嘅女優類型多數都係屬於姊系,氣質同心智成熟,好想被佢哋呵護.另一類就係妹系女優,可愛又嬌嗲,卻又會帶點淘氣調皮,如果大家想感受呢種感覺,初川南絕對係現時日本AV界嘅最佳選擇!
如果大家有留意日本AV界近年嘅走勢,應該會發現癡女系女優愈來愈多,佢哋狼胎到幾乎對男人毫無憐憫之心嘅床上態度,的確予人強烈嘅刺激感,正因如此,不論老中青女優都選擇走呢條路線,而個人認為成熟女優飾演癡女嘅效果甚佳,皆因佢哋年紀有番咁上下,自然有資格又有經驗擺布男優,但係年輕一派,特別係走開妹系路線嘅女優作癡女演出,則有少少格格不入!但係呢個只係對個別女優而言,好似初川南咁就能夠將癡女精神控制得恰到好處,演出非常成功!
初川南年方二十有三,出道初期有少少嬰兒肥,但係天生麗質,足夠吸引男士們嘅目光,而家陣初川南經過幾番努力收身及瘦面,唔單止靚女咗好多,精靈同可愛感覺更為凸顯,認真係妹力十足!同時,南妹身材變得更為苗條,配合嬌嫩白皙嘅肌膚,如果有機會拖住阿妹出街,肯定會令成條街嘅男人羨慕又妒忌!
初川南喺2014年出道成為Moodyz嘅專屬女優,大家都知道M廠一向都唔係咁鍾意招攬女優成為專屬系列,但係南妹就例外,因為佢的確係潛力無限且質素超班!雖然後來有伊東千奈美呢位高質妹妹加入,但係初川南嘅地位一樣冇被動搖過就知道佢有幾厲害喇!事實上,初川南唔單止比千奈美靚女啲,喺演出上更能發揮妹系魅力!從南妹嘅演出當中,可以見到佢真係嬌嗲非常,向鏡頭講對白時每粒音都嗲到你暈,加埋精靈閃亮嘅眼神,係男人都會甘心為佢獻出一切呀!同男優纏綿嘅時候,初川南態度主動而不急進,動作細膩而溫柔,欣賞佢為男優提供口舌服務嘅時候,靈活嘅舌尖配上不徐不疾嘅撩動,令人睇得如癡如醉.近期,初川南將癡女風格加入演出當中,而且將火候控制得啱啱好,動作緊密快速,苛索更多快感,實在令人睇到唔捨得關機呀!
碟名:《與癡女不由得一整日勃起的約會》
片長:120分鐘
出品:Moodyz
內容:故事講述男主角一整日都同初川南一齊度過,不過南妹唔知點解性慾咁旺盛,由男主角開車接載開始,南妹已經手多多玩手作仔,返到屋企更加再下一城!稍作休息之後,南妹又同男主角出去爆房,性事太密冇晒性趣咩?唔緊要!南妹嗲功威力強勁,再加上識得變身做可愛女僕引起性趣,再激戰多幾個回合都冇問題啦!
年齡:23歲
身高:5呎1吋
三圍:34-24-35
撰文:賢


text:
HSMC BBA Year 1
由於明年plan去美國做intern,如果CV有ielts肯定會更優勝,所以決定報讀ielts課程.可惜之前係大型補習社上左ielts大約1個月,發覺好悶又學唔到野.徬徨之際,收到電話認識My Dream ielts課程.課程分咗兩個老師,分別係Patrick和Anna老師.Patrick係一個好風趣又幽默嘅老師,而且本身英文知識真係好好,就算我哋放break食飯嘅時候,佢都會利用呢個時間教我地英文,例如飲品膠蓋英文係咩,真係唔放過任何一個機會教學生.另外,Patrick特別用黃色紙幫我地學vocab,教我地好多唔同生字,當然我冇背晒所有生字,哈哈,因為其實識一兩個已經可以走天涯.除此之外,仲有啲額外教材教我地實用性生活化嘅英文,上堂開心又真係學到好多野.Patrick亦成日主動問我地問題,互動性相當高,佢係關心學生方面,絕對係一個滿分老師.至於另外一個Anna老師,佢係一個非常親切的好老師,做事好有條理,好欣賞佢每個topic都會準備一份筆記,例如education/crime/去旅行等,真係好實用,而且除咗ielts嘅知識,都會教我地外國人真係點講英文,好多謝兩位老師.


text:
香港以前係購物天堂,依家就變咗人間地獄,呢排大部分人都覺得置身喺修羅場裏面,周圍黑衣人同差佬埋身肉搏,唔係放火就掟磚,催淚彈燃燒彈乜彈都橫飛,個頭中頭獎易過中六合彩,而且仲係冇命享嗰隻.喺咁嘅時勢,基本上所有香港人都係輸家,只剩低幾類人,無啦啦搵到着數.
第一批人,就係揸車人士,近幾個月,有好多車主同搵食車司機都同功夫茶講,好似日日過新年,開頭唔係好明噏乜,但佢哋陰陰嘴笑話好耐冇收過牛肉乾,架車周街泊都唔會抄牌,似足以前新正頭,不過唔係阿Sir隻眼開隻眼閉,而係佢哋追暴徒追到閉翳,仲點會得閒巡街,咁咪變相益咗揸車人士囉,真係慳唔少!
依家警察唔會好似以前巡得咁密,出動嘅目標係示威者多過捉賊.世界上老鼠嘅天敵就係貓,貓捉老鼠係天經地義,啲貓唔出現就自然鼠輩橫行,兵賊關係都係一樣,你幾時見啲扒手小偷會喺差佬面前落手?呢輪佢哋就空群出動喇,直頭好似申請咗不反對通知書咁,四處做世界,七月至九月入屋爆竊案比去年同期上升超過七成,上星期五晚鰂魚涌一個住宅就失竊四十幾萬財物.尋日一朝早慈雲山一間壽司店電閘掣箱畀人撬開,損失六千大元.同一個商場另一間台式餐廳電閘掣箱又係類似咁被撬開,整爛收銀機擸咗一千蚊現金走人.呢兩單爆竊,唔排除係同一幫賊人所為.
正所謂,唔理好醜,最緊要就手,爆得一間,順便幫襯埋左鄰右里有幾出奇,唔通等下次有差佬先落手咩!呢批電閘黨都食得禾米多喇,唔單止喺慈雲山出沒,尖沙咀同旺角都有舖頭遭殃,又係用同一手法喺尖沙咀嘅洋酒店偷咗成二萬蚊洋酒同埋現金,花園街亦都係重災區,差唔多六日就有兩宗,時裝店同埋雜貨店都不幸中招.
香港鬧市店舖林立,夜晚又少咗差人巡,可以為所欲為,山大斬埋有柴,做賊分分鐘好搵過皇帝.電閘黨都話要講吓技巧,呢排黑衣暴徒好興幫一啲舖頭「裝修」,打爛門窗玻璃就逃之夭夭,剩低間爛舖中門大開,上次就益晒南亞幫趁火打劫,掠走網絡商成批高檔手機,真係向暴徒講聲多謝都嚟唔切.有人幫手調虎離山打開大門,啲賊仲唔乘機搵食咩?
功夫茶忠告市民,暴潮一日未平息,冇事就真係唔好亂出夜街,夜晚冇警時分,唔好以為避開黑衣人就安全,分分鐘街口暗角又有把刀等緊你,錢財乃身外物,劫埋色拮多兩刀就大件事.到時唔通你搵律師告政府同警務處長,話佢哋唔派人巡邏咩?錢都未必有得賠,何況條命?


text:
天河南站
天河南站(粵拼:tin1 ho4 naam4 zaam6;英文:Tianhenan Station / Tianhe South Station)係APM嘅車站,規劃時期嗌過天河南一路站(tin1 ho4 naam4 jat1 lou6 zaam6;Tianhe Road S1. Station),喺天河區天河南一路嘅天環廣場西南邊;斜對面冇幾遠就係天河南步行街.呢個站重係喺成個廣州地鐵入面,唯一一個係站廳同站台之間,唔整扶手電梯嘅地鐵站.而喺呢度坐車嘅乘客係要靠四台𨋢先至可以出入口,重有呢個站嘅月臺好細兼好窄,出入口凈得去天河南一路附近.
結構改
樓層改
呢個站一共有4層樓嘅地下區域,其中地下1樓係站廳,有票務設施同客務中心,警務室;地下2樓同地下3樓係車站設備區同埋樓梯緩衝層;而地下4樓係APM嘅月台.同大多數嘅APM車站一樣,冇休息室響度.雖然站廳有廁所,但唔對外.
打掂改
打橫改
站廳改
呢個站嘅站廳喺天河區天河南一路嘅天宏廣場西南邊地底.喺免費區入面有售票機同客服中心,而收費區喺站廳嘅南間,而站廳同月台之間冇扶手電梯響度,凈係得4部䢂同月台接埋一齊.雖然話樓梯係可以同地下嘅月台接埋一齊,但凈係喺緊急情況(例如列車故障,隧道或月台發生火燭,乘客需要急救嗰陣)先至可以用.佢重係成個廣州地鐵車站入面,唯一一個站廳冇扶手電梯同樓梯接埋一齊嘅車站.加上呢個站嘅站廳同月台又細又窄,好明顯就唔符合中華人民共和國辦頒發嘅《地鐵設計規範》.不過廣州地鐵公司就話:「因為APM唔係地鐵系統,所以唔使遵守呢項規範.」[1]
月台改
呢個站有1個島式月台,喺天宏廣場西南邊嘅地底,但係睇落去好似個分離島式月台噉.因為大部份嘅站台空間俾站廳劃咗入去設備用房嗰度.
商舖同自助服務改
呢個站同大部份APM嘅車站一樣,冇商舖;但有1台民生銀行自動櫃員機響度,就喺收費區入面嘅警務室隔籬.
出入口改
呢個站凈得A唯一嘅出入口,同體育西路站唔相通,要去體育西路站嘅乘客一定要出站再行入天河城入面嘅地鐵搭車.
頭尾班車信息同配線圖改
車站歷史改
建設史改
喺2003年規劃緊嘅地鐵方案入面就出現咗APM嘅樣,嗰時嘅體育中心南站就係而家呢個位.而工程喺2006年6月30號開始施工,而工程一直去到2009年底先至搞掂.到咗2010年11月8號,APM通車之後就開咗呢個站[2].
出入口改
呢個站開通無耐凈開咗A呢個出入口,初期位置喺天河南一路嘅天河城東南角附近.直到2016年底,通去天環廣場嘅出入口正式開放,但地面嘅獨立出入口數量冇變到.
利用狀況改
由於呢個站隔籬就係1號綫同3號綫嘅車站,所以平時呢個站得好少人坐車,每日大部分時間幾乎都冇幾個人嚟呢個站坐車嘅.但係APM凈係行天河北同珠江新城中軸線嗰帶,啲人寧願揀體育西路站都唔揀呢個站去坐地鐵,除非係節假日都有啲人流吓,所以呢個站凈係得好少人去坐車.
不過喺出入口嗰度有掛咗嚿牌話呢度唔去體育西路站,費事俾乘客將呢個站嘅出入口同體育西路站搞亂.
攷改
- ↑ 1.0 1.1 "广州APM被指存安全隐患". 新快报. 2011-04-12. 原著喺2013-12-25歸檔. 喺2013-12-25搵到.
- ↑ 廣州亞運開幕前將開通6條地鐵線[失咗效嘅鏈]


text:
生菜話你知,大富翁思考樓市
Administrator
大富翁呢個遊戲,我相信人人都玩過.
玩具商Parker Brothers喺1935年11月5日開始發售大富翁遊戲.可能因為當時美國經歷緊經濟大蕭條,瞓街嘅,破產嘅大把,呢個遊戲嘅贏家就可以FF自己係有錢人,吸引越來越多人玩,慢慢就將呢個遊戲發揚光大.
大富翁遊戲嘅英文 – monopoly,即係經濟學入面嘅壟斷市場.字面已經解釋咗,喺大富翁遊戲入邊,壟斷者就會成為最後贏家.
幾百年前嘅大地主,到幾十年前嘅大富翁遊戲,都說明了土地嘅重要性.今時今日嘅樓市,似乎仍然行緊呢個道理:要生存就要土地,土地同房屋只係比有錢人去購買,若果你靠擲骰仔兜一圈去返起點先出一次糧,你會發現唔夠幾個圈,你已經破產.當然喺現實生活,你仲可以有其他選擇,好似黐住父母,食老綜等等…
大業主要善於利用金錢,唔可以用到盡,因為有時會俾人罰錢,有時又可能要坐監,都要留番啲💰💰傍身.大業主亦都唔可以賺到盡,因為好快就會逼死其他玩家game over.當然喺現實生活裏面,當一部份玩家死咗或放棄,就會有另外一批玩家的出現.大業主亦樂於賺盡佢哋每一分每一亳.
係現今嘅社會,除非你可以靠父幹,中六合彩,嫁個有錢人,如果唔係期望靠份糧去追趕資產的升值速度簡直係不切實際.真係靠實力累積財富而爬上頂層或創業成功真係萬中無一.
在阿爺不斷進步,人民生活質素改善情況下,經濟只會越嚟越好.你要記住,香港嘅樓係俾13億人買嘅,有能力者應盡快上車置業,唔好FF資產會大幅下調,俾你入市機會.
人生並唔可以好似遊戲中可以Reset重新來過,不如的起心肝諗辦法俾自己成為贏家💪🏻


text:
10
2
71
Telephone
29815036
Good For
Business Dining
Group Dining
Special Occasion Dining
Opening Hours
Today
10:30 - 22:30
Mon - Sun
10:30 - 22:30
Payment Methods
Other Info
Restaurant Mode of Operation - Type B
Alcoholic Drinks
VIP Room
10% Service Charge
Sea View
Live Music
Outdoor Seating
Recommended Dishes
點左椒鹽瀬尿蝦,金蠔和白勺東風螺,食材唔新鮮加上煮得唔好食,可以想像有幾難食🥶,個瀬尿蝦的肉係梅嘅,食完第一蝶都已經冇興趣影相,嗱嗱臨埋單走人.之後返去碼頭食碗仔翅彌補失望,一個碗仔翅22蚊好食過成餐500蚊嘅晚餐百倍….. continue reading
ap9qswjsc4fb Level1 2021-09-10
45 views
點了個套餐500元6個餸.惡劣!來6個餸又差又醜樣,最大問題係會變味.真系成個長洲飲食業給你搞灣.200%提示大家不要中招,成世人食海鮮未試甘差,終於比左500元上了堂餓住走!扇貝食得落口但可以沒豉油又細粒雞系正常一點但細隻好鞋放很久最嬲系避風塘炒蟹,完全吾知系咩來,嬲到我連相都唔記得影白灼蝦唔係正常冰鮮係好霉個種,細粒到炒蜆好細粒得好少同埋好腥自己唔用OpenRice但真係忍唔住裝個Apps俾返個口俾佢 continue reading
首先第一樣野:環境十分唔衞生,洗餐具個陣發現竟然可以洗出油,我嚴重懷疑佢哋為左慳錢冇請到洗碗工人.上菜個部分先係最恐怖,食食下先發現佢碟野入面送原隻大曱甴,場面核突至極,極度嘔心,完全不能夠接受,告知店主後,佢地表示會打折,最後只係平左二十蚊,你當我地係咩?乞衣?同埋碟蟹完全唔新鮮,啲肉又乾又化,成碟野得個幾舊蟹肉,其餘全部都係配料.我本身腸胃差,淨係買藥食都用成舊水,第一次食飯食到咁委屈,完全唔推薦,見到呢篇食評既你哋千祈唔好去食啊😭😭😭😭 continue reading
Mel Yeung Level1 2021-08-22
73 views
碼頭附近好似少咗好多海鮮檔 行過見佢d套餐都幾抵食 又送湯又送菜又88折咁 又好似坐滿客咪試吓囉叫咗5餸餐1.豉椒炒蟶子細隻份量又少就預咗 但係好似炒埋一大鑊倒一碟俾你咁 d汁好稀 冇鑊氣又韌2.XO醬炒象拔蚌都係好似炒埋一大鑊咁 d象拔蚌唔係新鮮嘅 灰蚊蚊咁 又係冇鑊氣又韌 3.炸蠔餅加咗d一舊舊粉粉哋嘅嘢入去 未食過蠔餅入面有d咁嘅奇怪嘢 撇除有d奇怪食材 本身口感亦都麻麻4.椒鹽鮮魷唔夠脆5.辣酒煮海螺d螺肉好淋其實都知呢個價錢嘅海鮮會份量少 但個味真心唔得 而成件事最離譜係埋單嗰陣 一間冇冷氣嘅大排檔 飲嗰d淡茂茂嘅茶 收$12一位茶錢 好差 continue reading
難得入到長洲 諗住食下海鮮chill下 經過見到有套餐都幾抵就試下 簡左好耐食咩 到最後簡左椒鹽炒賴尿蝦 蒜蓉粉絲蒸蝦 薑蔥炒蟹 香煎銀鱈魚之後同個侍應講 佢一句搭過嚟套餐嗰啲海鮮冇咁新鮮聽完之後都有定心理準備可能無咁令…點知上到菜之後 每道菜唔係細隻到離譜 就係完全擺唔落口 粉絲一啲都唔入味 隻蟹無肉 銀雪魚煎到乾爭爭 最大獲係啲賴尿蝦 成碟賴尿蝦隻隻都細到冇乜肉 難得有一隻大隻嘅 一反轉個肚成隻黑色 掀起入邊啲肉係梅嘅🙃哩間野可一不可再,大家想做狗歡迎過去試食 continue reading


text:
話說我哋瞓咗一晚酒店今朝自然醒,跟住去嘆個早茶食番一盅兩件,然後慢慢Check-out同埋寄存行李,然後打的$60幾蚊到科學探一探恐龍!
在館外迴旋處已經有一隻大大的長頸恐龍(佢叫咩名呀?)
跟住見到一棵心型樹好得意,我哋就好有默契地走埋去影張全家幅,我哋出嚟玩得多,對D地標好敏感!哈哈
我哋準備要入去睇恐龍展啦,好緊張!唔知同香港比較邊個好睇D呢?
我哋先去買飛!大人入場$25,小朋友$15,原來仲有2D及3D電影睇,因為我哋時間少只可以睇其中一套,所以就梗係揀3D嚟睇啦!
仲有兩張黃色咭係for展覽裡面玩的!
在正式場館外只有兩三隻恐龍裝置,全部都係電動識郁識叫!
原來呢度有個遊戲室,不過逢12:30-1:30係清潔時間,所以唯有一陣再嚟玩過
我哋先沿住斜路行上去場館玩!玩番上一次未玩過嘅遊戲,沿途外牆都有介紹恐龍三個時代的知識
我記得上次都係唔夠時間行到最高,所以今次嚟嘅時侯覺得有D地方好似未見過咁!
呢個炒飯炒餸機好攪笑,真係炒空氣食西北
佢哋好鍾意呢個划艇機!呢個哥哥一D都唔諗住要讓吓個妹
呢個摸擬打乒乓波遊戲,只係需要對住枱上紅色小燈發射的方向擋住就可以了!
無啦啦有半個籃球場喺度!
跟住有個wii喺度玩打拳遊戲!兩個赤手空拳去打一場硬仗
妹妹肉緊個樣好攪笑...
最後梗係又係哥哥贏啦!妹妹真係慘...成日都要輸俾哥哥
跟住嚟個道路安全遊戲(其實咪即係煉車),橫睇掂睇呢度似間機舖多過科學館
喺呢度有個水喉樂器,同尋晚睇Blue Man Show佢哋玩嘅一樣,佢哋兩個即刻現場演奏一曲
玩到差唔多3D電影要開場,我哋就拎住3D眼鏡入場,雖然好想睇,但係知道45分鐘又覺得太長
好在呀芊都頂得住由頭睇到落尾,套電影都幾3D,不過真係睇到有D頭暈,周不時睇睇吓要除低眼鏡抖抖
跟住我哋就拎住兩張咭入正式場館睇展覽啦
你哋兩個真係扮得幾入型入格!
你太瘦喇,似隻喪屍多過恐龍!
走過呢條長走廊可以見到好多隻唔同種類嘅恐龍
哥哥真係好鍾意恐龍,幾乎都係佢主動叫我幫佢同恐龍影嘅相
呢張唔錯唔錯!兩個表情幾逼真
仲有好多細小嘅恐龍模型放喺度!
這邊有隻恐龍俾人騎上去可以影相!原理就好似平時去街巿賣BB衫舖頭外住架入$2可以坐上去搖吓搖吓嘅電動車一樣!
不過見唔駛點排隊就排吓上去影番張相啦
終於見到要用呢張咭玩嘅機啦!原來要將手上嘅咭入落去,跟住部機就會讀出你咭上嘅恐龍
跟住好似pokemon咁帶住你隻恐龍去世界各地同其他恐龍打
但係發現次次都一樣,打親都係輸...好冇癮!究竟寫呢個Game嘅人有冇自己親身玩過
不過小朋友至在有得玩吓,就算唔知發生咩事都覺得好好玩!
場館好細,好快咁行一個圈就已經出番嚟!見仲有D時間先開船,我哋就喺度玩多陣俾佢哋兩個放吓電先走
《恐龍活現濠江》 簡介
演出日期
2016年3月23日至9月11日
開放日期時間
星期一至日早上十時至下午六時逢星期四及農曆年除夕休館(公眾假期及七,八月除外)
交通
巴士3A,8,10A,12(往觀音像方向),於澳門科學館站下車
展覽中心入場費用
標準票:MOP25元
11歲或以下,65歲或以上人士:MOP15元
2歲以下幼兒免費
天文館2D及3D節目
標準票:MOP50元11歲或以下
65歲或以上人士:MOP20元(2D),MOP30元(3D)
2歲以下幼兒免費
網頁
http://www.msc.org.mo
搜尋
近期文章
文章分類
舊文重溫
- 2021
- 2020
- 2019
- 2018
- 2017
- 2016
- 2015
- 2014
- 2013
- 2012


text:
《Pokemon Go多次錯判 營運面臨的巨大危機》
文:Dixon Cheung
作為一位遊戲設計師,Pokemon Go呢款遊戲已經唔再係玩與唔玩嘅抉擇,而係冇得唔研究嘅功課.結果玩咗10日之後,我越來越發現呢個遊戲嘅處境嚴峻.尤其最近一次嘅update,Niantic幾個改動令好多人好嬲.點解會突然作出咁嘅改動?可能問題其實係來自一d早於開發遊戲初期已經埋藏咗嘅錯誤決定.
— 腳板系統慘遭刪除 —
根據Niantic最初發表嘅資料,Pokemon Go原先嘅玩法應該係想用GPS話俾玩家知附近有咩Pokemon,距離以及方向大概喺邊,等玩家唔需要盲目靠運氣.可惜自遊戲推出以來,好多地區嘅玩家都話個腳印系統唔work.如果小問題的話,通常開發商都會執一下bug,更新一下就可以解決.但Niantic今次update竟然唔係執bug,而係索性將個腳印系統攞走咗…. 咁嘅可能性有三個,一係就個功能要大維修,一係就處理唔到問題要重新搵個新方法(會郁動到遊戲核心).兩者都係應該開發時候已經知道嘅Technical問題,點解會而家先嚟反應?至於第三個可能性係,將雷達抽出嚟,當限時道具俾人用真錢買.咁即係暗示,官方覺得賺Pokeball同Lure都未夠,要連遊戲核心之一都要拆嚟賣錢…. 點解會咁?
— 提高難度延遲死期 —
另外,Pokemon Go最近突然大幅調高捉小精靈嘅難易度.一隻10CP嘅小精靈都可以爆開Pokeball幾次,呢個舉動暗示咗Niantic錯誤估計玩家消耗content嘅速度.響未有新content嘅情況下,調高難易度嚟減慢玩家進度,響MMORPG上係經常都可以見到.呢種做法響早年嘅《World of Warcraft》更加係相當有名.作為一間同Blizzard一樣位於美國嘅公司,Niantic唔可能唔知道調高難易度呢個舉動會引嚟玩家鼓譟.但點解明知會出事都依然要孤注一擲?
上面兩個問題,其實答案都係同一個.「錯判市場反應,冇擺放適當嘅資源落個project度.」當羊毛長在羊身上,低估需要嘅資源之後,唯一解決方法就係開源(拆嘢出來做In-App)以及節流(加強難度).
— 成也品牌敗也品牌 —
Pokemon係世上號召力最強嘅3大IP之一(其餘嘅係Disney同Marvel)同IP代理傾過合作嘅人都知道,絕大部份IP持有人所講嘅「合作」同「投資」,只係表示佢願意俾佢個IP你使用(甚至只係收平D).對於開發者嚟講,冇真金白銀投放開發嘅「合作」,開發費用就變咗要由開發者自己墊支出黎.所以站於開發者嘅立場嚟講,同IP合作其實就係賭究竟出黎件事有冇錢分.好多時候開發者為咗降低風險,唔想額外投資太多公司嘅資源落個project度,只係盡量用現有嘅嘢,等個產品出黎有咗效果之後先再諗下一步.我個人當然唔會知道任天堂,Pokemon以及Niantic嘅合作協議內容,但從各種跡象估計,實在好難令人唔諗起IP合作嘅陷阱.
從Niantic一開始要封地區續步開放遊戲,到而家技術出問題嘅後知後覺,再到唔夠content用而要調高難度.一切都暗示Niantic錯誤估計呢個遊戲所需要嘅資源.假若Pokemon Company同任天堂無法突破傳統IP持有者嘅思維,加上Niantic無及時投放適當嘅資源,呢個史上冒起得最快嘅遊戲,好容易會變成史上最快爆破嘅泡沫.
而家時間係Pokemon Go最大嘅敵人.究竟Niantic而家再擺資源落嚟個遊戲,後加嘅content同遊戲核心嘅問題趕唔趕得上玩家棄game嘅速度?大家拭目以待啦.


text:
好耐冇去過大角咀食飯原來依家都新開咗好多唔同類型嘅餐廳.
例如今晚就同朋友去咗 Lost stars Livehouse Bar & Eatery 西餐廳度食晚飯,
因為book咗6:30嘅關係比較早, 所以嚟到嘅時候暫時得我哋一台可以影吓相.
原來逢星期五六日呢到仲有live Band表演添!
雖然我哋今日係星期三冇live Band,不過店內都係播放好多好聽嘅音樂.
難得同朋友出嚟輕鬆一下所以我哋都點咗各一杯Cocktail,估唔到連啲名都咁浪漫❤
We found love
主調係Vodka ,配以檸檬汁同埋荔枝,
賣相係白色透明仲有少少花瓣碎做裝飾,入口酸酸甜甜好清新!
How long will I love you
賣相係好靚嘅西瓜紅色,有菠蘿,紅莓同埋伯爵花茶喺裏面,
入口好有層次,酒味偏淡易入口
我哋仲叫咗以下嘅食物!
威靈頓牛柳配法式伯那西醬佐意大利鮮香芹及甜醋初榨橄欖油(必須半日前預訂)
話說呢個係佢哋嘅招牌菜,所以點都要試吓!威靈頓牛柳賣相好靚😍
金黃酥脆嘅酥皮外層包住粉紅色而且充滿肉汁既牛柳😍
店員話呢個係三成熟,聽落好似會生,但係食嘅時候其實係剛剛好建議我哋試咗先!
我第一次食威靈頓牛柳所以覺得呢個味道真係好震撼!
除咗食到酥皮,仲有鵝肝醬同埋蘑菇蓉嘅味道,
至於個牛柳真係好好味,好多汁,好腍滑而且牛肉味好濃,成件事真係超級夾❤
意大利布袋芝士雜錦鮮蔬沙律配暖墨西哥餅熟成蛋黃及松子仁
呢個沙律口味都幾特別,布袋芝士味道淡淡地唔會好漏,
蔬菜好清新仲有少少松子仁,感覺好健康!
咁好嘅餐廳值得encore,希望下次可以同老公一齊嚟❤


text:
話咁快豆豆就半歲,不過已經同佢去第二次去旅行喇!今次我地去釜山,去前完全唔知會唔會有育嬰室,最壞打算係街邊企係度餵,幸好都唔駛,可以順利係餐廳同育嬰室餵奶.因為已經開始加固加上我係全埋身,所以今次冇再帶奶泵,變相帶加固用品就得.
[加固用品]
1. 糊仔
行程上唔知會唔會有其他野岩豆豆食,所以出發前會開小小糊仔佢食
2. 學習水杯
加固後一定要飲水,有媽媽擔心當地水質問題,但豆媽有照比
3. 米餅
我地開餐時如果有適合既食物就會食俾佢(如生果,蛋黃,豆腐),如果冇就會俾米餅
4. 食飯圍兜
飲水都可以飲到濕晒,所以揀圍兜款可以接水接食物
[日用品追加]
1. 吹氣學習椅
吹氣學習椅可以摺同埋沖涼用,不過係淋浴式咁沖,豆豆唔慣有扭計
2. 小量玩具
半歲既BB已經開始識玩,所以一定要加定小量玩具俾佢
豆豆人仔細細已經有唔小玩具,但講到要帶去旅行,我一定會揀易攜帶,輕便,有音樂,唔易爛既玩具.登登登登登~
米奇點讀筆,音樂錄音卡,米奇硬卡書
今次入住呢間酒店豆爸同我都好失望,被套穿窿,仲有爬行生物?同埋成間房好黑!呢次中晒伏,好彩豆豆都唔怕黑咋,仲聽住音樂好開心咁周圍爬!
**音樂錄音卡**
酒店始終都係陌生環境,返到酒店我地就會播音樂去螢造返平時既氣氛.呢張音樂卡表面上睇只係一張好普通既卡仔,但佢配合米奇點讀筆就可以錄音,播歌同唱karaoke,神奇呢!
豆豆好好奇搵聲音來源
呢五日四夜用"SONGS"功能播歌,唔需要再帶差電器電都夠用,"SONGS"入面內置?十幾首歌仔,首首我地已經熟到成首識唱~
豆豆每次見到枝米奇筆就會好興奮
返到酒店就係豆豆開P時間,可以爬爬又有音樂聽,呢個笑容豆媽溶化了
**米奇硬卡書**
呢本書係硬卡造,唔怕俾佢撕爛.不過而加豆豆口腔期,淨係咬咬咬,所以都要睇實佢,唔係本書都會咬爛啦!
豆媽會同佢介紹米奇既朋友叫名,希望佢認識多D,唔知幾時會識指住講佢地既名我聽呢!
下次去旅行可能係一歲後,到時識行識走,記得拖住媽媽,期待同你用"KARAOKE"一齊同媽媽唱歌~
寰宇家庭|用家分享|豆媽 Mannis
(豆豆 (9個月) – 懷孕期便開始使用「迪士尼美語世界」)
緊貼 World Family Hong Kong Facebook (點擊)
於Instagram Hash TAG #WorldFamilyHongKong 分享您使用「迪士尼美語世界」Disney's World of English 的時刻吧!


text:
呢次想寫篇技術文,主要因為有好多人唔知內地房地產爆緊乜,而內地房地產同香港房地產又兩個世界,我相信唔熟悉財經同中國國情,都幾難理解中國發生緊咩事.
首先講下香港,香港房地產從來都係麵粉貴,麵包更貴,但呢種貴並唔係一日得來,係香港70年代開始所累積嘅資本,由25000蚊一個單位賣到今日400萬嘅上車盤,所以入得恒指嘅房地產企業,到今時今日都唔需要借錢,個個資本實力雄厚,大拿拿十幾億投地都係自己荷包拎出黎.
地產商平均大概就萬幾蚊呎地價投返黎,連埋5千至7千建築成本,要賣2萬3至2萬5一呎先叫有利可圖,所以唯有拆細賣,所以造成每個單位單價低但呎價高,咩「龍床盤」,「上車盤」就係咁黎.
但內地房地產市場就係第二個世界,90年代至2000年代初,國家其實係太多水而無國際級企業,所以所有可以為國建設嘅企業,都可以從四大國有銀行得到容易審批嘅貸款;上市企業如果發債都係隻眼開隻眼閉,只要你自己還到錢就得.
係呢種大氛圍底下,內地房地產好似雨後春筍咁不停壯大.內地房企分南北,北邊最有名就係華夏幸福,南邊就各自內戰,恒大,萬科,中海外,佳兆業等等等.恒大跑出,最有名就係兩樣嘢:銷售策略同高槓桿.
恒大銷售策略就係「先加價後打折」,你可以話係銷售策略,因為大家一聽到恒大樓打七折就發晒癲咁買樓花同上會,所以恒大資金回籠係有一手.點解佢要資金回籠咁快?因為佢要拎筆錢去填返之前所發出嘅優先票據去還債,只有還左舊債,先可以開新債,繼續買地屯地起樓.所以恒大負債比率從來都係行內最高,五年前負債比已經係230%咁上下,而家好似都去到3,400%.
你會問,點解可以咁高負債又會有人信佢.其實同美國國債同一個道理,恒大夠鐘還到錢畀到息,無人會理你負債比係幾高,最緊要都係個句:啲債可以兌現到.不過,自從內地開始講「三條紅線」之後,擺明就係針對恒大呢種高槓桿企業,恒大要去槓桿,短時間去做,就要資金大量回籠同時減少發新債,咁對恒大來講就一直在玩命,純利大跌之餘亦無法借錢,所以今日恒大變成咁,都係國家造成,皆因許家印嘅政治意識太差,前有王健林嘅萬達集團已經係好好例子.
國家會唔會救恒大?我覺得不了,許家印畀人水左搞電動車已經唔見幾百億,再者,恒大係有好多實際資產係可以賣走,大陸官方其實計緊恒大有幾多資產,如果可以抵債,就情願搵企業食左佢,都仲可以解決危機;假如真係資不抵債,咁咪由佢變雷曼.
早幾日有消息話要香港地產商支持北京利益,點樣解讀呢句嘢真係好深哲學,係咪真係北京睇中香港地產商嘅穩健發展手段?所以情願搵新地,新世界返大陸投資房地產呢,咁就拭目以待啦.不過,以香港地產商咁穩打穩紮嘅起樓方式,要建設祖國,我估都可能要一百幾十年先可以追得上囉.


text:
2019-01-10
(港航危機)小薯心聲:港航執笠,我就可以搭其他Airline出Trip啦!
近排生果報日日咬住港航唔放,大肆報道港航欠債嘅新聞,仲話港航隨時執笠,令到全港市民人心惶惶!(緊係喇,香港人唔食都要去旅行,你失驚無神執左笠,我要餓多幾多餐早餐先買得返另一張機票?)事先聲明,我對港航無反感的.一直都認為有選擇,點都好過冇選擇,個人遊唔洗吓吓捱貴食魚翅,可以執到平機票去個budget trip都係好事.所以假如港航真係執笠,我忍唔住笑到gap gap聲的原因,並唔係港航嘅問題,而係我返工終於有好日子過喇!
唔知大家公司出trip要點做,但我公司出trip制度嘅不公平就好懸殊!雖然大家都係為左同一件事出trip,但高層出trip可以揀航空公司,甚至有啲職位係可以揀坐咩等級嘅座位;而薯仔們就必需由秘書貨比三家,有時仲要自己做埋秘書嗰份,揀間價錢最低嘅公司,更唔好講可以揀等級,所以好多時港航都會係我地常搭嘅航空公司.(有人會問:撘廉航(LCC)咪仲平,起碼港航都仲係full service carriers啊!其實因為撘LCC嘅行李,飛機餐全部另計,公司要預budget就更麻煩,況且2間公司個價都唔係差好遠.)
但都係果句,人係有情感嘅,見到明明大家都係打工,點解待遇可以咁唔同.一方面自己個心條氣唔順,覺得「真係高層大哂咩?」,另一方面又死死氣認命,鬼叫自己係薯仔,人地擺到明恰你,唔尊重你,你都冇Say.所以,當港航業務宣布有危機時,薯仔除左會擔心自己啲機票仲用唔用到之外,相信暗暗都會有一絲喜悅.因為只要冇左港航,而家出Trip仲唔到我地坐其他航空公司,例如國泰等等.你話我冇鬼用都好,但都叫同大家拉近左距離喇?
除左可以坐好啲,其他原因都係同自己公司有關.例如希望突如其來嘅執笠,(妄想)有機會可以唔洗賣身去business trip,蝕假又蝕精神;另外假如因為航空公司執笠,公司傾唔成生意,老闆賺少左錢,我個人個心理狀態又會舒暢少少;甚至見到公司畀航空公司走數,蝕哂啲已找數嘅機票錢,睇見黑人憎嘅老闆煩惱,我又會開心左一下.我深明「老闆唔高興,你都唔會有好日子過」呢個道理,但係「我得5粒魚蛋,你唔可以有6粒魚蛋」!上司及腦細們,一齊跟住呢間航空公司墮落吧!
(搶先申請)免費試用etnet強化版MQ手機串流報價服務! ► 立即行動


text:
以前個個都會話,「冇錢啦,唯有食公仔麵啦!」~但係宜家,食乾拌麵係「Chill」嘅象徵,即使一組價錢要成過百蚊台幣,一向慳錢嘅台灣上班族都依然願意買!有啲仲要冇多幾個錢都買唔到啊!等DailyView網路溫度計用網路大數據排個「台灣十大必食乾拌麵」畀你參考下啦!如果你係乾拌麵fans,下面呢十款一定要同我食晒佢呀!
DV小教室:網路大數據透過 KEYPO大數據關鍵引擎 (keypo.tw),以國際級的語意分析架構,先進的機器學習技術與人工智慧推論引擎,感知台灣網友語意脈絡與情緒,分析時事網路大數據.
image source:fb/PaMi 曾拌麵
阿舍乾麵呢個品牌都算係老牌子,佢喺以前台灣未興賣乾麵就以經跑出來同大家Say hi啦!做咗咁多年,已經有好多香港人知道阿舍乾麵,仲記得以前香港未有咩人做代購嗰陣,勁多人都係唔同論壇度問知唔知邊度有得賣!阿舍乾麵有出幾款麵種,例如外省乾麵,客家粄條同埋台南乾麵,照顧唔同人嘅口味!
點解有個「賈」字?因為呢個品牌係由明星賈靜雯同佢細佬一齊設立嘅~其實呢個品牌喺台灣都好出名㗎!不過可惜就冇咩見到香港人食過啦~佢賣得最好嘅就係麻花麵,用咗特選嘅白芝麻醬同花椒製造.佢嘅包裝仲要超靚超文青!啱晒女仔影相打卡,台灣藝人坤達同柯佳嬿嘅婚禮都喺用佢做賓客回禮𠻹!
金博家呢個品牌係由歌手曹格嘅老婆吳速玲設立,最出名嘅款式就係「蔥蔥回魂麵」,用咗手工方式日曬嘅關廟細麵,令你食到「索索」聲~佢勁到喺2018年嘅法國藍帶美食協會選為乾拌麵評比第二名,成為台灣第1,亞洲第2!鍾意食辣嘅人一定要試,因為佢哋係用獨門麻辣配方製造醬料包,包你真係食到「回曬魂」!
sui ooh水哦千拌麵係由台灣Youtuber「千千進食中」嘅千千開嘅~千千係個大胃王美女,食過珍饈百味嘅佢研發出嚟嘅拌麵又點會唔好食喎!「sui ooh」其實係台語「水喔」,意思係「讚喔」咁解.千拌麵用嘅係台灣在地冇農藥嘅老薑,加上香醇黑麻油,煮出嚟一定勁香!不過香港有得賣嘅地方就比較少見啦~可能大家都要努力搵下!
應該有好多香港人都識老媽拌麵,網上更加有唔少香港人分享老媽拌麵食評!好多鍾意食辣嘅香港人都表示佢呢款麻辣拌麵好香好好味~可以食到辣入面嘅唔同香料味道.老媽拌麵係用台南關廟刀削麵,加埋辣椒,花椒,八角等,最後落埋香菇素蠔油,唔怪之得咁香!依家香港都有得買,大家都快啲去試吓啦!
吓!你哋之前唔係介紹老四川係麻辣火鍋嚟嘅咩!?冇錯,但係老四川最近都開埋拌麵品牌,咁就啱晒心掛掛想食老四川麻辣鍋但係又食唔到嘅你啦!拌麵所附嘅麻辣湯包香辣氣味十足,食辣嘅人一定要試!不過可惜目前喺香港就比較難搵到地方買,可能要去台灣玩嘅時候托多幾包返嚟做存貨啦!
連KiKi拌麵都唔識就抵打啦!不過好似好多人都誤會咗Kiki就係舒淇,而呢個牌子就係舒淇創立,其實唔係!KiKi其實係一位男人,但舒淇就真係一直都好中意食KiKi拌麵,所以令好多人都誤會咗~點都好,KiKi拌麵係香港仍然係深受好多人歡迎嘅拌麵,亦都有好多香港Youtuber拍過開箱片試食,令到佢越嚟越出名,仲有好多香港人表示蔥油拌麵係最香最好食㖭啊!
乜有一座山叫蘭山咩?其實「蘭山」係台語,係「散銀」嘅意思.因為佢哋嘅宗旨係希望人人都可以用硬幣就食到好食嘅乾拌麵~佢哋好有要求,主要係接到Order先即做,避免存貨,令個個都食到最高質嘅乾麵!唔講唔知,原來佢好把炮,賣到去全球20幾個國家,銷售突破435萬碗!不過香港就未咁易搵到,要係台灣嘅銷售網送到香港啦!
呢款拌麵喺香港都比較少聽過~但原來佢喺台灣都係好出名!佢就犀利啦,佢係喺台灣368鄉入面嚴選知名嘅製作廠家去整特調醬料,係經歷咗好多次試驗先搵到最好嘅比例㗎!真係非常認真去研發呀!最多台灣人食油蔥味同億昌麻醬味,身為香港人嘅你快啲去試然後喺香港帶起熱潮啦!
咁多款拌麵你可以唔食,但係曾拌麵你就一定要食!因為佢真係好出名~曾拌麵已經係乾拌麵界嘅長輩級,知名度好到喺香港都掀起狂熱,個個都去買返至少幾包食.佢用嘅麵種係關廟麵,不過就改良咗變成波浪麵體,所以食落口非常有質感!好多香港人都話每隻味都好好食,完全揀唔落手邊款口味先係第一名!咁高評價你又試咗未呢?
分析說明:
本研究資料由《KEYPO大數據關鍵引擎》提供,分析時間範圍為2018年02月25日至2019年02月24日,共一年.
系統觀測上萬個網站頻道,包括新聞頻道,Facebook,PTT及各大討論區,部落格等,針對討論『速食乾拌麵』相關文本進行分析,並根據網友就該議題之討論,作為本分析依據.
本文所調查之結果,非參考投票,民調,網路問卷等資料,名次僅代表網路討論聲量大小,不代表網友正負評價.
「加入香港網路溫度計Fan Page睇睇網民嘅花生係乜嘢?」>>>
DailyView曰:
好肚餓,好想一次塞曬十包麵落肚!


text:
Read full review
2019-04-01 369 views
胡椒蟹 VS 辣椒蟹, 我比較喜愛胡椒蟹, 而我更偏向乾身無乜汁的炒蟹! 今次新加坡之行我哋食左2次胡椒蟹, 我覺得個黑椒醬有磨菇味, 唔知點解既呢 今次新加坡之旅有新加坡當地朋友帶我哋食地道嘢, 入鄉隨俗, 去外地我總喜歡搵一 d 唔係旅遊書介紹既餐廳, 咁先試到最有風味的菜餚! 老實講, 無人帶真係唔識搵, 搵到都未必會入去食, 就算會入去都未必識嗌餸, 點諗到一間餐室原來有胡椒蟹呢…重頭戲當然係胡椒蟹啦! 我哋一行5人, 叫左3隻蟹! 個蟹蓋都大過我手掌, 個蟹蚶仲長過塊面! 肉質又厚又實淨, 仲有大量蟹糕喺個蟹蓋度! 師傅仲好好心, 將個蟹鉗卜到好碎, 食得好方便之餘好入味! 完全係啜手指既餸, 食到停唔到口! 咸蛋黃雞翼雖然唔係好勁咸蛋黃, 不過都好好食! 辣椒炒蜆甜甜哋, 唔辣, 蜆肉好鮮甜, 好大粒好厚肉! 炒麵更是不得了, 唔知係用咩醬嚟炒, 好香口唔會咸, 最後我用炒蟹個胡椒汁撈埋個麵食, 仲正!
老實講, 無人帶真係唔識搵, 搵到都未必會入去食, 就算會入去都未必識嗌餸, 點諗到一間餐室原來有胡椒蟹呢… 重頭戲當然係胡椒蟹啦! 我哋一行5人, 叫左3隻蟹! 個蟹蓋都大過我手掌, 個蟹蚶仲長過塊面! 肉質又厚又實淨, 仲有大量蟹糕喺個蟹蓋度! 師傅仲好好心, 將個蟹鉗卜到好碎, 食得好方便之餘好入味! 完全係啜手指既餸, 食到停唔到口!
咸蛋黃雞翼雖然唔係好勁咸蛋黃, 不過都好好食! 辣椒炒蜆甜甜哋, 唔辣, 蜆肉好鮮甜, 好大粒好厚肉! 炒麵更是不得了, 唔知係用咩醬嚟炒, 好香口唔會咸, 最後我用炒蟹個胡椒汁撈埋個麵食, 仲正!
Post


text:
雖然話考DSE嘅日子真的壓力山大,不過大家都做過學生,又點會真係一日廿四個鐘都溫書㗎?總會忙裡偷閒做下其他嘢,仲識安慰自己「吊頸都要唞吓氣」(有些事情就不要拆穿~ ♪),DailyView網路溫度計就根據大家除咗溫書之外仲偷雞做嘅事,透過網路大數據做咗個調查我地就來睇下你有無做過以下嘅嘢來逃避下現實啦!
DV小教室:香港網路大數據觀測咗近萬個網站頻道(而且不斷增加ing),包括港澳地區的新聞頻道,FB,IG同埋各大討論區,Blog......透過強大嘅網文爬梳觀測,攞到巨大嘅資料樣本數,拎到上億嘅文章及留言訊息,以人工智慧的語意程式做分析.
image source:pixabay
考DSE之前,學校都會有Study leave ,咁空閒嘅時候真係好考驗大家自制力.難得唔使返學,一班學生仔突然變咗「無王管」,自己讀書又容易無聊就會搵朋友仔傾下,美其名約出嚟互相打氣支持一齊讀書,到最後都會唔小心直接約係K房,唱返一個下晝盡興.難得唔使返學,有咩爽得過平日去唱K,仲有優惠價添!
追星係全天候嘅事,只不過平時要返學,就只有星期六日嘅時間可以追星.有時候偶像嘅活動係返學嘅時間舉行,真係好有衝動請病假,不過病假又點會咁易請到啊.書幾時都有得溫,但係偶像來香港可能係幾年一次嘅奇遇,梗係要親身到場見偶像風采一面!有啲忠實粉絲甚至會趁溫書假飛去睇偶像演唱會,係愛啊哈利!
喺屋企讀書有時因為太過舒服嘅環境而提唔起精神讀書,再加上學啊媽成日都講「留得喺屋企多個人會悶親」,大部分學生讀吓讀吓就會想出吓街,呼吸吓新鮮空氣.呢個時候梗係要關心吓frd子嘅健康,要叫埋個frd子一齊出來,咁啱又會約到係平時最鍾意行嘅商場啊,咪順便睇吓衫,順便shopping吓囉.
大家應該都經歷過,明明每隻字都睇得明,但翻頁之後又好似唔記得前面到底溫咗咩.呢個時候就係時候轉換下唔同嘅書,不過換著另一科同樣要死記硬背嘅科目,好似唔多大幫助.於是乎就需要啲比較輕鬆嘅讀物來平衡吓,好似追到一半嘅漫畫,仲有平時無時間睇嘅小說,啊應該係話課外讀物,終於可以一次過癮!
放足一個月溫書假,好容易令人有種錯覺有大把時間慢慢溫,最緊要係依家「活在當下」.既然聽日唔使返學,就大安旨意熬夜唔訓覺,梗係趁呢個時候追返劇集嘅進度.不過煲劇帶來嘅後果,就係作息時間會成個掉轉曬,好容易打亂讀書計畫,記得要好好控制自己啊.
「同學愛新鮮,戀愛大過天」,離開校園嘅管束,好多戀愛嘅種子開始光明正大咁萌芽.尤其讀書讀得咁辛苦,一眾準考生喺呢個時候,最需要心靈上嘅支持.唔少情侶都會相約自修室,又可以一齊讀書,又可以培養下感情,溫完書仲可以去食個M記先返屋企,簡直就係中學最美好嘅時光.
讀書讀到咁上下,就會開始難免想犒賞一下自己,尤其覺得自己追得上讀書計畫嘅進度,係時候搵一日適時放鬆!你一定都趁呢個時候約過朋友仔,去主題樂園玩返日.仲要越多人越好玩,好似去班旅行咁.畢竟DSE考完大家有機會會各散東西,就當提前去個畢業旅行,累積美好回憶.
都話係屋企溫書容易分心,事因實在太多誘惑.明明望著本書,想話上網搵下補充資料,又會突然開始睇下遊戲攻略.無啦啦就會開Switch來打返兩舖機,一打就一個晏就.畢竟讀書點叻都好,一氣呵成過關嘅成就感,喺其他嘢代替唔到㗎.依家手機遊戲咁發達,仲更容易令大家分心,記得唔好誤大事啊.
難得唔使返學,好多學生都會趁DSE溫書假,「合理安排」時間嘅情況下,去做兼職賺下外快,當提前累積職場經驗,同時亦可以儲下零用錢(如果唔係點去玩).學生可以做嘅兼職不外乎補習老師,又或者去餐廳做侍應,但係返工始終會好消耗體力同腦力,好容易返到屋企就無精神溫書,只適合唔使重頭溫書嘅學霸型學生.
講到放足一個月溫書假,有咩好得過趁呢個非暑假嘅淡季去下旅行!睇住人地去旅行真係幾時都咁「葡萄」,尤其係大家都臨急抱佛腳嘅時候,身邊嘅同學如果係呢個時候出國,真係羨煞旁人.不過大部分父母,甚至考生自己都唔會贊成呢個時候出去玩.去旅行呢啲機會真係留俾學霸,又或者已經唔在乎DSE成績嘅學生先做得出.
雖然話溫書都要放鬆吓,但記得要收心啊!如果真係10大你都做足晒,到時放榜就後悔都嚟唔切㗎喇!想放鬆其實都有好多方式嘅!其實得閒仲可以睇吓之後嘅出路,或者食個tea輕鬆吓就好繼續奮鬥喇!考完試又一條好漢,想點玩都得啦~
分析說明:
本研究資料分析時間範圍為2018年02月26日至2019年02月25日,共一年.
網路大數據系統觀測港澳地區上萬個網站頻道,包括新聞頻道,Facebook,Instagram,Twitter及各大討論區,部落格等,針對討論『DSE前夕大家都會偷偷做嘅事』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論聲量大小,不代表網友正負評價.
DailyView曰:
想當年DSE前夕仲去咗睇五月天!真係 罪過罪過~


text:
觸控式銀幕係智能型手機嘅特色,只要係智能型手機嘅使用者一定有面臨過銀幕易刮傷或者係殘留指紋,髒污嘅困擾,即管而家手機大廠紛紛推出抗刮傷抗污嘅手機銀幕,仍少不免有點留低都抹去嘅小痕跡.廢話唔多講,直接講我個點 – 點畀保護手機銀幕唔刮傷?以下幾點要注意!
§搭配使用有關手機配件§
-
手機保護貼
手機保護貼有如手機銀幕替死鬼,即管畀刮花咗,只要再換一張保護貼就得嘞,而底層銀幕依然係完好.另外,有咗保護貼嘅支持,手機銀幕會更加堅固唔容易跌坼.
-
手機保護殼
除咗美觀,賞心悅目之外,手機保護殼可以加強手機脆弱嘅四個邊角,吸走啲跌落時嘅力道,可以防止手機背殼嘅刮傷.
方便攜帶嘅銀幕清潔小幫手.布料面質地柔軟細緻,唔易刮傷物體表面;黏膠面可重複貼係手機,銀幕上面,隨時隨地清潔手機同銀幕,從此同「手機油物」嘅情況,講拜拜〜
§平常嘅使用習慣都好重要!§
-
吃飯時唔玩手機
食飯嗰陣玩手機總會有個唔小心,將餸菜嘅湯汁噴到手機上,令到手機變得油淰淰.另外,如果有人同你一齊去食飯,掛住玩手機係咪都唔係幾好呀?
-
去廁所時唔玩手機
根據美國亞歷桑納大學微生物學教授,帶入廁所嘅手機易沾上微生物或者細菌,若去廁所後冇洗手,更易畀大腸桿菌等病菌侵襲你嘅健康.而且,踎屎坑分心,會提高便祕嘅發生!
-
唔同硬物擺係埋一齊
同鎖匙,銀幣等高硬度嘅嘢放係同個袋,無疑係畀手機傷痕累累嘅自殺式手法,就算係號稱抗刮嘅原廠手機螢幕,都請三思而行.
-
唔擺係褲袋
除咗有機會同好多類型嘅雜物擺係一齊,升級刮傷嘅風險,放係褲袋仲有兩個風險 – 畀自己嘅屎忽坐壞或者係去廁所時順勢掉落個塔度!
-
唔用廁紙,衫角擦
唔好以為只要係任何布料或者係柔軟材質就可以攞黎清潔銀幕,一唔小心就係銀幕度留低傷痕啦.廁紙同衫同專業擦布嘅細緻度係天差地遠.
-
定時清潔
手機銀幕污糟咗就用手機擦布或者手機擦隨時清潔.定期清理聽筒同其他其它縫隙中嘅灰塵都可以畀你手機常保如新.


text:
Wikipedia:翻譯
翻譯改
粵語維基百科同其他話嘅維基百科時不時會由外文譯嘢,久唔久就遇到啲問題.呢處收集一啲常見嘅疑難同解決方法,作為喺寫文時一啲指引同參考,但係請記住喺未有共識之前,以下所講嘅嘢只算係一個未落實嘅建議,只可以作為參考用途.
名改
名包括人名,地名,國名,產品名.基於唔收原創嘅原則.譯名以現成,最普及嘅名做依歸.冇嘅話用原文,唔好自己安個名畀佢.有得拗嘅亦可以用原文.
現成同最常用改
譯名要係現成,最普通,最常用,人人識就最理想.例如巴黎,倫敦,紐約,米蘭.
粵音為準改
由於唔同地區,對同一個名有唔同譯法,喺揀譯名嘅時候,除咗最普通最常用之餘,應該考慮同粵音相近嗰個.例如:en:James Dean 咁用占士甸好過 zh:詹姆斯·狄恩;喺 en:Jane Austen 度珍奧斯汀比 zh:簡·奥斯丁好得多.
唔一定用中文名改
粵語維基百科唔一定用中文名.有啲產品根本就唔用譯名,所以唔使多手幫佢譯.中,英,外文,符號,數字夾雜嘅名,只要有需要,係無問題嘅.例:Grothendieck-Teichmüller羣,升le.
冇現成譯名點算改
冇譯名或者暫時未搵到,基於非原創嘅基本原則,應該考慮用返原文個(啲)名.
不過,喺「信,雅,達」嘅原則下,可以考慮用一個由原文語言發音直譯廣東話嘅譯名,條件係冇現成嘅常用譯名.
有得拗,用原文改
有啲名有唔同嘅譯法,係拗緊要嘅話,又唔見有共識,可以用原文嘅名.例:TTC - 多倫多公車局定係交通局呢,兩個都有人用,不過冇共識,咪用英文原名.
有人會用先到先得嘅原則,以為篇文個名起咗就係佢嘅,人改就好似人家係仇人,文章名唔係起文章嘅人擁有嘅,之後係可以改嘅,係冇「生人霸死地」呢回事.只要有其他嘅諗法,就應該齊齊傾,傾掂就改.
文改
意譯改
一般文譯意思比較好.呢個情況特別喺有中文維基拎過嚟嘅文,皆因呢啲文都好長,所謂嘅標準漢語書面語文法同粵語有好多唔同嘅地方,用意譯好得多.
直譯改
一啲技術啲嘅,有多專有名詞嘅文最好就係直譯.
名句,金句改
一啲文學名句,名人金句,好多時因為講嘅嘢抽象,可以引伸出好多種唔同解釋,假如引用名句,金句,最好用現成譯法,用返相關中文書入面嘅譯法.


text:
以前大人成日話打機無前途,到今時今日電競正式成為一種運動,真係唔可以睇小打機嘅文化.唔同地方打機嘅人都有佢地慣用嘅口頭禪,有D係國際通用,有D就好有本地特色.好多打機潮語慢慢演變成大家生活用語,就算你唔打機,都一定聽過,不過都可能有人成日講都唔知道到底呢個詞語點嚟,今日DailyView就用網路大數據同大家望下排行前十名嘅打機潮語同佢地嘅起源啦!
DV小教室:網路溫度計透過《KEYPO大數據關鍵引擎》大調查觀測咗近萬個網站頻道(而且不斷增加ing),包括港澳地區的新聞頻道,FB,IG同埋各大討論區,Blog......透過強大嘅網文爬梳觀測,攞到巨大嘅資料樣本數,拎到上億嘅文章及留言訊息,以人工智慧的語意程式做分析.
image source:Facebook/LOL Esports
同樣係英文詞嘅Combo,無論係音樂節奏game定格鬥game都會出現,指連續達成嘅操作,姐係連擊.例如大家都好熟悉嘅太鼓之達人/街頭霸王,都有顯示Combo,Combo越多除咗表示你手速同反應夠快之外,都會有一定加乘,又姐係分數/攻擊都會更高.用係現實生活,如果你口才了得,同人辯論一句接一句chur到人無聲出,都可以叫做高combo KO人.
Headshot 一睇就知意思就係我地都成日講嘅爆頭,來自於用槍瞄準敵人頭部進行攻擊,特別係打開喪屍game,槍game,識打一定直接headshot人.除咗因為射頭係直接KO人之外,同時又可以展示自己技術高.呢幾年示威事件示威者都被警棍爆頭嘅情境都唔只一次,睇下d警察都瞄得幾準.
講咗咁多,今次呢個詞就真係100%本港出產.好多遊戲都會被發現有bugs,屈機原本意思指係遊戲入面因為一d bugs導致對手避唔到,硬食攻擊而死嘅情況.延伸出現實生活使用,就係實力差距好大,基本上無得輸,「點解連車尾燈都見唔到!」,呢種屈曬機嘅意思,可以作動詞又可以做形容詞,學完絕對好實用.
挑機呢個詞最早係出現係八九十年代機舖,如果去過機舖打Street Fighter,應該都試過打打下遇到對面有人入錢同你連線挑機,不過對手就坐係你對面,如果EQ差d分分鐘變成真人版格鬥.最近撩人挑機最紅例子一定係7月頭示威嘅時候有一名警察向市民挑機,大叫:「隻抽呀!」呢單野紅到連台北,加拿大,英國街頭都可以見到關於呢一幕嘅海報,挑機挑出國際.
如果係無打開機嘅人,可能都唔知咩事,做咩打打下機都會提起奶媽?又真係幾難估嘅,其實奶媽就係指係遊戲入面可以幫隊友回血,復活嘅角色.有睇周星馳電影,都聽過入面講嘅奶媽,其實呢類角色同古代嘅奶媽某程度上意義都差唔多,加上好多呢d治癒型角色都係女性,所以就被統稱為奶媽.
下次打機聽到呢個字就知點解啦~
源自於打機嘅時候實力懸殊,係短時間之內,被敵人一下KO/你快速殺死對方,未嚟得切還手就勝負已定嘅情況,有時或者會再將秒殺簡化為單字一個秒.變成用喺日常生活入面嘅潮語之後,可以表示有時候係一句說話就秒殺人,推翻人地論點.打機想秒殺人,一班歌手都想秒殺.演唱會賣飛日連個網頁都未load到,飛都已經俾人買曬,呢種秒殺人人都想要呀.
打機最緊要係咩?當然就係升呢啦.
打機嘅時候為咗方便,由原本英文「升level」簡稱為升呢,而係遊戲世界,level就係地位嘅象徵.人地問你打到幾呢,打到金牌,菁英喇,真係講句說話都大聲d.而喺現實生活中,要升呢就無咁易啦,好多時都要睇運.嗱,好似郭富城老婆咁,由一個出過兩本寫真嘅小小model,搖身一變天王嫂,呢d就真係一步升呢喇.
「沈迷賭博=倒錢落海」,呢句說話大家由細聽到大,其實沈迷打機一樣好危險.課金意思係用錢買遊戲入面虛擬貨幣,依家好多遊戲都將獲得裝備,角色要求定得好高,甚至一定靠課金先可以得到.一係慢慢打到天荒地老,心急無耐性又想早過人哋有?唯有嗱嗱聲拎卡出嚟俾錢啦.最近連蘋果新聞都開始行課金路線,網上新聞一向免費,不過其實一班記者朋友喺前線採訪都唔簡單㗎,捍衛新聞自由,3蚊係值得支持下嘅!
網路世界可以話係好多人抒發自己嘅好地方,現實身分就得一個,不過係網上,好似火影咁要幾多都得.打得機多嘅兄弟都一定唔會得一個ac,好似依家鍵盤戰士都一樣好多分身.歌都有得唱啦:「如真如假,如可分身飾演自己」.前排蔣麗芸面書管理員扮第三者留言撐自己,示範自己嘅post自己回呢個玩法.果然要呃人先要呃自己!
打機當然大家都想贏,不過輸咗都要有風度d,講句GG和氣收場.原本意思係「Good Game」,表示對方真係玩得好,雖敗猶榮咁話.到後來講得越嚟越多,就變咗大家成日掛係口邊嘅GG,意思都引伸為「大鑊」,「呢舖玩完喇」.我哋成日講正評負評,其實香港討論區入面就係用推post同GG嚟表示,就算唔認同都俾個GG你,呢個用法同good game算唔算有少少相似呢?
電競產業發展得咁成功,打機都唔再係無前途啦,仲可能打到變網路紅人添.善用呢D潮語除咗係跟上潮流之外,其實都係捍衛本地文化嘅一種呀,廣東話潮語真係博大精深!
分析說明:
本研究資料由《KEYPO大數據關鍵引擎》提供,分析時間範圍為2018年07月16日至2019年07月17日.
網路大數據系統觀測港澳地區上萬個網站頻道,包括新聞頻道,Facebook,Instagram及各大討論區,BLOG等,針對討論『打機潮語』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論聲量大小,不代表網友正負評價.
「加入香港網路溫度計Fan Page睇睇網民嘅花生係乜嘢?」>>>
DailyView曰:
「打機非壞事 不過都係要適可而止呀」


text:
新年就到, 好多朋友都會買紅色內衣迎接新一年, 你地有冇呢個習慣? 最近, Embry Form邀請我去舖頭睇下佢地為新年而設計嘅一系列以百花齊放為題嘅紅色內衣.店員貼心為我介紹每款新年系列內衣嘅特別之處, 等我逐一分享比大家啦! 如果未添置新內衣迎接新年的話可以考慮下.
典雅喱士花系列
典雅喱士花系列 – 用喱士同網紗設計, 設計精緻浪漫.特別之處係有智慧肩帶.
呢款設計好精美, 好鐘意佢個小飛翼肩帶.
智慧肩帶設計好細心, 肩帶背部可以自己隨意調較, 膊頭窄嘅朋友就唔怕跌帶啦!
另一款喱士花系列胸圍, 同樣吸引
系列仲有睡衣裙, 款式都好時尚, 唔覺老土.
深V剪裁系列
深V剪裁系列款式都加入精緻喱士花邊於杯面作點綴.其中U型美背剪裁設計啱曬我呢啲背部有鬼祟肉嘅人, 唔怕肥肉唧咗出嚟.
呢款胸圍可令胸部豐滿集中
除咗U型美背剪裁設計之外, 其一片式無痕設計亦唔錯, 有時著貼身衫就更加美觀.
另外, 內有可活動調整嘅胸墊, 大家可以隨自己需要決定加定唔加.
呢款亦係深V剪裁設計, 胸杯以水滴形設計可將胸部兩側推向中間, 令胸部更集中.
優雅網紗系列
優雅網紗系列顔色以棗紅色為主, 同樣有喱士花邊及皺摺網紗,但顔色較低調, 啱啲沈實但又想迎節嘅朋友.
肩帶亦可以自我調校背部位置
呢個設計可完全將整個胸部包住, 適合胸部較豐滿嘅朋友.
Comfit系列
Comfit 系列今季採用酒紅色配以立體孔雀紋刺繡設計.
Comfit 系列貫徹利用超薄質料, 令胸杯更貼近胸部, 著嘅時候更舒服.
Comfit 系列亦用一片式剪裁, 將背脊肥肉覆蓋, 唔怕著衫時唔好睇.
內褲有提臂功能, 令臂部線條更好睇.
大家睇完咁多唔錯嘅應節內衣, 而且每款都有唔同功能幫助展示女性優美體態及遮蓋缺點, 睇嚟大家都要慢慢揀,慢慢試啦!


text:
2019-05-03
(職場熱話)男同事約你單獨睇《三夫》係性暗示?職場男女關係要小心處理
第38屆香港電影金像獎得獎者已經出爐左兩個星期,未睇嘅電影唔知大家有冇去補飛睇返呢?我自問就真係賽後先有興趣睇《三夫》,想睇吓身邊朋友極力支持曾美慧孜嘅演技係咪真係值得獲獎.不過,一套談性嘅電影,假如有異性同事約你一齊去睇,你會認為大家都係藝術上嘅交流,定關係上嘅暗示?
又要帶一帶頭盔,被約者唔係我,而係身旁嘅一位女同事.女同事本身有男朋友,而同男同事都係一般「比較傾得埋計」嘅同事關係,所以對於呢個邀請,都唔知應該reject定accept好,所以就問我意見.嗯……聽落呢個中女問題好似又有啲撠手!
情景一:Reject
有人可能話「唓,覺得老尷唔舒服嘅咪推左佢囉,最緊要自己舒服!」聽落又好似啱,但有時女人就係咁自尋煩惱!人地同你傾起套戲知大家都有興趣,好心約你一齊睇,你又扮上菜扮矜持咁推三阻四,做朋友都覺得你麻鬼煩喇!何況如果人地對你根本冇意思,純粹搵隻戲腳一齊睇套藝術片,但你又話套戲色情,又孤男寡女咁多多嘢諗,其實會唔會個腦有非分之想嗰個係你?再者,你有非分之想唔緊要啊,最緊要係你個「幻想」畀人知道咗,畀對方笑住澄稱「對你冇興趣」,到時咩形象都冇晒,搵窿捐都搵唔切.
情景二:Accept
「咁麻煩!做個女漢子轟轟烈烈同個男人睇齣三級片囉!」嗱嗱嗱,女漢子唔易做啊!辦公室啲人幾十對眼又人言可畏,啲人一陣時身國際化Open ABC,一陣又聖女貞德上身,唔知幾時道德綁架你,周圍唱你有另一半都同男人出去睇甜片,「季度最佳淫婦」呢個銜頭仲唔講到下年?除咗人事上變成人哋嘅茶餘飯後話題,公事一樣大鑊.當啲風繼續吹,吹到去腦細耳中,「一個男女關係混亂,而且受眾人所笑」嘅女下屬,人際關係處理失當!做人態度失當!辦事能力唔方有水準得去邊!全個人生都錯晒!當印象分大減,到你想升職加人工就難上加難!
最終,我同女同事的確花咗少少時間去傾應該點處理呢件少事.前思後想,左計右計後,寧願有份工,有飯食比面子重要.正想採取reject方案之時,大家突然醒起不如叫多幾個同事一齊去(即係我),話唔定可以解決呢個問題.結果,我就因為開咗關心一線而免費可以同同事睇戲,女人,真係又麻煩又多疑又貪心!
(搶先申請)免費試用etnet強化版MQ手機串流報價服務! ► 立即行動


text:
老花
老花(粵拼:lou5 faa1,英文:Presbyopia),係指眼睛出現老化,晶狀體唔可以將近物對焦而導致視力問題嘅情況,患者喺睇近嘢嘅時候會覺得模糊.
病徵[編輯]
喺睇近嘢嘅時候患者會覺得模糊,而且光線唔夠嗰陣特別嚴重.噉係因為光線唔夠嘅時候人嘅曈孔會擴大,導致景深變窄.
另一個病徵係,大幅轉移視線焦點嗰陣,患者睇到嘅瞬間影像會暫時變得朦查查,噉係因為眼嘅變焦慢咗.
成因[編輯]
隨住人嘅年紀增長,對眼睇近嘢嘅調節力會逐漸下降.目前醫學界重未能夠完全確定老花嘅成因,但一般認為主要嘅原因係:眼裡面晶狀體嘅彈性隨住年紀增長逐漸減弱,睇近嘢嗰陣,晶狀體弧度唔夠,未能將光線聚焦到視網膜;但亦有可能係晶體嘅弧度隨住年齡改變,又或者控制晶體弧度嘅睫狀肌隨住年紀增長冇咗力度.
另外,開始有老花嘅年齡可能同緯度,日照時間有關,住喺熱帶嘅人出現老花會比溫寒帶嘅早,住喺海邊嘅人有老花眼亦比內陸嘅早.
對策[編輯]
老花可以透過老花眼鏡或者隱形眼鏡來矯正.有輕微老花嘅人,如果睇書嗰陣將書攞遠啲就睇到嘅話,噉唔一定要配鏡.但如果度數加深,睇書覺得辛苦嘅,就應該配返副眼鏡,避免對眼過度疲勞;但配老花鏡要記得對好焦距,唔係嘅話可能會傷眼.
另一方面,由於患者可能亦有近視,噉嘅話睇遠同睇近就需要兩副眼鏡.唔想咁麻煩嘅可以考慮配雙光(雙焦)眼鏡,呢種眼鏡嘅鏡片有兩忽,分別有唔同嘅焦距,可以對應唔同度數同睇嘢遠近;如果一時要睇近,一時要望遠嘅,重可以配多焦點眼鏡,但戴呢啲類型嘅眼鏡係需要一段時間去適應.因為呢類鏡片無明顯兩忽,焦距慢慢改變,所以又俗稱漸進鏡.


text:
相約好耐冇見既舊同學,又唔知食乜好,
其中一位同學話去食中餐,咁就去左太湖啦!
講真,平時出去食飯,多數日,韓,泰,
好少揀中餐,就係太耐冇食,
所以都有少少期待,因為同學話唔錯喎.
首先黎個併盆,有烤鱔,燒豬頸肉,
仲有羊架添.我最like個烤鱔,肉嫩又林,
個烤汁又好味,有炭燒既感覺,豬頸肉都唔差,
燒到個邊好香又冇乜肥膏,至於羊架我一向少食,
不過呢個我食左1小舊,好林好多汁,而且冇羶味.
呢個唔知咩名堂,下面係茄子,上面係帶子,
用豉汁蒸,再加1d蟹子增加鮮味同裝飾下,
味道就係清清地咁冇乜特別嚕.
呢碟賣相好差,係鮮腐竹煮茍紀菜,
老老實實,起碼10年冇食過茍紀菜,
所以覺得幾好味,有種苦苦澀澀既味,好回味啊!
不過上碟衰相d啫 wakaka
其實仲有蒸蟶子架,不過唔記得影相,
蟶子好新鮮好甜,又多肉,加埋d蒜蓉粉絲好味到暈.
最後送左幾碗糖水,南瓜露同海底椰乜乜,
我覺得好麻麻,2款都吸引唔到我,味道有d怪,
特別係海底椰果碗好似溝左d油落去咁.
好彩都仲有碟蛋散,我覺得好脆,
連埋d椰絲糖仲香口,佢係似平時食粥加入去既脆脆質地,
同我平時食既蛋散質地好唔同,好中意呢個蛋散 xddd
♥ Thanks for reading ♥
Find me for more update :


text:
今日,我想同大家講吓關於篤灰狗嘅問題.
抗爭一年,香港人大仇未報,勇武派卻已死得七七八八.敵人固然係比我地想像中強大,但要達到火燒連環船式嘅滅團,圈內人都知道,篤灰狗嘅貢獻絕對係功不可沒.
篤灰狗主要有兩種:一種係中途變節,因被捕,被要脅或利誘,幫敵方做針,提供情報令到自己隊友落鑊;另一種係自己落鑊之後,頂唔住敵方嘅嚴刑拷打或者威逼利誘而出賣兄弟.或者有啲人會覺得第一種比第二種更可惡一點,但其實都係垃圾,不用分那麼細.最重要嘅係,無論係邊一種,篤灰狗最終都係會落得同一樣嘅下場.
篤灰不外乎幾個原因,唔使講大家都諗到:1)心理質素差,被人一兇一揼就跪低;2)為人自私,以為賣佐人地自己就會無事或減輕後果,甚至心地唔好想搵多啲人陪葬;3)智力偏低,相信敵人提出嘅deal(「你隊曬其他人我就告你非法集結算啦!」)或者分化策略(「阿邊個邊個都一齊被人拉咗,佢地已經隊佐你嘞!」).
除此之外,呢種人通常亦有一種僥倖心態——首先係無諗過自己會衰,所以無充份嘅心理準備面對真係出事嗰一刻.其次,係以為自己好醒而其他人都係白痴的,諗住自己篤完人都唔會被人發現.
每隻心存僥倖嘅篤灰狗喺出賣兄弟嘅時候,應該都唔會諗到自己都會被人賣返轉頭.與敵人合作,開完電話,供完所有情報出嚟之後,跟住會點?或者,喺當下會暫停被打,可以喘一口氣.但以今時今日嘅香港,你覺得你嘅敵人真係會對你手下留情,遵守佢地對你嘅「承諾」?如果你出得嚟抗爭卻又如此天真,我真係唔知同你講咩好.
若說天網恢恢疏而不漏,呢句話應該係首先適用於篤灰狗的.點解?因為活生生嘅教訓就在眼前.
近月,筆者已見到不只一隻篤灰狗被對家用完即棄嘅真實個案.有啲係唔夠四十八個鐘已即變condom,與敵方通力合作之後即時被人用返最重嘅罪名嚟告,亦有啲喺食完一輪安樂茶飯之後,再無剩餘價值,事隔幾個月都同樣被人清算.轉做污點嘅夢想破滅之後,剩下來就只有眾人嘅唾罵,嘲笑甚至追殺,餘生都背負着叛徒,二五仔,篤灰狗 嘅 惡名以及出賣兄弟嘅罪責,一世都抬唔起頭做人.
選擇得做篤灰狗嘅,當然唔會知道咩叫道義,筆者亦唔會浪費時間去講咩仁義道德嘅大道理.囚徒困境嘅理論,好多人都知道,亦唔需要多講,現實係去到面臨真正考驗嘅一刻,一個人嘅本性就會盡露.一個懦夫淆底起上嚟,老豆姓乜都唔會記得.
呢篇文,主要係為佐提醒所有選擇出嚟抗爭嘅勇武手足:
一,出得嚟行,預佐要還.我地眼前嘅敵人係無所不用其極嘅渣滓,你要知道一失手時將會面對咩程度嘅折磨同恐嚇.毒打係基本,威逼利誘係必然,用你自己或身邊人嘅性命嚟威脅你亦好常見.喺嗰一刻,佢地一定會令你覺得要作出生死抉擇咁嚟氹你落疊.若自問心理質素不足,請及早回家.
二,不論出於任何原因篤灰,你嘅下場都會係一樣咁悲慘.即使不顧友情,道義也不怕身敗名裂遺臭萬年,害人終會害己,而且會輸得更慘.朋友固然無了,對家卻依舊對你清算,連義務律師好多時都講明唔會想幫呢種人.當光環都無埋,想去眾籌都艱難啊.
三, 若要人不知,除非己莫為.同你一齊出嚟嘅手足唔係弱智嘅,你篤得灰就一定會有人知.你開個電話講幾句說話,可以連累無數手足要付出不知幾多十年嘅青春,令到我方損失慘重,兵力大減.而且,你覺得你出賣完同自己出生入死過嘅手足,佢地會唔會咁輕易放過你?
四,謹慎行事,做足準備.狗咬人前不會事先張揚,你要當自己隨時都會出事.請勿抱持僥倖心態,敏感嘢絕對唔好留底,確保電話乾淨企理,設定好個人嘅報平安系統及應變計劃,即使衰起上嚟都可以減少對隊友嘅損傷.
我知道總會有啲心地善良嘅和理非覺得篤灰狗都係受害者,或者只係一時軟弱罪不至死.但我地依家唔係打緊war game而係身處一場血淋淋嘅戰爭,呢個世界有好多嘢係無take two,戰場上嘅一個失誤可以累死好多人.我地班抗爭者確係無受過專業訓練,人性亦當然有軟弱同自私嘅一面,但即使退一萬步唔講道德同道義,你地都要知道一個好簡單嘅道理:與虎謀皮,唔係人人都玩得起.
篤灰之路,往往都只係通往兩面不是人嘅地獄之路.
文:妲己